REPORT: Raees Waheed Ge Hayaathuge Fothugai Biruveri Ethah Safhaaeh - Vaguthu\nރާއްޖެ "ނިއު ނޯމަލް" ގައި، ނަމަވެސް އަތޮޅުތަކުގެ އަދަދު މަތީގައި! - 13 ގަޑިއިރު ކުރިން\nރައީސް ވަހީދުގެ ހަޔާތުގެ ފޮތުގައި ބިރުވެރި އެތައް ސަފްހާއެއް\n2 ހަފްތާ ކުރިން ( ޖުލައި 19, 2021 )\nކުރީގެ ރައީސް ޑރ.މުހައްމަދު ވަހީދު: ފޮޓޯ: ގެޓީ\nއެތައް މީހެއްގެ ފަރާތުން ފެށިނީއްސުރެވެސް މަރުގެ އިންޒާރު އަންނަމުން ދިޔަ ކަމަށްވެއެވެ. އާއިލާއަށް އެތައް ތުރާލެއް ކުރިމަތިކުރުވިއެވެ. އެތައް އަނިޔާއެއް ދިނެވެ. ބިރުވެރިކަމާއި ނުތަނަވަސްކަމުގައި މުޅި ހަޔާތް ހޭދަކުރަމުންދާ ކުރީގެ ރައީސް ޑރ. މުހައްމަދު ހަސަން ވަހީދު މަނިކު، އެމަނިކުފާނުގެ ހަޔާތުގެ އަނދިރި ސަފްހާތައް "ވަގުތު" އާއި ހިއްސާކުރީ އަސަރާއި އެކުއެވެ.\nދާހިލީ ހަނގުރާމައެއް ތެރޭ، ވަޒަން އަރާފާނެ ކަމުގެ ބިރު އިންތިހާއަށް\nމި ވާހަކަތައް ވަހީދު ފެށީ ކިޔަވާ ވިދާޅުވުމަށް ބެއިރޫތަށް ފުރި ހިސާބުންނެވެ. އެ ދުވަސްވަރަކީ ލެބްނާނުގައި ދާހިލީ ހަނގުރާމައެއް ހިނގި ދުވަސްވަރެކެވެ. އެއީ 1976 ވަނަ އަހަރުގެ ފެބްރުއަރީ މަހުގެ 17 ވަނަ ދުވަހުއެވެ. ބެއިރޫތުގައި ހުންނަ އެމެރިކާގެ ޔުނިވާސިޓީއަށް ނިރުބަވެރި ހަމަލާއެއް އަމާޒުވިއެވެ. ޔުނިވާސިޓީގެ އޮފީހެއްގެ ކައުންޓަރު ކައިރީ ހުއްޓާ ވަހީދުއަށް ބަޑީގެ އަޑު އިވުނުއެވެ. ދެފަހަރަށް ބަޑި ޖެހި އަޑާއި އެކު ދެން އިވުނީ ބަޔެއްގެ ހަޅޭކުގެ އަޑާއި ރުއިމުގެ އަޑެވެ. ވަހީދު ވިދާޅުވެ ދެއްވި ގޮތުގައި އެ އަޑު ކަންފަތުގައި ޖެހުމާއި އެކު ބޭއިހްތިޔާރުގައި އެ ދިމާއަށް ހިނގައިގަނެވުނެވެ.\nއެ އޮފީހުން ނުކުން އިރު ކުދި ބަޔަކު ޑީން އޮފީހަށް ވަންނަ މަންޒަރު ފެނުމުން އެމަނިކުފާނުވެސް އެދިމާލަށް މިސްރާބު ޖެހިއެވެ. އެ އޮފީހަށް ވަތްއިރު މޭޒުކޮޅު ތިރީގައި ފާރުގައި ލެގިލާގެން ޑީން އިންނެވި މަންޒަރު ފެނުނެވެ. އެތަނުގައި އެވަގުތު ފިރިހެނަކަށް ތިބީ ވަހީދާއި އަދި އެހެން ދެމީހެކެވެ. އެހެންވެ އެތިން މީހުންވެގެން ޑީން އަވަހަށް ހޮސްޕިޓަލަށް ގެންދަން އުފުލާލައިގެން ބޭރަށް ނެރެ، ފުރަތަމަ ބިންމަތީގައި ބާއްވާލިއެވެ. އެއީ ކާރެއް ހޯދުމަށެވެ.\nއެ ވަގުތު ޑީންގެ އަގައިންނާއި ނޭފަތުން "ބޮކިޖަހާފައި ލޭތައް ފައިބައިގަތްތަން" ފެނިފައި ވަހީދު ވަރަށް ބިރުގަތެވެ، އަދި ހަމަލާ ދިން މީހާ އެ އިމާރާތުގައި ނުހުންނާނެ ބާވައޭ ހިތައް އަރާ އިތުރަށް ހިތް ބިރުގަންނަން ފެށި ކަމަށް ވިދާޅުވިއެވެ.\n"ޑީންގެ އަނގައިން ލޭތައް ފައިބާތަން ފެނި އަޅުގަނޑު ހިތަށް އެރި މިތާންގައި ބަޑި ޖެހި މީހާ ހުރެދާނެއޭ. އެހެން ހިތަށް އަރާ ވަރަށް ހިތްބިރުގަތް. ހީކުރިގޮތާއި އެއްގޮތަށް ކެމްޕަސް ތެރޭ ގަންމޭން ހުރި. އަޅުގަނޑު ގަތް ބިރުން އަވަހަށް ކޮޓަރިއަށް ވަދުނީ" ވަހީދު ވިދާޅުވިއެވެ.\nކުރީގެ ރައީސް ޑރ. މުހައްމަދު ވަހީދު ހަސަން މަނިކު ވަގުތަށް އިންޓަވިއު ދެއްވަނީ -- ވަގުތު އިމޭޖެސް: އިބްރާހިމް ޝާބިލް\nވަހީދު ވިދާޅުދެއްވި ގޮތުގައި ޑީންއަށް ހަމަލާ ދިނީ ފަލަސްތީނު ކުއްޖަކު ފިސްތޯލައަކާއި ދެ ހޭންޑް ގްރެނޭޑް ހިފައިގެން ވަދެއެވެ. އެ ޑީންގެ އިތުރުން އެހެން ޑިޕާޓްމެންޓްގެ ޑީންއަކަށްވެސް އެ ދުވަހު ހަމަލާދީފައިވެއެވެ. އެ ކެމްޕަސްގެ އިމާރާތުގެ ބޭރު ސިޑިމަތީގައި ހުރެގެން، ޑީންއާއި ދަރިވަރަކު ވާހަކަދައްކަމުން ދިޔައީ އެކުއްޖާ އަލުން ޔުނިވާސިޓީއަށް ނުވައްދައިގެން ކަމަށްވެއެވެ. ނަމަވެސް އެ ދަރިވަރު ދެއްކި ވާޙަކައަށް ސަމާލުކަން ނުދީ ދާންފެށުމުން ފުރަގަހުން ކޮނޑުގައި އަތްޖައްސާލާ، ޑީން އެބުރިލިވަގުތު ބޮލަށް ބަޑިޖަހާ މަރައިލި ކަމަށް ވަހީދު ވިދާޅުވިއެވެ.\nއެދުވަސްވަރު އެތައް ބިރުވެރި ތަޖުރިބާއެއް ކުރެވުނުކަން ވަހީދު ފާހަގަކުރެއްވިއެވެ. އަދި ބޭރުތައް ކިޔަވަން ފުރިއިރު މިހާ ބިރުވެރި ކަންތައްތަކެއް ދިމާވެދާނެ ކަމަށް އެއްގޮތަކަށްވެސް ހިތަށް ނާރާ ކަމުގައި ވިދާޅުވިއެވެ.\nއެދުވަސްވަރަކީ ފަލަސްތީނު ހަގުރާމަވެރިންނާއި، ނަސާރާއިންގެ ބަޔަކާއި ދެމެދު ފެށުނު ހަމަނުޖެހުންތަކެއް ލުބުނާން ސަރުކާރަށް ކޮންޓްރޯލް ނުކުރެވި، ދާޚިލީ ހަގުރާމައެއް ފެށި، ބެއިރޫތުގެ އަމާންކަން ގެއްލިފައި އޮތް ދުވަސްވަރެވެ. ހަނގުރާމަ ފެށުނީ، ހަތިޔާރު އެޅި ކްރިސްޓިއަން ބަޔަކު، ފަލަސްތީނު މީހުން ދަތުރުކުރި ބަހަކަށް ހަމަލާދީ، އެއިން ދަތުރުކުރި ފަލަސްތީނުގެ ވަރަށް ގިނަ މީހުން މަރާލުމާއި ގުޅިގެންނެވެ.\nނިރުބަވެރި ހަމަލާތަކަށް ހުއްޓުމެއް ނެތް، ބޮމުގެ ހަމަލާއެއް އަމާޒުވި!\nބެއިރޫތުގައި ކިޔަވަން ހުއްޓާ ހިނގި މިފަދަ އެހެން ހާދިސާއެއް ވަހީދު ހިއްސާކުރެއްވިއެވެ. އެދުވަހު އެމަނިކުފާނު ހުންނެވީ އެކުވެރި ނޫރުއްދީނާއި އެކު ދިރިއުޅެމުންދާ އެޕާޓްމެންޓް ބޭރުގައި މަޑުކޮށްލައިގެނެވެ. އެހެން ތިއްބާ ބޮމެއް އައިސް އެއިމާރާތުގައި ޖެހި މުޅިތަން ގުޑުވާލި ކަމަށްވެއެވެ. ވަހީދު ވިދާޅުވީ ބޮމުގެ އަޑުފައްގަނޑު އިވެން ފެށުމާއި އެކު އަވަހަށް އެޕާޓްމެންޓްއަށް ވަދުނު ކަމަށެވެ.\nއެޕާޓްމެންޓްއަށް ވަދެވުނު އިރަށް ވަހީދުމެން ބޭރުގައި މަޑުކޮށްލައިގެން ތިބި ބަގީޗާއަށް ބޮމެއް ވެއްޓުނު ކަމަށްވެއެވެ. އެ ބޮން ގޮވި މަންޒަރު އެމަނިކުފާނު ދުށްކަމަށް ވިދާޅުވިއެވެ. އެ އެޕާޓްމެންޓްއަށާއި އެ ސަރަހައްދަށް ބޮމުގެ ހަމަލާތަކެއް އަމާޒުވާން ވަރަށް ބޮޑަށް ބިރުގެންނެވި ކަން ވަހީދު ފާހަގަކުރެއްވިއެވެ.\n"އެކަތި އައިސް ޖެހިއްޖެ އަޅުގަނމެން ކައިރިއަށް. އެވަގުތު މުޅި އެ ސަރަހައްދު ގުޑުވާލި، ވަގުތުން އަޅުގަނޑާ ނޫރުއްދީންއާއި ވަނީ އެޕާޓްމެންޓްއަށް. ވަރަށް ބިރުން ހުރީ. ވަތް ބާރަށް އަނެއް ބޮން އައިސް ވެއްޓުނީ އަޅުގަނޑުމެން ތިބި ބަގީޗާއަށް. އެބޮމުގެ އެތިކޮޅުތައް ހުރި އަޅުގަނޑު ހިއްކަން އަޅާފައި ހުރި ހެދުންތަކުގަވެސް" އެދުވަހުގެ ތަޖުރިބާ ހިއްސާކުރައްވަމުން ވަހީދު ވިދާޅުވިއެވެ.\nވަހީދު ވިދާޅުވި ގޮތުގައި އެއީ އެމަނިކުފާނަށް ހަނގުރާމަތީ ތަޖުރިބާއެއް ކުރެވުނު ދުވަހެކެވެ.\nޕާކިސްތާނުން ފިލައިގެން އުޅޭ މީހެއް ކަމަށް ބުނެ ހައްޔަރު ކުރަން އުޅުނު\nދެންވެސް ވަހީދު ބެއިރޫތުގައި ބެއިރޫތުގައި ދިމާވި ހާދިސާއެކެވެ. އޭރު ސީރިޔާގެ ތިރީހަކަށް ހާސް ސިފައިން ލެބްނާނަނަށް އަރައިގެން އެގައުމުގެ މަގުތައް ކޮންޓްރޯލް ކުރަމުންދާ ދިޔައެވެ. ވަހީދު ވިދާޅުވީ އެދުވަހު އެމަނިކުފާނު ވަޑައިގަތީ ފަލަސްތީނު ރެފިއުޖީ ކޭމްޕްއެއްގައި އުޅޭ ރަހްމަތްތެރިއެއްގެ އާއިލާއާއި ބައްދަލުކުރުމަށް ކަމަށެވެ.\nޓެކްސީގައި ދަނިކޮށް ކުވައިތު އެމްބަސީ ކައިރިން ސީރީއާގެ ސިފައިނުންތަކެއް ހުއްޓުވި ކަމަށްވެއެވެ. އަދި ވަހީދު ޓެކްސީއިން ނިކުތުމުން އެމަނިކުފާނަކީ ޕާކިސްތާނުން ފިލައިގެން އުޅޭ މީހެއްކަމަށް ތުހުމަތުކޮށް ހައްޔަރުކުރަން އުޅުނު ކަމަށް ވިދާޅުވިއެވެ.\n"މި ސިފައިން މީހާ އަޅުގަނޑަށް އެކިއުސް ކުރަނީ އަޅުގަނޑަކީ ޕާކިސްތާނުގެ މާޝިނަރީއެކޭ. އަޅުގަނޑު ވަރަށް ކަންބޮޑުވި އެހިސާބުން. އެ ދުވަހު ސަލާމަތްވީ އެކުވެރިއެއް ހުރުމުން. މުހައްމަދު ކިޔައިފި އަޅުގަނޑަކީ ރާއްޖެ ކުއްޖެކޭ. ކްލެޖްގައި ކިޔަވަމުންދާ ދަރިވަރެކޭ. މިހެން ގޮސް ވަރަށް ވާހަކަ ދައްކާގެން އަޅުގަނޑުމެން ސަލާމަތްވީ." ވަހީދު ވިދާޅުވިއެވެ.\nމަޖިލީހަށް ހޮވުމުން ލިބުނީ އިންޒާރާއި އެކު އަނިޔާ!\nބެއިރޫތުގެ ވާހަކަތަކަށްފަހު ދެން ވިދާޅުވެ ދެއްވީ އެމަނިކުފާނު ރާއްޖެ ވަޑައިގެން ކުރިމަތިލާން ޖެހުނު އަނދިރި ދުވަސްތަކުގެ ވާހަކަތަކެވެ. ވަހީދު ވިދާޅުވީ 1990 ހިސާބުގައި އޭނާ މަޖިލީހަށް ކުރިމަތިލައްވައިގެން ހޮވުނު ކަމަށެވެ. އޭރު މަޖިލީހުގައި "މިނިވަން ފިކުރު" މެމްބަރުންގެ ގޮތުގައި އޮޕަޒިޝަންގައި ތިބީ އެމަނިކުފާނާއި، ގޯގޯ ލަތީފްއާއި މުހައްމަދު ޝިހާބުގެ އިތުރުން މޯޑީއާއި، ގާސިމް އިބްރާހިމް ފަދަ ބޭބޭފުޅުން ކަމަށް ވަހީދު ވިދާޅުވިއެވެ. ކުރިން ނުދައްކާ އެތައް ވާހަކައެއް އެބޭފުޅުން މަޖިލީހުގެ ތަޅަމުގައި ދައްކަން ފެށުމާއި އެކު މަރުގެ އިންޒާރާއި އެކި ކަހަލަ އިންޒާރުތައް އާއިލާއަށްވެސް އަންނަމުން ދިޔަ ކަމަށް ވިދާޅުވިއެވެ.\nވަޒީރުން ޒިންމާދާރުކުރުމުގެ ވާހަކައާއި، ތިންބާރު ވަކިކުރުމުގެ ވާހަކައިގެ އިތުރުން ސަރުކާރުގެ ހިޔާނާތުގެ އެކި ވާހަކަތައް އޭރު އޮޕޮޒިޝަންގައި ތިބި ބޭފުޅުން ދައްކަން ފެށުމާއި އެކު މަޝްރަހު ވަރަށް ބޮޑަށް ހޫނުވިއެވެ.\n"އޭރު ތަޅަމުގައި އޮތީ ސަރުކާރުގެ ބޮޑު ހިޔާނާތެއްގެ ވާހަކަ ދެކެވިފައި. އެކަން ފަޅާއެރި ހިސާބުން އެކި ތްރެޓްސްތައް އަންނަން ފެށީ" ވަހީދު ވިދާޅުވިއެވެ.\nމި ވާޙަކަތައް ތަޅަމުގައި ދައްކަން ފެށުމާއި އެކު ޖެއްސުން ކުރުމަށާއި، މިނިވަން މެމްބަރުންގެ ސަޕޯޓަރުންގެ މެދުގައި ބައިބައިވުން އުފެއްދުމަށް އެކިކަންކަން ސަރުކާރަށް ތާއީދުކުރައްވާ ބޭފުޅުން ކުރަމުން ދިޔައެވެ. އަދި ސަމާސާ ވިހަވެ، ހައްދު ފަހަނަ އަޅައިގެން ދިޔަ ކަމަށް ވަހީދު ފާހަގަކުރެއްވިއެވެ. އެގޮތުން ލޯންޗްއެއްގައި އެއްޗެއް ގޮއްވާލާ ހުޅު ޖެހި މައްސަލައަކާއި، ސަންޓަން ޕާކްގައި ޑަބިޔާއަކަށްލާ އެއްޗެއް ގޮއްވާލި މައްސަލައެއް ފެންމަތިވެގެން ދިޔަކަމަށް ވަހީދު ވިދާޅުވިއެވެ.\nއެއިން މައްސަލައެއްގެ ތުހުމަތު ވަހީދުގެ އާއިލާ ބޭފުޅުންނަށް ކޮށް، އެތައް އަނިޔާއެއް ކުރިކަމަށް އެމަނިކުފާނު ވިދާޅުވިއެވެ.\n"މިކަމުގެއްގެ ތުހުމަތު އެޅުވިއްޖެ އަޅުގަނޑުމެންގެ އާއިލާ ކުދިންގެ ބޮލުގައިވެސް. އެކި އިންޒާރުތައް އޭރުވެސް އަންނަމުން ދިޔަ. އާއިލާއަށްވެސް އެތައް އަނިއެއް ލިބެމުން ދިޔަ. މަޖިލީހުން ޓެރެރިޒަމްގެ ގާނޫނެއް އޭރު ފާސްކޮށްގެން މިކަމެއް ކުރީ. އޭރު ލިބުނު އަނިޔާތައް މިއަދުވެސް އާއިލީ ބޭފުޅުން ތަހައްމަލު ކުރައްވާ އެބަ" ވަހީދު ވިދާޅުވިއެވެ.\nއެމަނިކުފާނު ވިދާޅުވީ މިފަދައިން ކަންތައްތައް ހިނގަން ފެށުމާއި އެކު މަޖިލީހުން އިސްތިއުފާދެއްވުމަށްފަހު ބޭރަށް ފުރާވަޑައިގެންނެވި ކަމަށެވެ. އެއީ ރައްކާތެރި މާހައުލެއް އޭރު އޮތް ކަމަށް ގަބޫލު ނުކުރެވޭތީ ކަމަށެވެ.\nމައްލަވައާއި ފުރައްސާރައަކަށް ހުއްޓުމެއް ނެތް!\nދެހާސް ބާރަވަނަ އަހަރު، އޭރުގެ ރައީސް މުހައްމަދު ނަޝީދުގެ ވެރިކަން ބަދަލުވެ، ޑރ. ވަހީދު ރާއްޖޭގެ ވެރިކަމާ ހަވާލުވި ހިސާބުން ފެށިގެން އެމްޑީޕީ އިން އަންނަނީ އެމަނިކުފާނަށް "ބާޣީ" އަށް ގޮވަމުންނެވެ. އަދި އެމަނިކުފާނަކީ "ކާޅެއް" ކަމަށް ވެސް ވަނީ ލޭބަލް ކޮށްފައިވެއެވެ.\nމިދިޔަ އަހަރުގެ ޖޫން މަހުގެ ތެރޭގައި ޑރ.ވަހީދުގެ ދެކަނބަލުން ކަސްރަތަށް ނުކުމެވަޑައިގެން އުޅުއްވަނިކޮށް އެމްޑީޕީގެ އެކްޓިވިސްޓަކު އަނގަބަހުން ހަމަލާދިން ކަމަށް ބުނާ މައްސަލައެއް ފެންމަތިވިއެވެ.\nސިޔާސީ މަޝްރަހާއި ދުރުގައި އުޅުއްވުމަށްފަހު އިދިކޮޅުގެ ސްޕެޝަލް އެޑްވައިޒަރަކަށް ރައީސް ވަހީދު ގުޅިވަޑައިގަތީ މިދިޔަ އަހަރުގެ ތެރޭގައެވެ. މިހާރުވެސް ސިޔާސީ މަސައްކަތުގައި މާ ބޮޑަށް އުޅުއްވާ މަންޒަރު ނުފެނެއެވެ. ވަހީދު ވިދާޅުވީ އެމަނިކުފާނަށް މައްލަވަކުރުމާއި، ފުރައްސާރަ ކުރުމަށް ހުއްޓުމެއް ނެތް ކަމަށެވެ. އަދި ވަރަށް ދެރަވާ ޒާތުގެ ބަސްތައް އެމަނިކުފާނަށް ބައެއް ފަރާތްތަކުން ރައްދުކުރަމުން ދާ ކަމަށެވެ.\nތަފާތު ގިނަ ތަޖުރިބާތަކެއް ދުނިޔޭގެ އެތަން މިތަނުން ހޯއްދަވައިގެން ހުންނެވި ވަހީދު އަދިވެސް ރާއްޖޭގެ ސިޔާސީ މަސްރަހުން ނުގެއްލެއެވެ. ލިބިވަޑައިގެންފައިވާ ތަޖުރިބާއާއިއެކު ރާއްޖޭގައި ހުރި މައްސަލަތައް ހައްލު ކުރުމުގައި ވަހީދަކީ އަދިވެސް މުހިއްމު ދައުރެއް އަދާކުރެވިދާނެ ބޭފުޅެއް ކަމަށް ގިނަ ބަޔަކު ގަބޫލު ކުރައްވައެވެ.\nޖުލައި 19, 2021 10:04\nރައީސްް ވަހީދަކީ ރައީސް ޔާމީން ފަދަ ބިރު ކުޑަ، ކެރޭ ހީވާގި އަދި ވެރިކަމަށް ގާބިލު ބެފުޅެއް. އިންޑިއާގެ އަތްދަށުން އެއަރޕޯޓް ފަދަ ތަންތަން އަތުލީ ނުލާހިކު ދަތި އުދަނދުލާ ކުރިމަތިލަމުން. ގައުމެއްގެ ވެރިޔެއްނަމަ މިވަރުގެ ގަޓުކަން ހުންނަންޖެހޭނެ. ބަޔެއްގެ ކުރިމަތީ ހެދިގޮތަކަށް ހެދިގެންތިބުން ނިމުމަކަށް އަންނަންޖެހޭ. ﷲ މި ދިވެހި ގައުމަށް ރައިސް ވަހީދު އަދި ރައިސް ޔާމީންފަދަ ހިތްވަރުގަދަ ވެރިން ލައްވާށި.\nޖުލައި 19, 2021 12:12\nއާމީން، ޔާ ރައްބަލް ޢާލަމީން، އާމީން.\nޖުލައި 19, 2021 12:13\nޖުލައި 19, 2021 12:37\nއަދަބު އަޚްލާޤު ހުރި ކެރޭ ތަޢުލީމީ މީހުން ދެކެ އެމްޑީޕީން އަބަދުވެސް ބިރުގަނޭ. އެއީ ކޮންޓްރޯލް ނުކުރެވޭނެތީ... ނަޝީދުވަނީ ފޭލިވެގެން މޭލިވެ އޭތިވެފައި.\nޖުލައި 19, 2021 13:04\nމި ޤައުމުގެ ގައްދާރުން ބޭނުންވަނީ، ތާއަބަދު، ވަގުންގެ އަތްމަތީ ޤައުމު ބާއްވާ، ރައްޔިތުންނާއި ދައުލަތް އަޅުވެތިކުރަން\nޖުލައި 19, 2021 13:20\nމަނިކުފާނާ ދިމާލަށް ޕޯޑި އަމް ތަކުގަ އި ކާޅަށްގޮވީ އެފަދަ ދެވަނަ އެ އް ނުވާ އެމްޑީޕީގެ ބޮޑުކާޅު އަށްހެންކާޅު ނަން ބުނެފިނަމަ ދަ އުވާކުރާނެ މިހާރުވެސް އެބޮޑުކާޅު ހުރީ މަޖިލިސް މެންބަރު ކަމުގަ އި\nޖުލައި 19, 2021 14:23\nތިވަރުގެ ބިރުވެެިކަމެއްގައި ކިޔަވައިގެން އައިސް ބަގާވާތެއް ކުރީމަ މައްސަލައަކީ\nޖުލައި 19, 2021 17:46\nމީހަކައް ނުވަތަ ބަޔަކައް ދެރައެއްދީފަ އަނެކާއައް އުފަލުގަ ނޫޅެވޭނެކަމައް މުސްކުޅިން ބުނާ އަޑު އަހަން. ޢެކަމަކު އެއްވެސް މީހަކައް ދެރައެއް ލިބޭކައް ނޭދެން. ސުކުރިއްޔާ!\nޖުލައި 19, 2021 23:36\nމިރާއްޖޭގައި ފަހުގެ ތާރީޚްގައި ބަޣާވާތެއް ކޮށްފައިވަނީި ކޮންބައެއްކަން އަދި ކޮންދިމާއަކަށް ނިސްބަތްވާ ބައެއްކަން ތާރީޚް ބަލާލީމަ ފެންނާނެ.\nޖުލައި 20, 2021 07:55\nޖުލައި 21, 2021 01:05\nރީތި ގޮތުގައި އިލެކްޝަންއަކަށް ފުރުސަތު ދެއްވިނަމަ މަނިކުފާނުގެ ތާރީޚު ވަރަށް ރީތިވީސްކަމަށް ފެނޭ. މިހާރު ފެންނަ ކިލަނބުކަން އެހެންނަމަ ނެތީސްކަމަށް ފެނޭ.\nޖުލައި 21, 2021 13:54\nޕާކިސްތާނުން ފިލައިގެން އުޅުނު ސިފައިން މީހާ ވަޙީދު ކޮޓަރިއަށް ވަދުނީ ކިހިނެއް؟\nޖުލައި 22, 2021 09:23\nނަސޯރާދީނުގެ މީހުން މުސްލިމުން ގަޔަށް ބަޑިޖެހީމަ އެނުވޭ ނިރުބަވެރި ހަމަލާ އަކަށް މުސްލިމަކު ބަޑިޖަހާފިއްޔާ އެޢީ ނިރުބަވެރި ހައްދު ފަހަނާ އަޅާފާ ވާ އަމަލެއް


SunOnline: Parasite kamu gosgen emme fahun HBO series akah\nޕެރަސައިޓް ކަމުގޮސްގެން އެންމެފަހުން އެޗްބީއޯ ސީރީޒްއަކަށް\nއަހުމަދު ޖައިޝަން 10 Jan 2020, 15:23\nޕެރަސައިޓްގެ ޕްރޮމޯ ޕޯސްޓަރެއް -- ފޮޓޯ : ސީޖޭ އެންޓަޓެއިންމެންޓް\nދެކުނު ކޮރެއާއިން މިދިޔަ އަހަރު ތައްޔާރުކުރި ޑްރާމާ އަދި ތްރިލާ ފިލްމު "ޕެރަސައިޓް" ދަނީ އެމެރިކާގައި ބޮޑެތި ކާމިޔާބީތަކެއް ހޯދަމުންނެވެ. ބޮޑު އެވޯޑު ހަފްލާއެއް ބާއްވައިފިނަމަ ޕެރަސައިޓްއަށް އެވޯޑެއް ނުލިބިއެއް ނުދާނެއެވެ. އެމެރިކާގެ ޕްރޮޑަކްޝަން ކުންފުނިތަކަށްވެސް މިކަން ފާހަގަވެއްޖެއެވެ. އެކަމާ ގުޅިގެން އެޗްބީއޯއިން އެ ފިލްމަށް ސީރީޒްއެއް ހަދަން ނިންމައިފިއެވެ.\n"ގޭމް އޮފް ތްރޯންސް" އާއި "ވެސްޓް ވޯލްޑް" ފަދަ ބޮޑެތި ހިޓް ސީރީޒްތައް ގެނެސްދޭ ނެޓްވޯކެއް ކަމަށްވާ އެޗްބީއޯއިން ވަނީ ޕެރަސައިޓްގެ ލިމިޓެޑް ސީރީޒް އެއް ހަދާނެ ކަމަށް ބުނެފައެވެ.\nލިމިޓެޑް ސީރީޒްތަކަކީ އާންމުކޮށް އެއް ސީޒަންގެ ތެރޭގައި ސީރީޒްގެ ޕްލޮޓު އެއްކޮށް ވަށާ ޖައްސާ ސީރީޒްތަކެވެ. އެޗްބީއޯއިން ވަނީ ޗެނޯބިލްގެ ނިއުކްލިއާ ޕަވާ ޕްލާންޓް ގޮވި ހާދިސާއަށް ބިނާކޮށް މިދިޔަ އަހަރުގައި ލިމިޓެޑް ސީރީޒްއެއް ނެރެފައެވެ. ޖުމްލަ ހަތަރު އެޕިސޯޑުގެ އެ ސީރީޒްއަށް ގިނަ ބައެއްގެ ލޯބި ލިބިގެން ދިޔައެވެ.\nޕެރަސައިޓް ސީރީޒްއާ ގުޅޭގޮތުން އެޗްބީއޯއިން ގިނަ މައުލޫމާތުތަކެއް ހިއްސާކޮށްފައެއް ނުވެއެވެ. އެހެންނަމަވެސް ވަރަށް އަވަހަށް ކާސްޓިންގެ މަސައްކަތް ފަށާނެކަމަށް އެޗްބީއޯއިން ބުނެއެވެ.\nދާދި ފަހުން ބޭއްވި ގޯލްޑަން ގްލޯބްސް އެވޯޑު ހަފްލާގައި އެންމެ މޮޅު ފޮރިން ފިލްމުގެ އެވޯޑު ހޯދާފައިވަނީ ޕެރަސައިޓްއަށެވެ. އަދި އަންނަ މަހުގައި ބޭއްވުމަށް ހަމަޖެހިފައިވާ އޮސްކާ އެވޯޑުގައި އެންމެ މޮޅު ފިލްމުތަކުގެ ރޭހުގައި ޕެރަސައިޓް ހިމެނޭނެކަމަށް ގިނަ ބަޔަކު ލަފާކުރެއެވެ. އޮސްކާ ނޯމިނޭޝަން މިރޭ އިއުލާނުކުރާނެއެވެ.


ރިބާ ހަރާމް ކަމަށް ދީނީ ޢިލްމުވެރިން ވިދާޅުވުމުން ރުޅިއަންނަ މީހުން ރިބާ ހުއްދަކަން ބަޔާންކޮށްދޭންވީނު!\nރިބާ އަކީ ޙަރާމް އެއްޗެއް ކަމަށާއި އިސްލާމް ދީނުގައި އޮތީ ރިބާ އާއި ކައިރިނުވުން ކަމަށް ދީނީ ޢިލްމުވެރިން ބަޔާން ކުރެއްވުމުން އެކަމާއި ރުޅިއަންނަ މީހުން ފުރަތަމަ ކުރަންވީ ކަމަކީ ރިބާ ހުއްދަކަން ބަޔާންކޮށްދިނުން ނޫންތޯއެވެ؟\nޒިނޭ ކުރުމުން ޤާއިމުކުރަންޖެހޭ ޙައްދުގެ ވާހަކަ ބަޔާން ކުރެއްވުމުން ކުށްވެރި ކުރީ ދީނީ ޢިލްމުވެރިންނެވެ. ރިބާ އަކީ ޙަރާމް އެއްޗެއްކަމަށް ބަޔާން ކުރެއްވުމުން އެކަންވެސް ކަމަކު ނުދިއައެވެ. މިދައްކަނީ ރާއްޖޭގައި ރިބާގެ ވިޔަފާރިކުރާ ބޭންކުތަކެއް ހުރިވާހަކައެވެ.\nރާއްޖޭގައި ހުރި ހުރިހާ ބޭންކްތަކެއްގައި ރިބާ ހިމެނޭ ވިޔަފާރި ކުރި ނަމަވެސް ރިބާއަކީ ރިބާ ނޫން ކަމަކަށް ނުހެދޭނެއެވެ. އަދި ރިބާ ހުއްދައެއްވެސް ނުކުރެވޭނެއެވެ. ރިބާގެ ވިޔަފާރިކުރާ ބޭންކްތަކެއް ރާއްޖޭގައި ހުޅުވާފައިވަނީ ރާއްޖޭގައި ތިއްބެވި ދީނީ ޢިލްމުވެރިން އެކަން ހުއްދަކުރައްވައިގެނެއް ނޫނެވެ. ދީނީ ޢިލްމުވެރިންނަށް ގޮންޖަހައިފައެވެ.\nރާއްޖޭގައި ބޭންކިންގ އާއި ބެހޭ ޤާނޫނެއް ހަދަން މަޖިލީހަށް ބިލު ފޮނުވީމައި މަޖިލީހުގައި ތިއްބެވި ދީނީ ޢިލްމުވެރިން މަޖިލީހުގައި ދެއްކެވި ވާހަކަފުޅުތައް މަޖިލީހުގެ ޔައުމިއްޔާއިން ބަލައިލުމުން މިދެންނެވި ހަޤީޤަތް އެނގިގެންދާނެއެވެ. އެބޭފުޅުން އެވާހަކަފުޅުތައް ދައްކަވާފައިވަނީވެސް ރައީސުލްޖުމްހޫރިއްޔާ މަޖިލީހަށް އައްޔަނު ކުރެއްވި މެންބަރުންގެ ގޮތުގައި ތިއްބަވައިގެންނެވެ. ވީމާ ރިބާ ހަރާމް ވާހަކަ އެއީ ދީނީ ޢިލްމުވެރިން އަލަށް މިއަދު ދައްކަވާ ވާހަކަފުޅެއް ނޫނެވެ.\nނުބައިކޮށް ހިނގަމުން އަންނަ ކޮންމެ ކަމެއްވެސް ޖެހޭނީ ހަމަ ރަނގަޅުކުރާށެވެ. ރަނގަޅު ކުރުމުގެ މަސައްކަތް ފެށޭނީ ވެސް ވަކި ހިސާބަކުންނެވެ. ރާއްޖޭގައި ހުރި ހުރިހާ ކޮމަރޝަލް ބޭންކްތަކެއް އެއްފަހަރާ ބަނދު ކުރުމަކީ ނުކުރެވިދާނެ ކަމެކެވެ. ނަމަވެސް ދައުލަތުން އަލުން ދޫކުރާ ލޯނުތައް ރިބާ ޢާއި ނުލައި ދޫކުރަން ފެށުމަކީ ކުރެވެން އޮތް ކަމެކެވެ.\nއެންމެ ގިނަ ބައަކު ސޯޝަލް މީޑިއާގައި ކަންބޮޑުވާ ސްޓޫޑަންޓް ލޯނު އިސްލާމިކް ބޭންކުން މިހާރުވެސް ގެންދަނީ ރިބާ އާއި ނުލައި ދޫކުރަމުންނެވެ. އެހެންކަމަށްވާއިރު ބީއެމްއެލް އިސްލާމިކްގެ ތެރެއިން އެކަން ނުކުރެވެންވީ ކީއްވެގެންތޯއެވެ؟ ވީމާ ދީނީ އިލްމުވެރިން ބަސްފުޅެއް ވިދާޅުވާއިރަށް ފުއްޕައިގަތުމުގެ އުޞޫލު ދޫކޮށްލައި ހަމަވިސްނުމުން ވިސްނާލަން ބޭނުން ނުވެގެން މިއުޅެނީ ކީއްވެގެންބާވައެވެ!\nރާއްޖޭގައި އިސްލާމް ދީނާއި އެއްގޮތަށް އިޞްލާޙްކުރަންޖެހޭ ހުރީ އެއްކަމެއް ދެކަމެއް ނޫނެވެ. އެތައް ބައިވަރު ކަންތައްތަކެއް އެބަހުއްޓެވެ. އެއިން ކަމެއް އިޞްލާޙްކުރާ ވާހަކަ ދީނީ ޢިލްމުވެރިން ދައްކަވާއިރަށް އިޞްލާޙްކުރަން ހުރި ކަންކަމުގެ ލިސްޓުކިޔައި ހުރިހާ ކަމެއްގެ ވާހަކަ ދައްކައި ހަމަ އެންމެ ކަމެއްވެސް އިޞްލާޙް ކުރިއަ ނުދޭން މިހިފަނީ ކީއްވެގެންބާވައެވެ؟ މިއީ ފުންކޮށް ވިސްނައިލުން މުހިންމު ކަމެކެވެ. އެއްފަހަރާ ހުރިހާ ކަމެއް އިޞްލާޙް ނުކުރެވިދާނެއެވެ. ނަމަވެސް މާތް ﷲ ވާގިފުޅާއިއެކު ހުރިހާ ކަމެއްވެސް އިޞްލާޙް ކުރެވޭނެއެވެ. އޮތީ އުންމީދުކޮށް މަސައްކަތް ކުރުމެވެ.\nހުޅުމާލޭގަ މީދާ ގިނަވެ ގޭގެއަށް ވަންނަނީ!


"Pal Pal Dil ke Paas" ge trailer dhakkaalaifi | Mihaaru\n07 ސެޕްޓެމްބަރ 2019 - 08:51\nފިލްމުގެ ޓީޒާއަކާއި ދެ ލަވައެއް ވެސް ދައްކައިލިތާ ދުވަސްތަކެއް ފަހުން، ސަނީ ޑިއޯލްގެ ދޮށީ ފިރިހެން ދަރިފުޅު ކަރަން ޑިއޯލް ބޮލީވުޑަށް ތައާރަފުކުރާ ފިލްމު "ޕަލް ޕަލް ދިލް ކޭ ޕާސް" ގެ ޓްރެއިލާ ދައްކާލައިފި އެވެ.\nސަނީ ޑައިރެކްޓްކޮށްފައިވާ ފިލްމުގެ ޓްރެއިލާ ފެށިގެން އަންނަނީ ކަރަން އާއި ބަތަލާ ސަހެރް ބާމްބާގެ ވަރަށް އުފާވެރި އަދި ލޯބީގެ މަންޒަރުތަކާ އެކީގަ އެވެ. ނަމަވެސް ޓްރެއިލާ ނިންމައިލަނީ ހިތާމަވެރި ހިތްދަތި މަންޒަރުތަކަކުންނެވެ. އަސަރު ގަދަ ލޯބީގެ ވާހަކައެއް ކިޔައިދޭ "ޕަލް ޕަލް ދިލް ޕާސް" އަކީ އެޑްވެންޗަރަސް ލަވް ސްޓޯރީއެކެވެ.\nގިނަ ބަޔަކު އެންމެ ބޮޑަށް ބަލައިލަން ބޭނުން ވަނީ އާއިލާގެ އެހެން މީހުންނެކޭ އެއްގޮތަށް ކަރަންގެ ކިބައިގައި އެކްޓިން ހުނަރު ހުރީ ކިހާ ވަރަކަށްތޯ އާއި އޭނާ އަށް ސްކްރީނުގައި ދެއްކެނީ ކިހާ ވަރެއްގެ ޖާދޫއެއްތޯ އެވެ. ކަރަންގެ ބައްޕަގެ އިތުރުން ކާފަ ދަރުމެންދުރާ އާއި ބޮޑުބޭބެ ބޮބީ ޑިއޯލް ފަދަ ތަރިންނަކީ ބެލުންތެރިން ވަރަށް ލޯބިވި ތަރިންނެވެ.\n"ޕަލް ޕަލް ދިލް ލޭ ޕާސް" ސިނަމާތަކަށް އަންނަން ދެން މާ ގިނަ ދުވަހެއް ވެސް ނެތެވެ. ފިލްމު މި މަހުގެ 20 ގައި ދައްކަން ފަށާނެ އެވެ.


EURO 2020: Turkey - Wales |PREVIEW - Vaguthu\nޔޫރޯ 2020: ތުރުކީ- ވޭލްސް | ޕްރިވިއު\nޔޫރޯ ފުޓުބޯޅަ މުބާރާތުގައި ކޮންމެ ޓީމެއްވެސް އެއް މެޗު ކުޅެ ނިމުމަށްފަހު ދެވަނަ މެޗުތަކާއި ކުރިމަތިލާން ވަނީ ފަށާފައެވެ. މިއަދު ކުޅޭ ދެވަނަ މެޗުގައި މި ބައްދަލުކުރަނީ ވޭލްސް އާޢި ތުރުކީ އެވެ. ގްރޫޕުް އޭގައި މިހާތަނަށް މި ދެ ޓީމު ކުޅުނު ފުރަތަމަ މެޗުގެ ނަތީޖާއަށް ބަލާއިރު ފުރަތަމަ މެޗުން ސްވިޓްޒަލެންޑާ ބައްދަލުކޮށް 1-1 ގެ ނަތީޖާއަކުން ވޭލްސް އެއްވަރުވެފައިވެއެވެ. އަދި ތުރުކީ ވަނީ އިޓަލީ އަތުން 3-0 ގެ ނަތީޖާއަކުން ބަލިވެފައެވެ.\nމި ދެ ޓީމުވެސް ގްރޫޕުގެ ފުރަތަމަ މެޗުން ބަލިވުމުން މި މެޗުން ދެ ޓީމަށްވެސް މޮޅުވުން މަޖުބޫރެވެ. މި މެޗުން މޮޅުވެއްޖެ ނަމަ ގްރޫޕުގައި އިތުރު އުއްމީދެއް ލިބިގެންދާނެ އެވެ.\nމި ދެ ޓީމު މިހާތަނަށް6ފަހަރު ބައްދަލުކޮށްފައިވެއެވެ. ތުރުކީ މޮޅުވީ ދެފަހަރު އެވެ. އަދި ވޭލްސް މޮޅުވީ ތިންފަހަރު އެވެ. އެއް މެޗު ވަނީ އެއްވަރުވެފައެވެ. މި ދެޓީމު އެންމެ ފަހުން ބައްދަލުކޮށްފައިވަނީ 1997 ވަނަ އަހަރުގެ ޔޫރޯ ކޮލިފައިންގައެވެ.\nމެޗު ކުޅޭނީ އަޒަރަބައިޖާންގެ ބަކޫ އޮލިމްޕިކް ސްޓޭޑިއަމްގައެވެ. މި ދަނޑަށް މެޗު ކުޅެން ވައްދަން ހުއްދަދީފައިވަނީ 50،000 އެއްހާ މީހުންނެވެ.\nކޯޗު: ރޮބަޓް ޕޭޖް\nކެޕްޓަން: ގެރެތް ބޭލް\nކޯޗު: ސެނުލް ގަނެސް\nކެޕްޓަން: ބުރަކް އިލްމާސް\nމެޗުގައި ކުޅޭ ފޯމޭޝަން: 5-4-1\nވޭލްސްއަށް މި މެޗަކީ މުހިއްމު މެޗެކެވެ. ފުރަތަމަ މެޗުގައި ހެދުނު ގޯސްތައް ރަނގަޅުކޮށް މުބާރާތުގެ ފުރަތަމަ މޮޅު ހޯދުމަށް މުހިއްމު މެޗެކެވެ. ކޯޗު ބުނާގޮތުން މި މެޗުގައި އިޓަލީގެ މެޗުން ފެނުނު ގޯސްތައް ތަކުރާރު ނުވާނެ ކަމަށާއި، އަދި މި މެޗުގައި އެޓޭކިން ގޭމެއް ކުޅުމަށް ފުރުސަތު ލިބޭނެ ކަމަށްވެސް ޕޭޖް ބުންޏެވެ.\nސެނުއެލް ގަނޭސް (ތުރުކީ)\nކޯޗު ފާހަގަކުރާ ގޮތުގައި ވޭލްސް އަކީ ޑިފެންސިވްކޮށް ކުޅޭ ރަނގަޅު ޓީމެކެވެ. އަދި ކޮންމެފަދަ ވަގުތެއްގައި ވެސް ނުރައްކާކުރާ ޓީމެކެވެ. ހާއްސަކޮށް ވޭލްސްގެ ނުރައްކާތެރި ފޯވާޑް ލައިނަށް ވަރަށް ހުށިޔާރުވާން ޖެހޭކަމަށްވެސް ކޯޗު ބުންޏެވެ.


Wimbledongai Kulhen Nadal Thayyaruvanee\nނަޑާލް 2008 ވަނަ އަހަރު ވިމްބްލްޑަން ޓްރޮފީއާއެކު\nވިމްބަލްޑަންގައި ކުޅެން ނަޑާލް ތައްޔާރުވަނީ\n18 ޖޫން 2022 - 11:16:56\nމި މަހުގެ ފަހުކޮޅު ފެށޭ ވިމްބަލްޑަން ޓެނިސް މުބާރާތަށް ތައްޔާރުވަމުން އަންނަ ކަމަށް އަނިޔާއަށް ފަރުވާ ހޯދަމުން އަންނަ ސްޕެއިންގެ ރަފެއަލް ނަޑާލް ބުނެފިއެވެ.\nމިއަހަރު އޮސްޓްރޭލިއަން އޯޕަން އަދި ފްރެންޗް އޯޕަން ކާމިޔާބު ކުރި ނަޑާލް އައީ އޭނާގެ ފަޔަށް ލިބުނު އަނިޔާއަކަށް ފަރުވާ ހޯދަމުންނެވެ. ނަޑާލް ބުނީ މިހާރު ފައިގެ އަނިޔާ ރަނގަޅުވެފައިވާ ކަމަށާއި އެހެންނަމަވެސް މުބާރާތުގައި ކުޅުމާމެދު އެންމެ ފަހުގެ ނިންމުމެއް ނިންމާނީ ކުރިއަށް އޮތް ހަފްތާއެއްހާ ދުވަހުގެ ޕްރެކްޓިސްތަކަށް ފަހު ކަމަށެވެ.\nއުމުރުން ތިރީސް ހަ އަހަރުގެ ނަޑާލް އަންނަ ހޯމަ ދުވަހު ލަންޑަނަށް ދަތުރު ކުރުމަށްވަނީ ނިންމާފައެވެ. އަދި ލަންޑަނުގައި ހަފްތާއެއްހާ ދުވަހުގެ ތެރޭގައި ޕްރެކްޓިސްތަކާއެކު އެގްޒިބިޝަން މެޗުތަކެއް ކުޅުމަށް ފަހު ވިމްބްލްޑަންގައި ކުޅުމާމެދު އޭނާ ގޮތެއް ނިންމާނެ ކަމަށް ރިޕޯޓްތައް ބުނެއެވެ. ވިމްބްލްޑަން މުބާރާތް ފެށޭނީ މި މަހުގެ ހަތާވީސްވަނަ ދުވަހުއެވެ.\nބާވީސް ގްރޭންޑް ސްލޭމް ކާމިޔާބުކޮށް، ތޭވީސްވަނަ ގްރޭންޑް ސްލޭމަށް ތައްޔާރުވަމުން އަންނަ ނަޑާލްވަނީ ދެހާސް އަށްވަނަ އަހަރު އަދި ދެހާސް ދިހަވަނަ އަހަރު ވިމްބްލްޑަން މުބާރާތް ކާމިޔާބުކޮށްފައެވެ. އޭނާ އެންމެ ފަހުން ވިމްބްލްޑަން ކުޅުނީ ދެހާސް ނަވާރަވަނަ އަހަރުއެވެ. ދެހާސް ވިހިވަނަ އަހަރު ކޮވިޑާހެދި މުބާރާތް ކެންސަލް ވެފައިވާއިރު، ދެހާސް އެކާވީސްވަނަ އަހަރުގެ މުބާރާތުގައި އަނިޔާގެ ސަބަބުން ނަޑާލްއަކަށް ނުކުޅެވެއެވެ.


Sarukaaru memberun vadainuganegen miadhuge jalsaa 40 minute lasvi: Shiyam - Dhiyares\nނައިފަރު ދާއިރާ މެންބަރު އަޙްމަދު ޝިޔާމް/ ފޮޓޯ: މަޖިލިސް\nރައްޔިތުންގެ މަޖިލިހުގެ މެންބަރުން ތެރެއިން ސަރުކާރުގެ މެންބަރުން މިއަދު މަޖިލިހަށް ވަޑައިނުގަތުމުގެ ސަބަބުން މަޖިލިސް ނުފެށި 40 ވަރަަކަށް މިނިޓު ލަސްވި ކަމުގައި ރައްޔިތުންގެ މަޖިލިހުގެ ނައިފަރު ދާއިރާ މެންބަރު އަދި ޕީޕީއެމްގެ ނައިބުރައީސް އަޙްމަދު ޝިޔާމް ވިދާޅުވެއްޖެއެވެ.\nޝިޔާމު މިފަދައިން ވިދާޅުވީ ލޯކަލް ކައުންސިލުތަކުގެ އިންތިޚާބު ބޭއްވުމަށް މަގުފަހިކުރުމުގެ ގޮތުން ދައުރުން ބޭރުން ބާއްވާ ރައްޔިތުން މަޖިލިހުގެ ޖަލްސާގައި މިއަދު ދެއްކެވި ވާހަކަފުޅުގައެވެ. ޝިޔާމު ވިދާޅުވީ އެކަމުން އެނގެނީ ސަރުކާރުން އިންތިޚާބު ބާއްވަން އިޚުލާޞްތެރި ނިޔަތެއްގައި މަސައްކަތްކުރަމުން ނުދާކަން ކަމުގައެވެ.\nހަތްދިހަ ފަސް އިންސައްތަ އޮތް މަޖިލިހެއްގައި މިއަދުވެސް މަޖިލިސް ނުފެށިގެން ސާޅީހަކަށް މިނިޓު ލަސްވެގެން (ދިޔައީ) ސަރުކާރު މެންބަރުން ނައިސްގެން. އެމްޑީޕީ ތެރޭގައިވެސް އެބަ ތިބޭ ސަރުކާރު މެންބަރުންނާއި އެމްޑީޕީ މެންބަރުންނާ. އޭގެ ތެރެއިން ސަރުކާރުގެ މެންބަރުން ވަޑައިނުގަނެގެން މަޖިލިހުގެ ޖަލްސާ ލަސްވެގެން ދިޔަ ދިއުމަކީ ދިވެހި ރައްޔިތުން ހިތާމަކުރާނެ ކަމެއް.\nނައިފަރު ދާއިރާ މެންބަރު އަޙްމަދު ޝިޔާމް\nއޭގެ އިތުރަށް ޝިޔާމު ފާހަގަކުރެއްވީ އެމްޑީޕީގައިވެސް އެމްޑީޕީގެ މެންބަރުންނާއި ސަރުކާރުގެ މެންބަރުން ތިއްބަވާ ކަމަށެވެ. މިއަދު މަޖިލިހަށް އެ ބޭފުޅުން ވަޑައިގަތުން ލަސްވުމުގެ ސަބަބުން ޖަލްސާ ނުފެށި ލަސްވީ އެމްޑީޕީ މެންބަރުންގެ ތެރެއިން ސަރުކާރު މެންބަރުން ޖަލްސާއަށް ވަޑައިނުގަނެގެން ކަމުގައި ޝިޔާމު ވިދާޅުވިއެވެ. މިކަހަލަ ކަންކަންވާތީ ސަރުކާރުގެ އިޚުލާޞްތެރިކަމާމެދު ސުވާލުއުފައްދާ ކަމަށް ޝިޔާމް ވިދާޅުވިއެވެ.\nއަދި އޭގެ އިތުރަށް ޝިޔާމު ވިދާޅުވީ މި ސަރުކާރަށް ސައްތައިން ސައްތަ ޔަޤީންވާ ކަމަކީ ރައްޔިތުން ބޮޑުތަނުން އެމްޑީޕީގެ މި ނާޤާބިލު ސަރުކާރަށް ނޫނެކޭ ބުނާނެކަން ކަމުގައެވެ.\nލޯކަލް ކައުންސިލް އިންތިހާބް ރައްޔިތުންގެ މަޖިލީސް މެމްބަރު އަހްމަދު ޝިޔާމް


"ހާދަރު" އޯގަސްޓް 4،5ގައި އޭދަފުށީގައި އަޅުވަނީ\n“ހާދަރު” އޯގަސްޓް 4،5ގައި އޭދަފުށީގައި އަޅުވަނީ\nހާދަރު ފިލްމުގެ މަންޒަރެއް\nނޮވެމްބަރު 3، 1988 ވަނަ އަހަރު ތަމަޅަ ޓައިގަރުންގެ ގްރޫޕެއް، ދިވެހިންގެ ބަޔަކާ ގުޅިގެން ރާއްޖޭގެ މިނިވަންކަން ނަގާލުމަށް ދިން ޓެރެރިޒަމް ހަމަލާ އަސްލަކަށް ބަލައިގެން ދިވެހި ސަލާމަތީ ބާރު، އެމްޑީއެންޑީއެފުން އުފައްދާފައިވާ ފިލްމް “ހާދަރު” އޭދަފުށީގައިވެސް އަޅުވާގޮތަށް ހަމަޖެހިއްޖެއެވެ.\nއަންނަ މަހުގެ4އަދި5ވަނަ ދުވަހު އެޅުމަށް ހަމަޖެހިފައިވާ މި ޝޯ އެޅުވުމުގައި އެންމެ އިސްކޮށް އުޅެނީ އޭދަފުށީ ޖަމުއިއްޔާއެއް ކަމުގައިވާ ކްލަބް ދަ ބިގިނާސް އެވެ. އެ ކްލަބުން އީޓީ އާ މައުލޫމާތު ދެމުން ބުނި ގޮތުގައި ޝޯ ގެ ޓިކެޓް ވަރަށް އަވަހަށް ވިއްކަން ފަށާނެކަމަށާއި މިއަދުން ފެށިގެން ޝޯގެ ޓިކެޓަށް ނަންނޯޓް ކުރުމުގެ ފުރުސަތު ހުޅުވާލައިފާވާކަމަށެވެ. ޓިކެޓް ނަންނޯޓް ކުރެއްވުމަށް ގުޅުއްވާނީ 7908715 މި ނަންބަރަށެވެ.\nޤައުމީ ދިފާއީބާރުން ނެރޭ ފިލްމް “ހާދަރަކީ” ޗީފް އޮފް ޑިފެންސް ފޯސް މޭޖަރ ޖެނެރަލް އަޙުމަދު ޝިޔާމްގެ އިސްނެންގެވުމެއްގެ މަތިން މަޝްހޫރު ވާހަކަ ލިޔުންތެރިޔާ ބިންމާ އިބްރާހީމް ވަހީދުގެ ވާހަކައަކަށް ހަދާފައިވާ ފިލްމެކެވެ.\nހާދަރަކީ” މިހާތަނަށް ނެރެވޭނެ އެންމެ ކާމިޔާބު ފިލްމް ކަމަށް “ހާދަރު”ގެ ޑައިރެކްޓަރ އަޝްހަރު ވަޙީދު ވިދާޅުވެއެވެ. ޑައިރެކްޓަރ އަޝްހަރު ވަނީ “ހާދަރު” ގައި ދިވެހިރާއްޖޭގައި ފިލްމަކަށް ހެދުނު އެންމެ ބޮޑު އެއް ސެޓް ހެދިފާވާކަން މީގެ ކުރިން ފާހަގަކޮށްފައެވެ.\nމޭޖަރ ޖެނެރަލް އަޙުމަދު ޝިޔާމް ވިދާޅުވިގޮތުގައި “ހާދަރު” އަކީ ޤައުމީ ފިލްމެއް ކަމަށާއި ދިވެހިރާއްޖޭގެ މިނިވަންކަމާއި އިސްތިޤްލާލް ހިމާޔަތްކުރުމުގައި ފަރުދީ ޒިންމާގެ މުހިންމުކަން “ހާދަރު”ގެ ސަބަބުން އަމިއްލަ ނަފްސަށް ޤަބޫލުކުރެވިގެން ދާނެކަމަށެވެ.


Idhaaree Olhun thakeh huri kamah bune Garaaru Badhalukoffi\nއިދާރީ އޮޅުމެއް ކަމަށް ބުނެ ގަރާރު ބަދަލުކޮށްފި\nޔޫތު މިނިސްޓަރު ޒުހޫރު (މ) އާއި އެފްއޭއެމުގެ ނޯމަލައިޒޭޝަން ކޮމިޓީގެ ޗެއާމަން ޝަވީދު (ވ) ނިއުގެ ކެޕްޓަން އަޑުބަރޭއަށް ޕްރެޒިޑެންޓްސް ކަޕުގެ ޗެކް ހަވާލުކޮށްދެއްވަނީ.\nކުޅިވަރު އެސޯސިއޭޝަންތަކުގެ އިންތިހާބާބެހޭ ގޮތުން ކުޅިވަރުގެ ގައުމީ މަޖިލީހުން އެންމެ ފުރަތަމަ ފާސްކުރި ގަރާރުގައި އިދާރީ އޮޅުކަމަށްވާ ކަމަށް ބުނެ ޔޫތު މިނިސްޓްރީން އެހެން ގަރާރެއް އެސޯސިއޭޝަންތަކަށް އިއްޔެ ފޮނުވައިފި އެވެ.\nހުސްވި ނޮވެމްބަރު މަހުގެ 15 ވަނަ ދުވަހު ޔޫތު މިނިސްޓަރު އަހުމަދު ޒުހޫރު ސޮއިކޮށް ފޮނުވި ގަރާރުގައި ވަނީ ހަތް ނުކުތާއެކެވެ. ނަމަވެސް އިއްޔެ މިނިސްޓްރީގެ ޑިރެކެޓަރު އަލީ ޝަމީމް ސޮއިކޮށް ފޮނުވި ގަރާރުގައިވަނީ ފަސް ނުކުތާއެކެވެ.\nމި ދެ ގަރާރުގައި ބަދަލުތަކެއްވެސްވެ އެވެ. އެންމެ ފުރަތަމަ ބަދަލު ގެނެސްފައިވަނީ ދެ ވަނަ ނުކުތާ އަށެވެ. ފުރަތަމަ ނެރުނު ގަރާރުގެ ވަނީ ގައުމީ ކުޅިވަރު އެސޯސިއޭޝަނެއްގެ ހިންގާ ބޯޑުގައި ހިމެނޭ އެއްވެސް މީހަކު އޮލިމްޕިކް ކޮމިޓީގެ ބޯޑުގައި ހިމެނިގެންނުވާނެ ކަމަށެވެ.\nނަމަވެސް އިއްޔެ ނެރުނު ގަރާރުގައި ވަނީ އޮލިމްޕިކް ކޮމިޓީގެ ބޯޑުގެ ރިޔާސަތު ބަލަހައްޓާ ފަރާތެއް ކުޅިވަރުގެ އެސޯސިއޭޝަނެއްގެ ރިޔާސަތު ބަލަހައްޓާ މަގާމެއްގައި ހިމެނިގެންނުވާނެ ކަމަށެވެ.\nމިނިސްޓްރީން ބަދަލު ގެނައުމަށްފަހު ފޮނުވި ގަރާރު: މި ގަރާރުގައި ވަނީ ފަސް ނުކުތާ\nމިދިޔަ ނޮވެމްބަރު މަހު ފަސްކުރި ހަތް ނުކުތާގެ ގަރާރު. މި ގަރާރު ވަނީ ފަހުން ބަދަލުކޮށްފައި.\nއެސޯސިއޭޝަންތަކަށް ކުރިމަތިލައިގެން ހޮވޭ ފަރާތްތަކަކީ މަގާމުތަކަށް ވަކިވަކިން ކުރިމަތިލައިގެން ހޮވާ މަގާމުތަކަށްވާންވާނެ ކަމަށް ބުނެފައިވާ މާއްދާ އިއްޔެ ނެރުނު ގަރާރުން ވަނީ އުނިކޮށްފަ އެވެ.\nއެންމެ ބޮޑު ބަދަލެއް ގެނެސްފައިވާ މާއްދާއަކީ އިންޓަރިމް ނުވަތަ ނޯމަލައިޒޭޝަން ކޮމިޓީގެ މުއްދަތުގައި އެސޯސިއޭޝަނަކުން އިންތިހާބު ބާއްވާއިރު ކޮމިޓީގައި ހިމެނޭ މެމްބަރުންނަށް ކުރިމަތިނުލެވޭނެ ކަމަށް ބުނެފައިވާ މާއްދާ އެވެ. މި މާއްދާގައި ކުރިމަތިނުލެވޭނެ ކަމަށް ބުނެފައިވާ ބުނުން މިހާރު ބަދަލުކޮށްފައިވަނީ އިހްތިޔާރީ ކަމެއްގެ ގޮތުގަ އެވެ.\nމިނިސްޓްރީން ފުރަތަމަ ނެރުނު ގަރާރުއިގައި ބުނެފައިވަނީ މިފަދަ ކޮމިޓީއެއްގައި ހިމެނިފައިވާ މީހަކަށް އެއެސޯސިއޭޝަނެއްގެ އެއްވެސް މަގާމަކަށް ކުރިމަތިލެވޭނީ ކޮމިޓީގެ މަގާމުން އިސްތިއުފާދިންތާ ހަ މަސް ދުވަސް ފަހުން ކަމަށެވެ. ނަމަވެސް އިއްޔެ ނެރުނު ގަރާރުގައި މިއީ އިހްތިޔާރީ ކަމަކަށް ބަދަލުކޮށް ބުނެފައިވަނީ މަސްލަހަތު ފުށުއަރާ ވަޒީފާއެއްގައި ހުރި އެއްވެސް ފަރާތަކަށް އެސޯސިއޭޝަނެއްގެ އިންތިހާބީ މަގާމަކަށް ކުރިމަތިލުމުގެ އިހްތިޔާރު ލިބިގެންނުވާ ކަމަށެވެ.\nމިނިސްޓްރީން އިއްޔެ ފޮނުވި ސިޓީގައިވަނީ ނޮވެމްބަރު މަހުގެ 15 ވަނަ ދުވަހު ކުޅިވަރުގެ ގައުމީ މަޖިލީހުގެ 13 ވަނަ ބައްދަލުވުމުގައި ފާސްކުރި ގަރާރު އެސޯސިއޭޝަންތަކަށް ފޮނުވުނީ އިދާރީ އޮޅުމެއްގެ ސަބަބުން ކަމަށާއި ރަނގަޅު ގަރާރަކީ ޑިސެމްބަރު މަހުގެ 15 ވަނަ ދުވަހު ބޭއްވި ކުޅުވަރުގެ ގައުމީ މަޖިލީހުގެ 14 ވަނަ ބައްދަލުވުމުގައި ފާސްކުރި ގަރާރު ކަމަށެވެ.\nނަމަވެސް މި ނިންމުމާއެކު ގިނަ އެސޯސިއޭޝަންތަކަކުން ވަނީ މިނިސްޓްރީ އަށް ފާޑުކިޔަން ފަށައިފަ އެވެ.


Gdh.Atoll Council Face Volleyball Tournament 2021: Fiyoaree Anhen Team In Vess Madaveli Bali Kohffi ގދ.އަތޮޅު ކައުންސިލް ފޭސް ވޮލީބޯޅަ ޓޯނަމެންޓް 2021: ފިޔޯރީ އަންހެންޓީމުންވެސް މަޑަވެލި ބަލިކޮށްފި – Huvadhoo News Gdh.Atoll Council Face Volleyball Tournament 2021: Fiyoaree Anhen Team In Vess Madaveli Bali Kohffi Huvadhoo News\nގދ.އަތޮޅު ކައުންސިލް ފޭސް ވޮލީބޯޅަ ޓޯނަމެންޓް 2021: ފިޔޯރީ އަންހެންޓީމުންވެސް މަޑަވެލި ބަލިކޮށްފި\nމަޑަވެލި އަދި ފިޔޯރީ އަންހެން ޓީމު ބައްދަލު ކުރި މެޗުގެ ތެރެއިން— ހުވަދޫ ފޮޓޯ: ހިލްޓަން އާސިފް\n“ގދ އަތޮޅު ކައުންސިލް ފޭސް ވޮލީބޯޅަ މުބާރާތް 2021″ ގެ އަންހެން ޑިވިޝަންގެ7ވަނަ މެޗުން، މަޑަވެލި މައްޗަށް ކުރިހޯދައި ފިޔޯރީ އިން މެޗު ކާމިޔާބު ކޮށްފިއެވެ.\nފިޔޯރީ ޒުވާނުންގެ މަރުކަޒުގެ ވޮލީ ކޯޓުގައި މިރޭ ކުޅުނު މެޗުން މަޑަވެލި ބަލިކޮށް ފިޔޯރީއިން މެޗު ކާމިޔާބު ކޮށްފައިވަނީ 3-0 ސެޓުންނެވެ.\nފިޔޯރީ ޓީމުން ވަނީ ފުރަތަމަ ސެޓު ފަސޭހަ ކަމާއިއެކު ކާމިޔާބު ކޮށްފައެވެ. އެ ސެޓު 25-12 ކާމިޔާބު ކޮށްފައިވާއިރު ދެވަނަ ސެޓުވެސް ފިޔޯރީ ޓީމުން ވަނީ ކާމިޔާބުކޮށްފައެވެ. ދެވަނަ ސެޓު ނަތީއްޖާއަކީ ފިޔޯރީ 25 އަދި މަޑަވެލި 13 އެވެ.\nމިމެޗުގެ ތިންވަނަ ސެޓުވެސް ފަސޭހަ ކަމާއި އެކު ފިޔޯރީގެ ޓީމުން ވަނީ ކާމިޔާބުކޮށްފައެވެ. އަދި ތިންވަނަ ސެޓުގައި މަޑަވެލި ޓީމުން ކުޅުން ރަނގަޅު ކޮށްފައިވާ ކަން ފާހަގަކުރެވެއެވެ. އެހެން ނަމަވެސް މަޑަވެލި ޓީމަށް މާބޮޑު ކުރިއެރުމެއް ނުލިބި ފަހު ސެޓު ފިޔޯރީ އިން ކާމިޔާބު ކޮށްފައިވަނީ 25-10 އިންނެވެ.\nމިމެޗުގެ މޮޅު ކުޅުންތެރިއަކަށް ހޮވިފައިވަނީ، ފިޔޯރީ ޓީމުގެ ޖަރޒީ ނަންބަރު2މަރިޔަމް އަޒީފާ އެވެ.\nގދ އަތޮޅު ކައުންސިލް ފޭސް ވޮލީބޯޅަ މުބާރާތް 2021″ ގައި މިރޭ ފިރިހެން ޑިވިޝަންގެ މެޗެއް ކުޅުމަށް ވަނީ ހަމަ ޖެހިފައެވެ. އެގޮތުން މިރޭ 9:30 ގައި ގައްދޫ އަދި ރަތަފަންދޫގެފިރިހެން ޓީމު ބައްދަލު ކުރާ މެޗު ވަނީ ތާވަލު ކޮށްފައެވެ.\nމި މުބާރާތުގައި މިހާތަނަށް ވަނީ 14 މެޗު ކުޅެފައެވެ. މި މުބާރާތެ ސެމީ ފައިނަލް މި މަހު 8 ވަނަ ދުވަހު އޮންނަ އިރު ފައިނަލް މެޗު ކުޅުމަށް ހަމަޖެހިފައިވަނީ މި މަހުގެ9ވަނަދުވަހުއެވެ.


Beyru anhen meehaa ge massala fuluhun serious koh beli kamakah nufeney: Riyaz | Mihaaru\nބޭރު އަންހެންމީހާގެ މައްސަލަ ފުލުހުން ސީރިއަސްކޮށް ބެލި ކަމަކަށް ނުފެނޭ: ރިޔާޒް\n29 ޖޫން 2020 - 13:25 8 comments\nހުޅުމާލޭގެ ފަޅުތެރޭގައި އޮތް ސަފާރީއެއްގައި ބިދޭސީ އަންހެނަކަށް ޖިންސީ ގޯނާކުރި ކަމަށް ތުހުމަތުކުރެވޭ މައްސަލަ ސީރިއަސް ކަމެއްގެ ގޮތުގައި ފުލުހުން ބަލާފައިވާ ކަމަށް ގަބޫލުނުކުރެއްވޭ ކަމަށް ކުރީގެ ޕޮލިސް ކޮމިޝަނަރު އަދި ރައްޔިތުންގެ މަޖިލިހުގެ ތިމަރަފުށީ ދާއިރާގެ އަބްދުﷲ ރިޔާޒް މިއަދު ވިދާޅުވެއްޖެ އެވެ.\nމިދިއަ ހުކުރުދުވަހުގެ ފަތިހު ކުރިމަތިވި މައްސަލާގައި ގިނަ ބައެއްގެ ކަންބޮޑުވުން އުފެދުނީ ފުލުހުންނަށް އަންހެންމީހާ އެ މައްސަލަ ހުށައެޅުމުން، ފުލުހުންގެ ބެލުމުގެ ދަށަށް ގެންދިޔަ ދިވެހި ދެ ފިރިހެނުން ދޫކޮށްލުމުންނެވެ. އޭގެ ތެރެއިން އެކަކީ ރައްޔިތުންގެ މަޖިލިހުގެ މެމްބަރަކާ އާއިލީ ގުޅުން އޮންނަ މީހަކަށް ވުމުން، ފުލުހުންގެ ތަހުގީގަށް ސިޔާސީ ނުފޫޒު ވަދެފައިވާ ކަމުގެ ތުހުމަތު ވެސް، އާންމުން ކުރެ އެވެ.\nއެކަމަކު ރޭ ފުލުހުން ނެރުނު ބަޔާނެއްގައި ބުނީ އެއްވެސް ނުފޫޒެއް ނެތި އެ މައްސަލަ ބަލާނެ ކަމަށެވެ.\nފުލުހުން ބުނެފައިވާ ގޮތުގައި 27 އަހަރުގެ އަންހެންމީހާ ދިން ބަޔާނަށް ބަލާ އިރު، 39 އަހަރުގެ ދެ ފިރިހެނުން ހައްޔަރުކޮށްގެން މައްސަލަ ކުރިއަށް ގެންދަން ޖެހޭ ވަރުގެ ސަބަބެއް ނެތެވެ.\nFuluhunge bayaan: Nufoozeh nethi massala balaanan\nއެކަމަކު ކުރީގެ ޕޮލިސް ކޮމިޝަނަރު ރިޔާޒް "މިހާރު" އަށް ވިދާޅުވީ ޖިންސީ ގޯނާ އާއި ފުރައްސާރައިގެ ކޮންމެ މައްސަލައެއް ވެސް ވަރަށް ސީރިއަސްކޮށް ބަލަން ޖެހޭނެ ކަމަށެވެ. އޭނާ އެހެން ވިދާޅުވަމުން ފާހަގަކުރެއްވި އެއް ކަމަކީ، އަންހެންމީހާއާ ހަވާލާދީ ދައުރުވާ ބައެއް މައުލޫމާތުތަކުގައި، އެ ދެ މީހުންގެ އަތްދަށުން ސަލާމަތްވާން، މޫދަށް ފުންމާލި ފުންމާލުމެވެ.\nމޫދަށް ފުންމާލާނީ މަރުވިޔަސް ހެޔޮ ކަމަށް. ކުޑަ ވަރެއްމވީ ނަމަ އެ ޑިސިޝަނެއް ނުނަގާނެ. އެހެންވީމާ އެއީ ފުލުހުން ރަނގަަޅަށް ބަލަން ވާނެ ކަމެއް -- ރިޔާޒް\nރިޔާޒު ވިދާޅުވީ ބަޔަކު ޖިންސީ ގޯނާކުރަން ފެށުމުން އަންހެނަކު މޫދަށް ފުންމާލިއްޔޭ ބުނެފި ނަމަ އެ ހިސާބުން ވެސް މައްސަލަ ސީރިއަސްވާ ކަމަށެވެ.\n"މޫދަށް ފުންމާލާނީ މަރުވިޔަސް ހެޔޮ ކަމަށް. ކުޑަ ވަރެއް ވީ ނަމަ އެ ޑިސިޝަނެއް ނުނަގާނެ. އެހެންވީމާ އެއީ ފުލުހުން ރަނގަޅަށް ބަލަން ވާނެ ކަމެއް،" ރިޔާޒު ވިދާޅުވި އެވެ.\nއޭނާ ވިދާޅުވީ ޕާޓީކުރަން ސަފާރީއަކަށް ގޮސް އުޅުނު ބައެއް ނަމަ އެ މީހުން މަސްތުވާ އެއްޗެއް ބޭނުންކޮށްފައި ހުރިތޯ ބެލުން ވެސް ރަނގަޅު ކަމަށެވެ.\nފުލުހުން މި މައްސަލައިގެެ ތެރެއަށް ވަދެފައި ވަނީ ވެސް އެކަން ބަޔަކު ހުށައަޅައިގެން ނޫންކަން، ބަޔާނުން އެނގެ އެވެ. ފަތިހު 5:00 ހާއިރު، ހުޅުމާލޭ ލަކުޑި ޖެޓީގައި، ދެ ފިރިހެނަކާއި އެ އަންހެން މީހާ ތިއްބާ ފުލުހުންނަށް އެތަނަށް ދެވުނީ އެވެ. ސަފާރީގައި ގަދަކަމުން ޖިންސީ ގޯނާ ކުރަން ފެށުމުން، މޫދަށް ފުންމާލީ ކަމަށް، ފުލުހުން ކައިރީ އެ އަންހެންމީހާ ބުންޏެވެ. އޭނާ ޖެޓީއަށް ގެނެސްދިނީ، އެ ދެ މީހުން، ސަފާރީގެ ޑިންގީގަ އެވެ.\nފުލުހުންނަށް އެ ތަނަށް ދެވުނީ، ޑިންގީގައި ގެނެސް ފާލަން މައްޗަށް ފައިބައިގެން ތިއްބާ ކަމަށް، ބަޔާނުން އެނގެ އެވެ.\nރިޔާޒް ވިދާޅުވީ ކުށަކަށް ތުހުމަތުކުރެވޭ މީހަކު ކޯޓު އަމުރެއް ނެތި ފުލުހުންގެ ބެލުމުގެ ދަށުގައި އެއް ދުވަސް ބެހެއްޓުމުގެ ހުއްދަ އޮންނަ އިރު، ޖިންސީ ގޯނާގެ މައްސަލައެއްގައި އެހާ އަވަހަށް ދޫކޮށްލީ ކީއްވެތޯ ސުވާލު އުފެދޭ ކަމަށެވެ.\n"ޖިންސީ ގޯނާގެ މައްސަލައެއްގައި ހައްޔަރުކުރި ދެ މީހަކު އެހާ އަވަހަށް ދޫކޮށްލީމާ އަސްލު އެ މައްސަލަ ބަލަން ވާހާ ސީރިއަސްކޮށް، ބަލަން ޖެހޭ ވަރަށް ބެލުނު ކަމަކަށް އަޅުގަނޑު ގަބޫލެއްނުކުރަން" އޭނާ ވިދާޅުވި އެވެ.\nރިޔާޒް ވިދާޅުވި ގޮތުގައި މިފަދަ މައްސަލަތަކުގައި ހިމެނޭ މީހުން ބަންދުގައި ބަހައްޓަން އާންމުކޮށް ކޯޓަށް ގެންދާނެ އެވެ. އެކަމަކު އެކި މައްސަލަތަކުގައި އަމަލުކުރާނީ އެކި ގޮތަށް ކަމަށާއި ގޮތް ނިންމޭނީ މައްސަލައިގެ ހާލަތަށް ބަލާފައި ކަމަށް ވެސް އޭނާ ވިދާޅުވި އެވެ.\nމިއަދު ރައްޔިތުންގެ މަޖިލިހުގައި މުޅިން ކަހަލަ ގޮތަކަށް އޮތީ، ރާއްޖޭގައި ވަޒީފާ އަދާކުރަމުން އަންނަ ކެންޔާގެ އެ އަންހެންމީހާއަށް ޖިންސީ ގޯނާކުރިކަމުގެ ތުހުމަތުގައި ފުލުހުންގެ ބެލުމުގެ ދަށަށް ގެންގޮސް އެކަމަކު އަވަހަށް އެ ދެ މީހުން ދޫކޮށްލުމުގެ މައްސަލައާ މެދު ވާހަކަ ދެއްކުމެވެ. ކޮމިޓީތަކުގައި ވެސް އެ މައުލޫއު އެވެ.\nއިތުރު ލިޔުންތައް ކެންޔާ ފުލުހުން ހުޅުމާލެ ޖިންސީ އަނިޔާ މެމްބަރު އަބްދުﷲ ރިޔާޒް (ތިމަރަފުށި) ސަފާރީ ޖިންސީ ގޯނާކުރުން\nވިކްޓިމްގެ އިންޓަވިއު: "ޖިންސީ ގުނަވަނުގައި އަަތްލި"!


Maran hukum koh, 30 aharu jalugai huri fahun kusheh neikan engijje\nމަރަށް ހުކުމްކޮށް 30 އަހަރު ޖަލުގައި ހޭދަކުރި ފަހުން ކުށެއް ނެތްކަން އެނގިއްޖެ\nމީހަކު މެރުމުގެ ކުށުގައި މަރަން ހުކުމްކޮށް 30 އަހަރު ވަންދެން ޖަލުގައި ހޭދަކޮށްފައި ވަނިކޮށް، އަލުން ތަހުގީގު ހިންގުމުން އެމެރިކާ މީހަކު އަދަބުން ސަލާމަތްވެއްޖެ އެވެ.\nއުމުރުން 58 އަހަރުގެ އެންތަނީ ރޭ ހިންޓަންގެ މައްޗަށް ހުކުމް ކޮށްފައި ވަނީ 1985 ވަނަ އަހަރު ދެ މީހެއްގެ ގަޔަށް ބަޑިޖަހާ މަރާލި މައްސަލައެއްގަ އެވެ. އެކަމަކު މި މައްސަލަ އަލުން ކޯޓުގައި ހިންގުމަށް މިދިޔަ އަހަރު ފުރުސަތު ދިނުމުން އަލުން ބެލިއިރު ހިންޓަންގެ މައްޗަށް މަރުގެ މައްސަލާގައި ދައުވާ ކުރެވެން ނެތް ކަމަށް ވަނީ ހާމަވެފަ އެވެ. މި މައްސަލަ ކޯޓުގައި އަލުން ހިންގަން ސުޕްރީމް ކޯޓުން އަމުރު ކުރީ ހިންޓަން އަށް ކުށުން ބަރިއްޔަ ވުމަށް އެކަށީގެންވާ އެހީ ލިބިފައި ނުވާތީ އެވެ.\nބަޑިޖަހައި ދެ މީހުން މަރާލި ހާދިސާ ހިނގި ތަނުން ފެނުނު އުންޑަތައް ތަހުލީލު ކުރި އިރު އެއީ ހިންޓަންގެ ގެއިން ފެނުނު ބަޑީގައި ބޭނުންކޮށްފައިވާ އުންޑަތަކެއް ކަމެއް ބެލެވޭނެ ކަމެއް ނުފެނުނެވެ. އެހެންވެ ކޯޓުން ނިންމީ ހިންޓަންގެ މައްޗަށް ދައުވާ ނުކުރެވޭނެ ކަމަށެވެ.\nހިންޓަންގެ ވަކީލުން ވިދާޅުވީ ކުރިން ކުށް ސާބިތުވެފައި ވަނީ ރަނގަޅަށް ވަކާލާތު ކުރެވިފައި ނެތުމުން ކަމަށެވެ. އޭރު ހިންޓަންގެ އަތުގައި ފައިސާ ނެތް ކަމަށް ބަލައި، އޭނާ އަށް ކޯޓުގައި އެހީވާން އެއްބަސްވި ހަތިޔާރާ ބެހޭ ތަޖުރިބާކާރު ފީއެއްގެ ގޮތުގައި ހުށަހެޅީ 1000 ޑޮލަރެވެ. އެ އަދަދު ކުޑަކަމުން، ކޯޓުގައި ތިބި މީހުން ހޭން ވެސް ފެށި އެވެ.\nހިންޓަން ޖަލުން ނިކުމެ އާއިލާގެ މެންބަރުންނާ ބައްދަލު ކުރުމަށް ފަހު ވަނީ މިހާ ގިނަ ދުވަހު ޖަލުގައި ހުންނަން ޖެހުނު ސަބަބާ މެދު ހިތްހަމަނުޖެހުން ފާޅުކޮށްފަ އެވެ. އޭނާ ބުނީ 30 އަހަރު ޖަލުގައި ހުރި ފަހުން ސަލާމަތްވީ އެންމެ ކަމެއް ކުރުމުން ކަމަށާއި ކުރަން ޖެހުނުހާ ވެސް ކަމަކީ ބަޑި ޓެސްޓްކޮށްލުން ކަމަށެވެ. --ބީބީސީ\nރަހީނުކުރި މީހުންގެ ބަދަލަށް 17 މިލިއަން ޑޮލަރު


ފުވައްމުލަކު ބަހުން ވާހަކަ ދެއްކި ގޮތް ނޭގުނު މީހުން ކޮބައި ބާ؟ 2Mikal News\n22 ޖުލައި 2019 ( ހޯމަ )\nކޮން ބައެއްކަން ނޭގުނު6މީހުންގެ ތެރެއިން ބައެއް މީހުން. ފޮޓޯ: ގާފަރު ސީހޯސް ދޯނި މީހުން\nފުވައްމުލަކު ބަހުން ވާހަކަ ދެއްކި ގޮތް ނޭގުނު މީހުން ކޮބައި ބާ؟ 2\n11 ސެޕްޓެމްބަރ 2015, 3:00 |\n(8 ސެޕްޓެމްބަރުގެ ބަޔާއި ގުޅޭ)\nއެމީހުންގެ ވާހަކައިގައި ސިއްރުކަމެއް ހުރިކަން އެނގުނީ އެމީހުން އެމީހުނާ ދެއްކި ވާހަކައިގައި އެމީހުން ކޮށްފައިވާ ކަމެއްގެ ސަބަބުން 1 އަހަރު ދުވަހުގެ ޖަލު ހުކުމަކާއި ކުރިމަތިލާން ޖެހިދާނެކަމަށް ބުނި އަޑު އިވުމުން ކަމަށް އެމީހުން ސަލާމަތްކުރި ގާފަރު ސީހޯސް މަސްދޯނި މީހަކު މީޑިއާއަށް ކިޔައިދިނެވެ. ޖަލުގައި އެއް އަހަރު އޮންނަން ޖެހުނަސް ފަރުވާލެއް ނެތްކަމަށް އެމީހުން ބުނިކަމަށް ވެއެވެ. އަދި ކޯސްޓްގާޑަށް ނުގުޅަން އެމީހުން އެދުނު އެދުމުން ވެސް މިކަމަށް ބާރު ލިބެއެވެ.\nދޯންޏަށް ނެގި އިރު ބައެއް މީހުންގެ ހާލު ދެރަން ނަމަވެސް އަނެއް ބަޔަކު ތިބީ ހެޔޮޙާލުގައެވެ. އެމީހުން ސަލާމަތްވުމަށް ގާފަރު ސީހޯސް ދޯނި މެދުވެރިވީ، އެދުވަހު ހަވީރު މާލެ އަންނަމުން، ދިރޭ އެންކޮޅެއް ހުރީމަ ކަނދަށް ގޮސްފައި މާލެ ދާން މިސްރާބު ޖެހުމުންނެވެ. މަސްކަނދާއި ކައިރިޔަށް ދިޔައިރު ބަޔަކު ކަނދުކައިރީގައި ކަޑުވެފައި ތިބުމުން އަވަހަށް އެމީހުން ދޯނޏަށް ނެގީއެވެ. އެއީ ގާތްތަޑަކަށް ހަވީރު 5.30 އެހާކަށް ހާއިރު ކަމަށް ދޯނީގެ މީހުން ބުނެއެވެ. އެހިސާބު މީހުން މަސްކަނދަށް ގޮސް އުޅެނީ ފަތިހު ކަމަށާއި، ސީހޯސް ދޯންޏަށް އެގަޑިގައި އެހިސާބަށް ނުދެވުނު ނަމަ އެމީހުން ފަސޭހަ ގޮތަކަށް ސަލާމަތް ނުވީސްކަމަށެވެ. ސީހޯސް ދޯންޏަށް އެމީހުން ނެގުމާއެކު އަވަހަށް އައީ މާލެ އެވެ.\nސީހޯސް ދޯނީގެ މީހަކު އެހާދިސާ ކިޔާދެމުން ބުނީ، އެމީހުން ބުނި ގޮތުގައި އެމީހުން ދަތުރު ކުރަމުން ދިޔަ ލޯންޗް ބިޔަރާޅަކާއި ޖަހައި ފަޅިވެ އަޑިއަށް ދިއުމަށް ނެގީ ކުޑަ ވަގުތު ކޮޅެއް ކަމަށެވެ. އެމީހުން ދަތުރުކުރީ ކޮންތަނަކުން ކޮންތަނަކަށް ކަމެއް، ކީއްކުރަން ކަމެއް އަހާނުލެވުނީ އެމީހުންނަށް ދިމާވެފައިވާ ނިކަމެތިކމެއްގެ ސަބަބުންކަމަށް ބެލެވުނެވެ.\nސީހޯސް ދޯނީގެ މީހުން ބުނަނީ “އެމީހުން” އެމީހުނާއި (ކަނޑުވި މީހުން) ވާހަކަދެއްކީ ފުވައްމުލަކު ބަހުންކަން ރަނގަޅަށް އެނގޭ ކަމަށެވެ. ނަމަވެސް މިކަމަށް އިތުރު ހެއްކެއް ލިބޭގޮތް ނުވީ ދޯނި މީހުންނަށް އެމީހުންގެ ތެރެއިން އެކަކު ދީފައިވާ ފޯނު ނަންބަރަށް ގުޅުމުން ވެސް ވާހަކަދައްކަން ބޭނުން ނުވުމުންނެވެ. އަދި އެއްވެސް މައުލޫމާތެއް ހިއްސާކުރަން ބޭނުން ނުމުންނެވެ. ގާފަރު މީހުންނަށް ފުވައްމުލަކު ބަހުން ވާހަކަ ދައްކާ އަޑު އިވުމުން އޮޅުމެއް ނެތި ވަކިކުރަން އެނގޭނެ ކަމަށް ބެލެވެއެވެ. އެހެނީ ގާފަރުގައި ދިރިއުޅޭ ފުވައްމުލަކު މީހުން ތިބުމާއި، ފުވައްމުލަކުގެ މީހުންނާއި ގުޅުން އޮންނަ ގާފަރު މީހުން ތިބުމާއި، ފުވައްމުލަކު ގްރޫޕުތައް ގާފަރަށް ގިނަގިނައިން މިހާރު ދަތުރުކުރާތީ ވެސްމެއެވެ.\nކަނޑުވެފައި ސަލާމަތްވި މީހުން އެކަމާއި ގޮޅޭގޮތުން އެއްވެސް ވަރަކަށް ވާހަކަ ދައްކާކަށް ބޭނުން ނުވީ ކޮންމެވެސް އަޑިނޭގޭ ކަމެއް އޭގައި އެކުލެވޭތީ ކަމަށް ބެލެވެއެވެ. ކިރިޔާވެސް ލިބުނު މައުލޫމާތެއް ލިބުނީ އެމީހުން ސަލާމަތްކުރި ދޯނި މީހުންގެ ފަރާތުންނެވެ. ދޯނި އައިސް މާލޭފަޅަށް ވަނުމާއެކު އެމީހުން އަވަހަށް ފިލީއެވެ. އެއިގެފަހުން، އެއްދުވަހަކު އެތަނުން އެކަކު ދޯނި މީހަކަށް ފެނުނު ނަމަވެސް އޭނާ ވެސް ވަތަށް އިސްޖަހައިގެން ނޭގޭގަމަށް ހަދާފައި އަވަހަށް ފިލީކަމަށް ދޯނި މީހަކު ބުންޏެވެ.\nފުލުހުން މީޑިއާއަށް މައުލޫމާތު ދީފައިވަނީ އެމީހުންނާއި ގުޅޭ އެއްވެސް މައްސަލައެއް ފުލުހުންގެ އިދާރާއަށް ހުށަހެޅިފައި ނުވާކަމަށެވެ. އެމީހުން ވީ ގޮތް ނޭގުނު ބަޔަކަށް ތާއެވެ!\nސެޕްޓެމްބަރު 8 ގެ ލިޔުން: ފުވައްމުލަކު ބަހުން ވާހަކަ ދެއްކި ގޮތް ނޭގުނު މީހުން ކޮބައި ބާ؟


Vazeefaa dhinumaa eku Youth Ministry ge PS geygai madu kuran angaifi | Mihaaru\nޔޫތު މިނިސްޓްރީގެ ޕީއެސްގެ މަގާމުގެ ލިޔުމުގައި މުނާ މި މަހުގެ 1 ގައި ސޮއިކުރައްވަނީ.\nވަޒީފާ ދިނުމާ އެކު، ޔޫތު މިނިސްޓްރީގެ އާ ޕީއެސް ގޭގައި މަޑުކުރަން އަންގައިފި\n10 އޯގަސްޓް 2017 - 15:47 31 comments\nޔޫތު މިނިސްޓްރީގެ ޕާމަނަންޓް ސެކްރެޓަރީ (ޕީއެސް) ގެ މަގާމަށް މީގެ ހަފުތާއެއްހާ ދުވަސް ކުރިން އައްޔަން ކުރި ފާތުމަތު މުނާ ގޭގައި މަޑުކުރަން އެ މިނިސްޓްރީން އަންގައިފި އެވެ.\nމޯލްޑިވްސް މީޑިއާ ކައުންސިލް (އެމްއެމްސީ)ގެ ޑިރެކްޓަރެއްގެ މަގާމުގައި ކުރިން ހުންނެވި މުނާ، ޔޫތު މިނިސްޓްރީގެ ޕީއެސްގެ މަގާމަށް ހަމަޖެއްސީ މި މަހުގެ އެއްވަނަ ދުވަހު އެވެ.\n"މިހާރު" އަށް އެނގިފައިވާ ގޮތުގައި މަގާމުގެ ލިޔުން ދިން ދުވަހުން ފެށިގެން، ވަކި އެއްޗެއް އަންގަންދެން މުނާ ގޭގައި މަޑުކުރަން އެންގީ ސީދާ ޔޫތު މިނިސްޓްރީންނެވެ. އެކަމަކު އޭނާ ޕީއެސްގެ މަގާމަށް ހަމަޖެއްސި ކަމުގެ ލިޔުން ހަވާލު ކުރުމަށް އެ މިނިސްޓްރީގައި ބޭއްވި ޚާއްސަ ހަފުލާގައި މިނިސްޓަރު އިރުތިޝާމް އާދަމް ވެސް ބައިވެރިވެވަޑައިގަތެވެ. އެ ރަސްމިއްޔާތުގައި މަގާމުގެ ލިޔުން މުނާއާ ހަވާލުކޮށްދެއްވީ ސީއެސްސީގެ ރައީސް އަލީ ޝަމީމް އެވެ.\nދިވެހި ސިވިލް ސާވިސްގެ ގާނޫނަށް މިދިޔަ އަހަރު ގެނައި އިސްލާހެއްގައިވާ ގޮތުން ޕީއެސް އައްޔަން ކުރަން ޖެހެނީ އެ ބޭފުޅަކު އައްޔަން ކުރާ މިނިސްޓްރީއެއްގެ މިނިސްޓަރުގެ ލަފަޔާ އެކުގަ އެވެ.\nމުނާއާ މަގާމު ހަވާލުކުރުމަށް ބޭއްވި ރަސްމިއްޔާތުގައި މިނިސްޓަރު އިރުތިޝާމް ބައިވެރިވެވަޑައިގެންނެވި ނަމަވެސް، ފަހުން މުނާއާ މެދު ހިޔާލު ތަފާތުވި ސަބަބެއް ނޭނގެ އެވެ.\nޔޫތު މިނިސްޓްރީގެ އޮފިޝަލަކު ވިދާޅުވީ ޕީއެސްގެ މަގާމަށް ބޭފުޅަކު ހަމަޖެއްސިކަން އެނގިވަޑައިގެންފައިވާ ކަމަށާއި އެކަމަކު އޭނާ އޮފީހަށް ވަޑައިނުގަންނަވާ ކަމަށެވެ. ނަމަވެސް އޭގެ ސަބަބު އެނގޭނީ ސީއެސްސީ އަށް ކަމަށް އޭނާ ވިދާޅުވި އެވެ.\nޔޫތު މިނިސްޓްރީގެ ޕީއެސްކަމުގެ ލިޔުން މުނާއަށް ހަވާލުކުރުމުގެ ރަސްމިއްޔާތުގައި މުނާ (މެދުގައި) އަދި މިނިސްޓަރު އިރުތިޝާމާއި ސީއެސްސީގެ ރައީސް އަލީ ޝަމީމް ބައިވެރިވެވަޑައިގަންނަވަނީ.\nމިކަމާ ގުޅޭ ގޮތުން ސީއެސްސީގެ ތަފްސީލު ޖަވާބެއް ނުލިބުނެވެ. އެތަނުން ހަމައެކަނި ބުނީ "ތި ފަދަ ކަމެއް އުޅޭ ކަމަށާއި ބަލަމުން އަންނަ" ކަމަށެވެ.\nމުނާ ގޭގައި މަޑުކުރަން ޔޫތު މިނިސްޓްރީން އެންގި ކަން ވެސް އަދި އޭގެ ސަބަބެއް ވެސް ކަމާ ބެހޭ އެއްވެސް އިދާރާ އަކުން ނުބުންޏެވެ.\nއެނގިފައިވާ ގޮތުގައި ޔޫތު މިނިސްޓްރީގެ ޕީއެސްގެ މަގާމު ސީއެސްސީން މުނާ އަށް ދިނީ ގިނަ ބަޔަކާ އިންޓަވިއުކޮށް، އިމްތިހާނެއް ވެސް ހެދުމަށް ފަހު އެވެ. އެ މަގާމު ހަމަޖެހުމާ އެކު އޭނާ ވަނީ އެމްއެމްސީގެ ޑިރެކްޓަރުގެ މަގާމުން ވެސް ވަކިވެވަޑައިގެންފަ އެވެ.\nބިޒްނަސް އެޑްމިނިސްޓްރޭޝަންގެ ދާއިރާއިން މާސްޓާސް ނަންގަވާފައިވާ މުނާ ވަނީ ހައުސިން މިނިސްޓްރީގެ ޑިރެކްޓަރުކަމާއި ހެލްތު މިނިސްޓްރީގެ ހިއުމަން ރިސޯސަސް އޮފިސަރުގެ މަގާމު ވެސް ފުރުއްވައިފަ އެވެ.\nޔޫތު މިނިސްޓްރީގެ ޕީއެސްގެ މަގާމަށް ބޭފުޅަކު އައްޔަން ކުރެއްވީ އެ މަގާމުގައި ބޭފުޅަކު ނުހުންނަވާތާ ގިނަ ދުވަސްތަކެއް ފަހުންނެވެ. އެ މިނިސްޓްރީގެ ޕީއެސްގެ މަގާމުގައި އެންމެ ފަހުން ހުންނެވީ މުހައްމަދު މާހިދު ޝަރީފް އެވެ. އޭނާ މިހާރު ވަޒީފާ އަދާކުރައްވަނީ ހައުސިން މިނިސްޓްރީގަ އެވެ.\nޕީއެސް އަކީ ސަރުކާރުގެ ކޮންމެ މިނިސްޓްރީއެއްގައި ވެސް ސިވިލް ސާވިސް މުވައްޒަފުންގެ އެންމެ އިސްވެރިޔާ އެވެ.\nއިތުރު ލިޔުންތައް ޔޫތު މިނިސްޓްރީ ސަރުކާރު ސިވިލް ސާވިސް ކޮމިޝަން ސިވިލް ސާވިސް އިރުތިޝާމް އާދަމް


Dhivehi thaareekhu: Hilaalee rasdharikolhuge princes, Kanbaa Aisha magumathikohffai film kulhumuge beynumeh netheve.2- One Online\nދިވެހި ތާރީޚު: ހިލާލީ ރަސްދަރިކޮޅުގެ ޕްރިންސެސް، ކަނބާ އައިޝާ މަގުމަތިކޮށްފައި ފިލްމުކުޅުމުގެ ބޭނުމެއްނެތެވެ. 2\nބައުރަށުގެ މެދުގައި ހުރި ކަނބާ އައިޝާގެ މަހާނަ ---\n(7 ފެބުރުއަރީގެ އަދަދާ ގުޅޭ)\nކޮންމެއަކަސް ބައުރަށުގައި ހުންނަވައިގެން ކަނބާ އެންމެ އިހަށް ކުރެއްވި ކަމަކީ ބައުރަށުގައި އީދު ކުޅިވަރު ކުޅުމުގެ ނަމުގައި އީދު ދުވަސްދުވަހު ބޮޑުތިލަދުންމަތީގެ އެކި ރަށްރަށުގެ އެންމެ ގާބިލް ހުނަރުވެރި ކެރޭ ޒުވާނުން ބައުރަށަށް ގެންނެވުމެވެ. ވިޔަޒޯރު އަތޮޅުވެރިންނަށް ވެދުމާއިގެންނެވެ. މިގޮތުން ރާއްޖެ މިނިވަންކުރުމުގެ ޖިހާދަކަށް އަރަފޯދިގެންވާ ޒުވާނުން ކޮޅެއް ހޮވައިލެއްވުމުގެ ފުރުސަތު ކަނބާ ހޯއްދެވިއެވެ. މިކަމަށް ތާރީޚު އެބަހެކިދެއެވެ. ކަނބާއަށް ފެނިވަޑައިގެންނެވި އެންމެ ކުޅަދާނަ ޒުވާނަކީ އުތީމު ތިންބެއިންގެ ތެރެއިންވެސް މުހައްމަދު ތަކުރުފާނެވެ. ހެވިކަމުގެ ތަމްރީނަށްޓަކައި އިންޑިޔާގެ ބޭދާޅީ އިޚުތިޔާރު ކުރައްވައި އެތަނަށް ބޮޑު ތަކުރުފާނު ފޮނުއްވުމުގެ ފަހަތުގައި ހުންނެވީވެސް ކަނބާ ފިޔަވައި އެހެން ބޭފުޅެއް ނޫނެވެ.\nބޮޑު ތަކުރުފާނަށް ދަރަޖަވެރިކަން ހޯއްދަވައި ދެއްވީވެސް ކަނބާއެވެ. ވިޔަޒޯރު މެދުވެރި ކުރައްވައިގެންނެވެ. ކަޅުއޮށްފުންމިއޭ ކިޔުނު އޮޑި ތައްޔާރު ކުރުމުގެ ޚިޔާލާއި ފިކުރު އުފަންކުރައްވައި އެއޮޑި ބައުރަށުގައި ބަނދެވޭނޭ ހުރިހައި ކަމެއް އިންތިޒާމުކޮށްދެއްވީވެސް ވިޔަޒޯރުގެ ނަންފުޅުގައި ކަނބާއެވެ. ޖިޒީޔާއިގެން ތިލަދުންމަތިން ކަރަޔަށް ދަތުރުކުރާ ބޮޑު އޮޑީގެ ވެރިކަމާއި ނިޔަމިކަން ބޮޑު ތަކުރުފާނަށް ހޯއްދަވައިދެއްވައި އެތެެރެޔާއި ބޭރުން ބާރުގަދަ ރަހުމަތްތެރިން ހޯއްދަވާނޭ ފުރުސަތުވެސް އެތަކުރުފާނަށް ފަހިކޮށްދެއްވީ ކަނބާއެވެ. ހެވިކަމާއި ނިޔަމިކަމާއި ވަރުގަދަ އޮޑިއަކާއި މިހެންގޮސް މިހުރިހާ ކަމަކީ ކަނބާގެ ގައުމީ ޖިހާދުގެ ސްކީމުގެ ތެރެއިން ތަންފީޒުވެގެން ދިޔަ ކަންކަމެވެ. އިއްތިފާގެއް ނޫނެވެ. އެކަމަށް ތާރީޚު ހެކިވެއެވެ.\nވެރިކަމާއި ތޮޅުމަކީ އަދި ވެރިކަމުގެ ޚިޔާލު ކުޅައުމަކީ އާދައިގެ ދިވެހިންނާ އެދުވަސްވަރު އަރަފޯދިގެންވާ ކަމެއް ނޫނެވެ. އެކަހަލަ ކަންކަންވެސް އޮތީ ގަނޑުވަރުތެރޭގެ އަމީރުންނާއި އަމީރާއިންގެ ތެރޭގައެވެ. ކަނބާ އައިޝާއަކީ މިދެންނެވި ޒާތުގެ އެންމެ މަތީ ފަންތީގެ އަމީރާއެކެވެ. ބޮޑު ތަކުރުފާނަކީ ވެރިކަމުގެ ޝާނާއި ޝައުކަތާއި ސިޔާސީ ފިކުރުތަކާ މާދުރުގައި އަތޮޅުތެރެއަށް އުފަންވެވަޑައިގެން އަތޮޅުތެރޭގައި ބޮޑުފުޅުވި ބޭފުޅެކެވެ. އެތަކުރުފާނުގެ ކިބައިގައި ހުރީ ހިތްވަރާއި ކެރުމާއި އިޚުލާސްތެރިކަމެވެ. ސިޔާސީ ހިކުމަތުއަމަލީގެ ބައި އޮތީ ކަނބާގެ ފަރާތުގައެވެ. އެންމެފަހުން ބޮޑުތަކުރުފާނަށް ޝާހީ ހައިސިއްޔަތާއި މީހުންގެ ދެނެގަތުން ހޯއްދަވައި ދެއްވުމަށްޓަކައި ދަރިކަނބަލުން ސިއްތިމާވާޔާއި ކައިވެނިވެސް ކޮށްދެއްވީއެވެ.\nތާރީޚު ހާވައި ބަލައި ދިރާސާކުރާ ހަމައެކަކަށްވެސް މިހިރީޔަކީ ދޮގުކުރެވޭން ހުރި ކަންކަމެއް ނޫނެވެ. ކަނބާ އައިޝާއަކީ އެ ޖިހާދުގައި ދިވެހީންގެ ތެރެއިން އެންމެ ފުރަތަމަ ޝަހީދުވި އަންހެން ބޭފުޅާކަމީވެސް ފާޅުވެ އެނގޭން އޮތް ހަގީގަތެކެވެ. ކަނބާގެ ހިކުމަތްތެރިކަމާއި ކަންކަން ތަދުބީރު ކުރެއްވުމާއި އިންތިޒާމު ކުރެއްވުމާއި އެކަމަނާގެ ހައިސިއްޔަތު ބޭނުން ކުރައްވައިގެން އެކުރެެއްވި އެންމެހައި ކަންކަމާނުލައި ބޮޑު ތަކުރުފާނުގެ ގައުމީ ޖިހާދު ހަގީގަތަކަށް ނުވީސްކަމާއި ނަސްރާއި ކާބިޔާބީއާ ހަމަޔަށް ވާސިލްނުވެވޭނޭކަމީ ހަމަކުޑަކުޑަ ވިސްނުމަކުންވެސް މޭރުންވާ ހިސާބު ތިލަފަށުގައި އޮތް ހަގީގަތެކެވެ.\nމިހުރިހާކަމެއް މިގޮތަށް ފެންނާން ހުރުމާއެކު އަޅުގަނޑުގެ ނަޒަރުގައި ބޮޑު ތަކުރުފާނުގެ ޖިހާދުގެ މައްޗަށް ތާރީޚީގޮތުން ދިރާސާކުރެވި އުފައްދާ ފިލްމެއްގައި ކަނބާގެ ދައުރު ވަރަށް ބޮޑުވާންވާނެއެވެ. ތާރީޚީ ހަގީގަތްތައް ހާމަކޮށް ފެންނާންވާނެއެވެ. ކަނބާއަށް ހައްގުވާ ރޯލު އެންމެންނަށްވެސް ފެނި ސައުފުވާންވާނެއެވެ. ކަނބާގެ ދައުރަކީ ސިއްތިމާވާގެ މަންމާފުޅުގެ ދައުރު އެކަންޏެއް ނޫނެވެ. މުޅި ޖިހާދުގެ މޭސްތިރިއެއްގެ ދައުރެވެ. އެހެންވީމާ ފިލްމުގެ ލޮނުހެޔޮވަރުކުރާ މީހެއްގެ ރޯލުން މައިގަނޑު ރޯލަކަށް ކަނބާ އައިޝާ ގެންނަން ޖެހޭނެއެވެ. އެކަން ނުކުރެވެންޏާ ތާރީޚު އޮޅުން ފިލުވައިދިނުމުގެ ނަމުގައި ފައިސާ ޚަރަދުކޮށްގެން އެއްޗެއް އުފެއްދުމުގެ ބޭނުމެެއްވެސް ނެތެވެ. ގައުމިއްޔަތު ދިރުވޭނީ ސައްހަ ކަންތައްތަކެއްގެ މަތީގައެވެ.\nއަޅުގަނޑުމެންގެ މިނިވަންކަމާއި ގައުމިއްޔަތުގެ މަގުގައި ޝަހީދުވެގެންދިޔަ ދިވެހި އަންހެން ސާހިބާ ކަނބާ އައިޝާއަށް މިއަދު މި ދިވެހި ފަސްގަނޑުން ދެވިފައިވާ މަގާމާއި ދަރަޖަ ތިޔަ ބޭފުޅުންނަށް އެނގިވަޑައިގަންނަވާތޯއެވެ. އެ ކަނބާގެ މަހާނަ އެހެރީ ބައުރަށުގެ ބޮޑުމަގުގެ މެދުގައި ހާމަޔަށެވެ. ޕިކަޕާއި ލޯރިޔާއި ކާރާއި ސައިކަލްތައް އެހެރަ ދަނީ އެމަހާނަ މަތިންނެވެ. އެއްވެސް އިހުތިރާމެއް ގަދަރެއް ނެތެވެ. ކަނބާ އައިޝާ ފަސްދާނުލެވުނީ އެކަމަނާ ޝަހީދުވި ތަނުގައެވެ. މަގުހެދީ އެޔަށްވުރެ މާފަހުން އިހަކަށް ދުވަހުއެވެ. އެހެންވީމާ މަގުމެދުގައި ބަޔަކު އެކަމަނާ ފަސްދާނުލީއެއް ނޫނެވެ. އެކަމަނާގެ މަހާނަމަތިން މާފަހުން ބަޔަކު މަގުހެދީއެވެ.\nއަޅުގަނޑު ހިތުން ގައުމީ ޖިހާދުގެ ފިލާވަޅުތައް ކިޔައިދޭން މިލިޔަނުން ޚަރަދުކުރުމުގެ ކުރިން ކަނބާއަށް ހައްގު އިހުތިރާމް އަދާކުރެވޭނޭ ގޮތް ހެދުމަކީ ގައުމިއްޔަތަށް ލޯބިކުރާ މުވާތިނުންތަކެއް އުޅެންޏާ މިވަގުތުވެސް ލާޒިމުކަމެކެވެ. ބަހާއި އަމަލު ދިމާވާނީ އޭރުންނެވެ. އާބަކުރު ރަސްގެފާނުގެ ވާހަކަޔާއި ރަށްދެބައިމަގު ކަޅު މުހައްމަދު މަނިކުފާނާއި ރެއްކާކަމަނާގެ ބުރެއްކާގެ ވާހަކައިން ސްކްރިޕްޓުތައް ފުރިހަމަކޮށްގެން ލިޔެގެން ބަލަންތިބޭ ބަޔަކު ހެއްވައިލުމަށްވުރެ އައުލާކަން ބޮޑީ އެއްވެސް ޝައްކެއް ނެތި ގައުމީ އަބްތާލުންނަށް ހައްގުވާ މިންވަރަށް އިއުތިރާފުވެ އެ މިންވަރު އަދާކުރުމެވެ. އެކަންކަން ނުކުރާހާ ހިނދަކު ގައުމިއްޔަތޭ ކިޔުމުގެ ބޭނުމެއް ނެތެވެ.


"Fahuge Aadheys" Himeyn Ihuthijaaj Gai 1500 Ah Vure Gina Baiverin ފަހުގެ އާދޭސް” ހިމޭން އިހުތިޖާޖުގައި 1500 އަށް ވުރެ ގިނަ ބައިވެރިން” – Huvadhoo News "Fahuge Aadheys" Himeyn Ihuthijaaj Gai 1500 Ah Vure Gina Baiverin Huvadhoo News\nފަހުގެ އާދޭސް” ހިމޭން އިހުތިޖާޖުގައި 1500 އަށް ވުރެ ގިނަ ބައިވެރިން”\n“ފަހުގެ އާދޭސް” ގެ ނަމުގައި ހިޔާ ޔޫނިއަން އިން ސޯޝަލް މީޑިއާ ޕްލެޓްފޯމްތަކުގައި ކުރިއަށް ގެންދިޔަ ހިމޭން އިހުތިޖާޖުގައި 1500 އަށް ވުރެ ގިނަ މީހުން ބައިވެރިވި ކަމަށް އެޔޫނިއަންއިން ބުނެފިއެވެ.\nހިޔާފުލެޓު ލިބުނު މީހުންނާއި އެމީސް މީހުންގެ އާއިލާ ތަކުގެ ކަންބޮޑުވުންތައް ކަމާގުޅުން ހުރި ވުޒާރާތަކުގެ ސަމާލުކަމަށް ގެނައުމުގެ ބޭނުމުގައި ބޭއްވި މި ހިމޭން އިހުތިޖާޖު 30 ގަޑިއިރާއި 23 މިނެޓަށް ވަނީ ކުރިޔަށް ގެން ގޮސްފައެވެ. މިދިޔަ ހުކުރު ދުވަހު މެންދުރުފަހު 14:00 ގައި ފެށިގެން ކުރިޔަށް ދިޔަ އިހުތިޖާޖުގެ ބައިވެރިން ބޭނުންކުރި ހޭޝްޓެގްތަކަކީ #އަޑުއަހާށޭ އަޑުއިވޭހޭ ރައްޔިތުން އަޑު އަދި #ނިކަމެތި ރައްޔިތުން ނިކަމެތި ވާނީ ރައްޔިތުން، މިދެ ހޭޝްޓެގެވެ. މި އިހުތިޖާޖުގައި ހިޔާ ޔޫނިއަން އިން މައިގަނޑު ގޮތެއްގައި ގޮވާލާފައި ވަނީ ހިޔާ ފްލެޓްގެ އަސާސީ ކުލި 5،600 އަށް ކުޑަ ކުރާށެވެ.\nމީގެ އިތުރުން ޖޫން އެއްވަނަ ދުވަހު ހިޔާ ޔޫނިއަންގެ ފަރާތުން ޕެޓިޝަނެއްވެސް ހުށަހެޅިއެވެ. މި ޕެޓިޝަންގައި ވެސް ކުލި ކުޑަ ކޮށްދިނުމަށްވަނީ އެދިފައެވެ. މީގެ އިތުރުން ފިނިޝިން މަސައްކަތް ނިންމުމަށްޓަކައި ކުލި ނުހިނގާ މުއަދަތު 12 މަހަށް އިތުރުކޮށް ދިނުމާއި، ފިނިޝިން މަސައްކަތް ރައްޔިތުން އަމިއްލައަށް ކުރަން ޖެހޭތީ، ޖުމުލަ ކުލިން އެއްލައްކަ ރުފިޔާ މައާފު ކޮށްދިނުމަށް ވަނީ އެދިފައެވެ.\nމި މަހުގެ 14 ވަނަ ދުވަހުން ފަށައިގެން އެއްބަސްވުންތަށް ނިންމާ، ތަޅުދަނޑި ހަވާލުކުރަން ފަށާނެ ކަމަށް އެޗްޑީސީން ބުނެފައިވެއެވެ.


20 million Euros ah Striker Harry Kane Vikkaalanee | Thiladhun\nއަލީ އާދިލް އޭޕްރިލް 13, 2020\nއެންމެ އަވަހަށް އޮންނަ ޓްރާންސްފަރ ބާޒާރުގައި އިނގިރޭސި ފުޓްބޯޅަ ކުލަބު ޓޮޓެންހަމް ހޮޓްސްޕާސްގެ އެއްވަނަ ފޯވާޑް ހެރީ ކޭން ވިއްކާލުމަށް އެ ކުލަބުން ނިންމައިފިއެވެ.\nމިގޮތަށް އެ ކްލަބުން ނިންމީ މިވަގުތު އެ ކްލަބްގައި އޮތް ބޮޑު ދަރަނީގެ ސަބަބުން މާލީގޮތުން ލިބިދާނެ ގެއްލުންތަކުން އަރައިގަތުމަށެވެ.\nކޮވިޑް-19 އާއި ގުޅިގެން އެންމެ ބޮޑު ގެއްލުމަކާއި ކުރިމަތިވެފައިވާ އެއް އިނގިރޭސި ކްލަބަކީ ޓޮޓެންހަމް އެވެ. އެ ކްލަބުން އަލަށް ތަރައްގީ ކުރި ފުޓްބޯޅަ ދަނޑުގެ މަސައްކަތަށް ނަގާފައިވާ ލޯނުގައި އަދި ބާކީ ނުދައްކާ 637 މިލިއަން ޕައުންޑް ހުރިއިރު، ކޮވިޑް ބަލީގެ ސަބަބުން ކުލަބަށް ވަންނަ ފައިސާ ވަނީ ވަރަށް ބޮޑުތަކުން މަދުވެފައެވެ.\nDaniel Levy is said to be 'exasperated' by Kane's admission he would leave if Spurs don't improve 😳\nHe's now ready to let him go foraworld record fee 💷https://t.co/swKx2qbejm\n— GiveMeSport (@GiveMeSport) April 12, 2020\nއެ ކުލަބުން އަންދާޒާކޮށްފައިވާ ގޮތުގައި މި ލޯނު ދެއްކުމަށް މިއަހަރު ބޮޑު އަދަދެއް ލިބޭނެއެވެ. ނަމަވެސް ކޮވިޑް-19ގެ ހާލަތާއެކު އެ ކުލަބުގެ ވިސްނުން ވަނީ ބަދަލުވެފައެވެ. މި ސީޒަން ފުރިހަމަ ނުކުރެވިއްޖެނަމަ ލޯނު ދެއްކުމުގައި ޓޮޓެންހަމްއަށް ބޮޑެތި ގޮންޖެހުންތަކާ ކުރިމަތިވާއެވެ.\nއެ ކްލަބްގެ ލޯނުގެ ދަރަނި އަދާކުރުމަށް ބޭނުންވާ ފައިސާ އެއްފަހަރާ ބޮޑު އަދަދަކުން ޓޮޓެންހަމަށް ލިބޭނެ އެންމެ ފަސޭހަ ގޮތަކީ މާކެޓުގައި އަގު ބޮޑުކޮށް ކްލަބުގެ އެއްވަނަ ފޯވަޑް ކޭން ވިއްކާލުން ކަމަށްވާތީ އެ ކްލަބުން އެ ގޮތަށް ނިންމީއެވެ.\nއެކަމާއި ގުޅިގެން ޓޮޓެންހަމްގެ ޗެއާމަން ޑެނިއެލް ލެވީ ބުނެފައިވަނީ 200 މިލިއަން ޔޫރޯ ހުށަހަޅާ ކްލަބަކަށް އެ ކްލަބްގެ ހުނަރުވެރި ފޯވަޑް ކޭން ވިއްކާލާނެ ކަމަށެވެ. ކްލަބު ދަރަނިން ސަލާމަތް ކުރުމަށް ވަރަށް ބޮޑު އިސްކަމެއް ދޭ ކަމަށާއި، މިހާރުގެ ހާލަތުން އަރައި ގަނެވުމުން ކުލަބް އިތުރަށް ވަރުގަދަކުރާނެ ކަމަށްވެސް އޭނާ ބުންޏެވެ.\nއުމުރުން 26 އަހަރުގެ އިނގިރޭސި މަޝްހޫރު ފޯވާޑުވަނީ ކްލަބަށް 278 މެޗުން 181 ގޯލް ކާމިޔާބު ކޮށްދީފައެވެ.


އެމެރިކާގެ ބަޖެޓް ދަރަނި ފުރަތަމަ ފަހަރަށް 1.9 ޓްރިލިއަނަށް އެމެރިކާގެ ބަޖެޓް ދަރަނި ފުރަތަމަ ފަހަރަށް 1.9 ޓްރިލިއަނަށް\nވައިޓު ހައުސްގައި ބޭއްވި ބައްދަލުވުމުގައި ބައިޑަންނާއި ހެރިސް ބައިވެރިވަޑައިގަންނަވަނީ / ފައިލް ފޮޓޯ: ރޮއިޓަރސް\nކޯވިޑްގެ ބަލިމަޑުކަމަށް ޚަރަދަކުރަން ޖެހުމުގެ ސަބަބުން އެމެރިކާގެ ބަޖެޓްގެ ދަރަނި ހަތް މަސް ދުވަހުގެ ތެރޭގައި ފުރަތަމަ ފަހަރަށް 1.9 ޓްރިލިއަން ޑޮލަރަށް އަރައިފިއެވެ. މިދިޔަ އަހަރުގެ މި މުއްދަތާ އަޅައި ބަލާއިރު މިއަހަރު މިވަނީ ދަރަނި %30.3 އިތުރުވެފައިކަމުގައި ޓްރެޝަރީ ޑިޕާރޓްމަންޓުން މަހުންމަހަށް ޢާންމުކުރާ ބަޖެޓް ރިޕޯޓްގައި ވަނީ ބުނެފައެވެ.\nމިގޮތަށް ދިމާވާން ޖެހުނު އެންމެ ބޮޑު ސަބަބަކީ ކޯވިޑްގެ ބަލިމަޑުކަމާހެދި ވަޒީފާނެތް މީހުންނަށް ދޭ ޢިނާޔަތްތަކަށާއި ކުދި ވިޔަފާރިތަކަށް އެހީވުމުގެ ގޮތުން ރިލީފް ޕެކޭޖްތަކަށް ޚަރަދު ކުރަންޖެހުމުންކަމަށް ރިޕޯޓްގައި ބުނެއެވެ.\nމިދިޔަ އަހަރުގެ ސެޕްޓެމްބަރު މަސް ނިމުނުއިރު ބަޖެޓް ދަރަނި 3.1 ޓްރިލިއަން ޑޮލަރަށް އަރާފައިވާއިރު އިޤްޠިޞާދީ މާހިރުން ލަފާކުރާގޮތުގައި މިއަހަރު އެ ޢަދަދު 3.3 ޓްރިލިއަން ޑޮލަރަށް އަރާނެއެވެ. މިދިޔަ އަހަރު ބަޖެޓް ދަރަނި އަރާފައިވަނީ 738 ބިލިއަން ޑޮލަރަށެވެ. އެއާ ޚިލާފަށް މިއަހަރުގެ ބަޖެޓް ދަރަނި 225.6 ބިލިއަން ޑޮލަރަށް ވަނީ ތިރިވެފައެވެ. މިއީ މިއަހަރުގެ ރިލީފް ޕެކޭޖްތައް މަދުވުމާއި އަމިއްލަ މީހުން ޓެކްސް ދައްކަން ފެށުމުން އައި ބަދަލެއް ކަމަށް ރިޕޯޓްތައް ބުނެއެވެ.\nމިދިޔަ އަހަރުގެ އޭޕްރީލް މަހާއި އޮކްޓޫބަރާއި ދެމެދު 2.14 ޓްރިލިއަން ޑޮލްރު ޢާމްދަނީގެ ގޮތުގައި ލިބުނުއިރު މިއީ އޭގެ ކުރީ އަހަރުގެ މިމުއްދަތުގައި ލިބުނު ޢާމްދަނީއަށްވުރެ %16.1ގެ އިތުރުވުމެކެވެ. އަދި މިއީ އޭޕްރީލް މަހުން ފެށިގެން އަމިއްލަ މީހުން ޓެކްސް ދައްކަންފެށުމުން އައި ބަދަލެކެވެ. މިދިޔަ އަހަރު އޭޕްރީލް މަހު ޓެކްސް ދެއްކުން ލަސްވެފައިވަނީ ކޯވިޑްގެ ބަލިމަޑުކަމާހެދި2މިލިއަން މީހުންގެ ވަޒީފާތައް ގެއްލިގެން ދިއުމުގެ ސަބަބުންނެވެ.\nވޭތުވެދިޔަ7މަސްދުވަހުގެ ޖުމްލަ ދަރަނީގެ އަގު 4.07 ޓްރިލިއަނަށް ވަނީ އަރާފައެވެ. މިއީ މިދިޔަ އަހަރު މި މުއްދަތާ އަޅާބަލާއިރު %25.8ގެ އިތުރުވުމެކެވެ.\nއުރީދޫ ހޯމް ބްރޯޑްބޭންޑުން ބޭނުންނުކޮށް ހުންނަ ޑާޓާ ޖެހިގެން އަންނަމަހު ލިބޭނެ


Kedarnath Ge Feshun Rangalhu\n"ކެދާރުނާތު"ގެ ފެށުން ރަނގަޅު\n5 މަސް, 1 ހަފްތާ,5ދުވަސް,2ގަޑި, 17 މިނެޓް, 50 ސިކުންތު ކުރިން 1970އައިޝަތު ޝިމްނާ\nމަޝްހޫރު ފިލްމީ ތަރި ސައިފް އަލީ ޚާން ގެ ދަރިފުޅުގެ ފުރަތަމަ ފިލްމު "ކެދާރުނާތު" މިހާރު ރިލީޒްކޮށްފައިވާއިރު އެފިލްމަށް ގިނަ ބައެއްގެ ތަރުހީބު ވަނީ ލިބިގެން ގޮސްފައެވެ. އެގޮތުން ފުރަތަމަ ދުވަހު އެފިލްމަށް ވަނީ 7.25 ކްރޯރް ރުޕީސް ލިބިފައެވެ.\nއެ ފިލްމަށް ފާޑު ކިޔާ މީހުން ތިބި ނަމަވެސް ސްޝާންތު އަދި ސާރާގެ އެކްޓިން ވަރަށް ކަމުދާ ކަމަށް ގިނަ ބަޔަކު ބުނެފައެވެ. ފުރަތަމަ ދުވަހު ލިބުނު އާމްދަނީ އާއި ފިލްމު ބަލަން ދިޔަ މީހުންގެ ހިޔާލު ހުރި ގޮތުން އެފިލްމުގެ ވިޔަފާރި ކުރިއަށް އޮތް ތަނުގައިވެސް ރަނގަޅުވާނެ ކަމަށް އެނަލިސްޓުން ބުނެފައިވެއެވެ.\nއެއީ ސާރާގެ ފުރަތަމަ ފިލްމަށްވި ނަމަވެސް އެ ފިލްމު ބަލަން އޭނާގެ ބައްޕަ ސައިފު އަލީ ޚާން ނުދާ ކަމަށް ނޫސްތަކުގައިވެއެވެ. އެގޮތުން ސައިފު ބުނެފައިވަނީ އޭނާގެ ދަރިފުޅު ބޮޑު ސުކްރީނުން ބަލަން އޭނާ ޖެހިލުންވާކަމަށެވެ.\nއަދި ކަރީނާގެ އެދުމުގެ މަތިންވެސް ސައިފު އެފިލްމު ބަލަން ދާން އެއްބަސް ވެފައި ނުވާކަމަށް އިންޑިއާގެ ނޫސްތަކުގައިވެއެ. ސައިފު އަދި އެފިލްމު ބަލާފައި ނުވި ނަމަވެސް ސާރާގެ މަންމަ އަމްރީތާ އެފިލްމުގެ ވަކި ބައިތަކެއް ބަލާފައިވަކަމަށް ރިޕޯޓްތަކުގައިވެއެވެ.\n1 ހަފްތާ ކުރިން 185 0\n2 ހަފްތާ ކުރިން 86 0\n2 ހަފްތާ ކުރިން 119 0\nކަރީނާ ކަޕޫރު: މި ކަންކަން އެނގޭތަ؟\n3 ހަފްތާ ކުރިން 108 0


(11 އޮކްޓޯބަރ 2018 އާ ގުޅޭ) -- "އެބައަންނަން، ފޯނު ހިފައިގެން" ނިމްރާ މިހެންބުނެ އޭނާގެ ލަގެޖުގައި އަޅުވައިފައި އިން އަތްދަބަހުގެ ތެރެއިން ފޯނު ނަގައިން އައިސް އަރްސަލްގެ ގާތުގައި އިށީނެވެ. އަދި ފޯނު ހުޅުވުމާއެކު އޭގައި ހުރި ފޮޓޯތަކާއި ކީފާ ފޮނުވާފައި ހުރި މެސެޖުތަކަށް ދަންދެން އަރްސަލްއަށް ދެއްކިއެވެ.\nނިމްރާގެ ފޯނު ބަލަމުންދިޔަ ވަރަކަށް އަރްސަލްގެ ލޭ ހޫނުވަމުންދިޔައެވެ. އިރުއިރުކޮޅާ ދަތްކުނޑިވިކާލައެވެ. އޭނާގެ ދެބުމަ ގުޅި ނިތަށް ރޫގިނަވެފައިވީއިރު އޭނާ އެ އިނީ ރުޅިއައިސްފައިކަން ކޮންމެ މީހަކަށް ވެސް އެގޭހާވާނެއެވެ.\n"އައި ޖަސްޓް ވޯންޓް ޓު ކިލް ހާ ރައިޓް ނައު" އަރްސަލްގެ ހިތަށް އެރިއެވެ.\n"ތީ ވެސް ހުސް ކީފާ ދޮގު ހަދައިގެން ދައްކާފައި ހުރި ވާހަކަތަ؟ ކީއްވެ ކީފާ ބުނަންވީ އަރްސަލް އޭނާއާ އިންނަންވެގެންނޭ އެ އަނގޮއްޓި ދިނީ، ތި ދެ މީހުން އިންނަން ހަމަޖައްސާފައި އޮތްކަން ކީފާ ބުނި ދުވަހު އަރްސަލް ވެސް އަހަންނާ އިންނަން ބޭނުންވާކަން އެންމެންގެ ކުރިމަތީ ބުނީ، އެއީ އިއްތިފާގެކޭ ހީކުރަންވީތަ؟" ނިމްރާ އިސްޖަހާލީ ރޮވެން ފެށުމުންނެވެ.\n"ކީފާ...." ރުޅި އައިސްފައި އިންވަރުން ބާރަށް ބުނެވުނެއްކަމަކު އަރްސަލްގެ ދުލަށް އައިހާ އެއްޗެއް ގޮވާލާކަށް ނުކެރުނެވެ. ނިތްކުރީގައި އެއްއަތުން ހިފަހައްޓާލައި ދެފަރާތަށް އަރްސަލް ބޯހޫރުވާލިއެވެ.\n"ސްކާލެޓް" އިސްޖަހާލައިގެން އިން ނިމްރާ ރޮނީކަން އެނގުމުން އަރްސަލް ގޮވާލިއެވެ.\n"މިހެންވެތަ ސްކާލެޓްއަށް ތިހާ ބޮޑު ބަދަލެއް އައިސްގެން ތިއުޅެނީ" އަރްސަލް ސުވާލުކުރިއެވެ.\n"އޭނާއަށް ހުރިހާކަމެއް އެނގެންވީ ކީއްވެ، އަރްސަލް ނުބުންނަންޏާ ކީއްވެ ކީފާއަށް އެނގެންވީ އަހަރެންމީ ވާޖިންއެއްނޫންކަން، އަހަރެން އެ ވާހަކަ އަރްސަލް ގާތުގައި ބުނެ އަރްސަލްގެ އެދުމަށް އިޖާބަދިނީ އެކަން މުޅި ދުނިޔެއަށް އަރްސަލް ޢިއުލާންކުރާނެކަމަކަށްނޫން، އަރްސަލް އަހަރެންނަށް ބޭނުންވީ އެހެވެގެންތަ؟" ކީފާ ދެއްކި ވާހަކަތަކުގެ ހަނދާން އާވުމުން ނިމްރާ ހިތުގައި ޖެހުނެވެ.\n"އޭނާ އެހެން ވެސް ބުނީތަ؟" އަރްސަލްއަށް އަހާލެވުނެވެ. އެހިނދު ނިމްރާ އިންތަނުން ފުންމައިގެން ތެދުވެ އަރްސަލްއާ ދުރަށް ހިނގައިގަތެވެ.\n"އަހަރެން ދޮގު ހަދަނީކަމަށްތަ ތި ހީކުރަނީ" ނިމްރާ ރޮވިފައި ހުރެ ތަންކޮޅެއް ބާރަށް އަރްސަލްއާ ދިމާއަށް ބުންޏެވެ. އޭރު އޭނާ ސޯފާއިން ތެދުވެގެން އައިސް ނިމްރާގެ ގާތުގައި ހުއްޓިއްޖެއެވެ. ނިމްރާގެ ދެއަތުގައި ހިފާލަން އުޅުމުން ދެއަތް ފޮޅުވާލީއެވެ.\n"ހުރިހާކަމެއް އަރްސަލް ބޭނުންވާގޮތަށް ކުރަނީ، އެއްފަހަރު ވެސް އަހާނުލައި އަހަރެން ބޭނުންވަނީ ކޮންގޮތެއްތޯ، އަހަރެންނަށް ވެސް ނޫނެކޭ ނުބުނެވުނީ... އެއީ އަހަރެންގެ ކުށް، އަހަރެންގެ ބަލިކަށިކަން، އެއްފަހަރު ލިބުނު ފިލާވަޅުން ދަސްވިކަމެއްނެތް، އެހެންނޫންނަމަ އަހަރެން ދެވަނަ ފަހަރަށް އެފަދަ ގުޅުމަކަށް ފުރުޞަތެއްނުދޭނެ" ނިމްރާ ރޮމުންދިޔައިރު އަރްސަލް ހުރީ ބުނާނޭ އެއްޗެއް ނޭނގިފައެވެ. އޭނާގެ މުޅި ނަފްސަށް ކުށްވެރިކަމުގެ އަސަރު ވެރިވެފައިވިއެވެ. ލޯތްބާއެކު ނިމްރާ ގެނެސް މޭގައި ފޮރުވާލަމުން އެ ދެއަތުގެ ތެރޭ ބާރަށް ހިފަހައްޓާލިއެވެ.\n"އަހަރެންނަށް ޤަބޫލުކުރެވޭ ކީފާ ތިހާ ދަށުދަރަޖައަކަށް ހިނގައިދާނޭކަން، ޔޫ ވާ ހާޓް ބިކޯޒް އޮފް މީ، މައި އެކްޝަންސް... އައި އޭމް ޓްރޫލީ ސޮރީ ސްކާލެޓް، އައި ޑިޑިންޓް މީން ޓު ހާޓް ޔޫ ލައިކް ދިސް، ލޫންއަށްފަހު އަހަރެން އެފަދަ ގާތްކަމެއް އުފެއްދި ހަމައެކަނި އަންހެންކުއްޖަކީ ތީ، ގިނަ އަންހެނުންތަކެއް ގާތަށް ދިއުމަށް އަހަރެން ގަސްދެއްނުކުރަން، އަހަރެން އެއްވެސް މީހެއްގެ ގާތުގައި އެފަދަ ޒާތީ ވާހަކައެއް ނުދައްކަން، ޕްލީޒް، ދެން ނުރޮއެ ހުއްޓާލަބަލަ، ކޮންމެ މީހަކު ކޮންމެ އެއްޗެއް ބުންޏަސް އަހަރެންނަށް އިޙްސާސްވާ ގޮތް އެނގޭނީ އަހަންނަށް، އަހަރެން ދުވަހަކުވެސް ބޭނުމެއްނޫން ނިމްއާ ދުރަށް ދާކަށް، ކައިވެނިކުރަން ބޭނުންވީ އެހެންވެ، އައި ރިއަލީ ލަވް ޔޫ" ނިމްރާގެ ބޮލުގައި އަރްސަލް ފިރުމާލިއެވެ.\n"މިޢުވާނުގެ ސަބަބުން މީހުންނަށް އިތުބާރުކުރަން އަހަރެން ޖެހިލުންވީ، އެހެންވެ މިހާތަނަށް އަހަރެން ސިއްރުކުރަމުން އައި ކަންތައް ނުބުނީ، އެކަމަކު ނުބުނެ ބޭއްވުމަކީ އަހަރެމެން ދެ މީހުންގެ ދޭތެރޭ އަނެއްކާ ވެސް މިސްއަންޑަސްޓޭންޑިންގްއަކަށް ފުރުޞަތުދެވިދާނެކަމެއް... މިޢުވާނުގެ ބޭނުމަކީ އެއީކަން އަހަރެންނަށް އެނގޭ" އަރްސަލްއާ ދުރަށް ޖެހިލައި ނިމްރާ ވާހަކަދެއްކިއެވެ. އޭނާ ދެ ލޮލާއި ކޯތާފަތް ފުހެލައި އަރްސަލްއަށް ބަލާލިއެވެ.\n"މިޢުވާނާއި ކީފާއަށް އެފަދަ ފުރުޞަތެއް ދެން ނުލިބޭނެ ދުވަހަކުވެސް" އަރްސަލް ޔަގީންކަމާއެކު ބުނެލިއެވެ. ނަމަވެސް ނިމްރާ ދެފަރާތަށް ބޯހޫރުވާލައިފައި އަނެއްކާ ވެސް ޖެހުނީ އަރްސަލްއާ ދުރަށެވެ.\n"އަހަރެން ހީކުރީ މިހާރު އޭނާ ބޭބީގެ ވާހަކަ ބުނެދާނޭ، އެކަމަކު އޭނާ މަޑު އެކުރަނީ ކީއްވެކަމެއްނޭނގެ" ނިމްރާގެ އަޑު ކުރިއަށްވުރެ މަޑުވިއެވެ.\n"އިޓްސް ދެއާ ޕްރޮބްލެމް، ކީފާގެ ބޭބީއާ އަހަންނާ އެއްވެސް ގުޅުމެއްނެތް، އެއީ ތެދެއްކަމެއް ނޫނީ އިތުރަށް އަހަންނަށް އޮޅުވާލަން ދެއްކި ވާހަކައެއްނޫންކަމެއް ވެސް ނޭނގެ، ސްކާލެޓް ޕްލީޒް، ޔޫ ޑޯންޓް ހޭވް ޓު ވޮރީ، އަހަރެންގެ ދަރިއަކަށް ބަލިވެ އިންނަންޏާ އިންނާނެ ހަމައެކަނި އަންހެނަކީ ތީ" އަރްސަލް ކުރިއަށް ޖެހިލައި ނިމްރާގެ ކޮނޑުގައި ދެއަތުން ހިފަހައްޓާލިއެވެ.\n"އަރްސަލް، ޔޫ ޑޯންޓް ނޯ އެނީތިންގް، ޕްލީޒް، ޖަސްޓް ލިސްން... އަހަރެންގެ މި ވާހަކަތައް އަޑުއެހުމަށްފަހު އަރްސަލްގެ އިޙްސާސްތައް އަހަންނާމެދު ބަދަލުވެސް ވެދާނެ" މަޑުމަޑުން އަރްސަލްގެ ދެއަތް ކޮނޑާ ދުރުކޮށްލަމުން ނިމްރާ ބުންޏެވެ.\n"ވަޓް ޑޫ ޔޫ މީން" ހައިރާންވެފައި އަރްސަލް އަހާލިއެވެ.\n"ބޭބީއަށް ހެދިގޮތެއް ނޭނގެއޭ މިޢުވާނު ބުނީ އަހަންނަށް އިޝާރާތްކޮށް، އަރްސަލް، ލޫންގެ މަރުގެ އެކްސިޑެންޓް ހިނގިއިރު އަހަރެން ޕްރެގް، އަހަރެންގެ ބަނޑަށް ތިންމަސްވެއްޖެ، އެރޭ ހުޅުމާލެއަށް އެހާވަރުން އައީ މިޢުވާނު ހުޅުމާލޭގައި ހުރި ޚަބަރު ލިބިގެން، އޭރު އޭނާ އަހަންނާ ބަދަލުނުކުރަންވެގެން ފިލައިގެން އުޅެނީ، އަހަރެންގެ ބަނޑުގައި އޮތީ އޭނާގެ ދަރިއެއް، އޭނާ އެ ދަރިފުޅާ ހަވާލެއްނުވި، މުސްކުޅިވެފައި ހުރި މާމަ ނޫނީ އެއްވެސް މީހެއް އަހަރެންގެނެތް، މިޢުވާނު އަހަރެންގެ ކާފަގެ ވިޔަފާރި އޭނާގެ ނަންމައްޗަށް އެއްކޮށް ބަދަލުކޮށްލީ އޮޅުވާލުމެއްގެ ތެރެއިން، އެރޭ އޭނާ ބުނީ ދަރިފުޅުގެ ކިބައިން ސަލާމަތްވާށާއި ދުވަސްކޮޅަކު އުޅެވޭވަރަށް ފައިސާކޮޅެއް ދީފާނަންކަމުގައި، އޭނާ އަހަރެންގެ ބޭނުން ހިފާލީ އަހަރެންގެ މޮޔަކަމުން، އެ ހުރިހާ ކަމެއް އެ މުސްކުޅި މާމަ ގާތު ގޮސް ބުނާނޭ ހިތްވަރެއް އަހަރެންގެނެތް، އެރޭ މަރުވާނެނަމައޭ އަހަރެންގެ ހިތަށް އެރި، އެކަމަކު ކަންތައްވީ އެހެންނެއްނޫން، އަހަރެންގެ އަދޭސް މިޢުވާނު އަޑުނާހާނޭކަން އެނގި ގެއަށްދާން ނުކެރިގެން އަހަރެން ދުއްވަނިކޮށް ސައިކަލު ކުރިމައްޗަށް ލޫން އެރީ، އަމިއްލައަށް މަރުވާން އަހަރެން ބޭނުންއިރު އެކަން އެގޮތަކަށްނުވި، ހޭއެރިއިރު އަހަރެންގެ ސަބަބުން އަންހެނަކާއި އޭނާގެ އުފަންނުވާ ދަރިފުޅުވަނީ މިދުނިޔެއާ ވަކިވެފައި، އަހަރެންގެ ބޭބީ އެބޯޓްވީކަން އެނގުނީ ޑަކްޓަރުން ބުނީމަ... އައި ކާންޓް ޓޯކް އަބައުޓް ޓު އެނީވަން، މާމައަށް ހުރިހާކަމެއް އެނގުނުހިނދު އެ މާމަ ވެސް އަހަންނާ ވަކިވެގެންދިޔައީ، އެއްވެސް މީހެއް ގާތުގައި އެ ދަރިފުޅުގެ ވާހަކަ ނުބުނެވުނު، އެހެންނަމަވެސް އަހަރެން ހަނދާނެއްނުނެތޭ، އަހަރެން އެ ދަރިފުޅަށް ޓަކައި ހިތާމަކުރަން، އެކަމަކު އެ ދަރިފުޅު މި ދުނިޔެއަށް އުފަންވިނަމަ އެކުއްޖާ ވަރަށް ނިކަމެތިވީސް... އަރްސަލް... އައި އޭމް ސޮރީ، މިވާހަކަތައް ކުރީން ނުބުނެވުނީ" އެހަނދާންތައް އާވުމުން ނިމްރާ ލޯ ފުހެލިއެއްކަމަކު ކަރުނައެއް ނުހިފެއްޓުނެވެ.\nހުރިހާ ބޮޅުތަކެއް ގުޅި ނިމްރާގެ ދިރިއުޅުމާއި ލޫންގެ މަރު ހިނގައިދިޔަ ގޮތް އަރްސަލްއަށް ސިފަކުރެވުނެވެ. ނަމަވެސް މިވަގުތު އޭނާގެ ހިތުގައި އުފެދިފައިވި ރިހުމުގެ އަސްލަކީ ނިމްރާއެވެ. ހަމްދަރުދީގެ އިތުރުން އޭނާއާ މެދު އަރްސަލްގެ ޢަމަލުތައް ބެހެއްޓުނު ގޮތާއި މެދު އަމިއްލަ ނަފްސަށް އަރްސަލް އަޑުލިއެވެ. ނިމްރާ ބުނީ ތެދެއްކަން އޭނާއަށް ވިސްނުނެވެ. އޭނާ ނިމްރާގެ ޚިޔާލެއް ހޯދުމެއްނެތި ހުރިހާކަމެއް ނިންމަމުން އައީ ޚުދު އަރްސަލް ބޭނުންވި ގޮތަށެވެ.\n"ސްކާލެޓް..." އަރްސަލް މަޑުމަޑުން ގޮވާލިއެވެ. މަޑުމަޑުން މޭގައި އޭނާއަށް ފިރުމާލެވުނެވެ. ލޫންއާއި ދަރިފުޅު މަރުވުމުން އޭނާ ކުރި ހިތާމަ އަރްސަލް ހަނދާނެއްނުނެތެވެ. ނިމްރާގެ މަޖުބޫރު ހާލާ މެދު އޭނާއަށް އެއްފަހަރު ވެސް ވިސްނާނުލެވުނެވެ. ވީ ދެރައިން މިޢުވާނުދެކެ އިންތިހާއަށް ރުޅި އާދެވުނެވެ. ނިމްރާއަށް އެފަދަ ހާލެއް ޖެއްސި މީހަކީ އެއީއެވެ.\n"ނިމް..." އަރްސަލްގެ އަޑު މަޑު ނަމަވެސް ނިމްރާއަށް އަޑުއިވުނެވެ.\n"އިޓްސް އޯކޭ... މޭބީ އައި އޭމް ނޮޓް ވޯތް ސޭވިންގް، ބަޓް އައި ހޭވް އެކްސެޕްޓެޑް މައި ލައިފް، އިޓް ވޯންޓް ގެޓް އެނީ ވޯސް... އަރްސަލް، ތެންކިއު... ތެންކިއު ފޯ އެވްރިތިންގް، އަހަރެން ހާލުގައި ޖެހުނު ދުވަހު ކޮންމެ ސިފައެއްގައި ވިޔަސް އަހަންނަށް އަޅާލި މީހަކީތީ، އައި ވޯންޓް ފޮގެޓް ޔޫ، ކުޑަ ދުވަސްކޮޅަކަށް ވިޔަސް އަހަރެން އުފާކޮށްދިން މީހަކީ ތީ، ބަޓް އައި..." ނިމްރާ ބުނަން އުޅުނު އެއްޗެއް ފުރިހަމަނުވަނީސް އަރްސަލް އޭނާގެ ކޮނޑުގައި ހިފާ ކުރިއަށް ދަމާލިއެވެ.\n"އަހަރެން ކުރި ހުރިހާކަމަށް މަޢާފުކޮށްދޭނަންތަ؟ މަރުވުމުގެ ޚިޔާލު ދުވަހަކުވެސް ނުކުރައްޗޭ، އަހަރެންނަށް ނޫޅެވޭނެ ނިމްއާ ނުލާ، މިހިތުގަވަނީ ލޯބި، ހަމައެކަނި ލޯބި... މުޅި އުމުރަށް ނިމްރާދެކެ ލޯބިވާނަން، ބުނެބަލަ... އަހަރެންގެ ލޯބި ޤަބޫލުކުރާނަންތަ؟" ނިމްރާގެ ދަތްދޮޅީގައި ހިފައި އަރްސަލްއާ ދިމާއަށް އުފުލާލިއެވެ. އެ ދެ ލޮލުގައި ވިދަމުންދިޔަ ކަރުނަތައް ނިމްރާއަށް ފެނުނީ ދެނެވެ. މަޑުމަޑުން ނިމްރާ ބޯޖަހާލީ އާނއެކޭ ބުނުމުގެ ގޮތުންނެވެ.\n"އައި ލަވް ޔޫ" އަރްސަލްގެ އަޑު ހިނދިގެންދިޔައީއެވެ. އެ ތުންފަތުގެ މީރުކަމާއި ނޭވައިގަވީ ހޫނުކަން ނިމްރާއަށް އިޙްސާސްކޮށްދިނީ އަރްސަލްގެ ހިތުގައިވި ލޯތްބެވެ. އޭނާގެ ކޯތާފަތުގައިވި އަރްސަލްގެ ކަރުނައިގެ ތެތްކަން ހިތަށް ހަމަޖެހުން ގެނެސްދިނެވެ.\n"އަހަންނަށް މަޢާފުކުރާނަންތަ؟" އަރްސަލްގެ މޭގައި މޫނު ފޮރުވާލައިގެން ހުރެފައި ނިމްރާ އިސްއުފުލައި ބަލާލިއެވެ.\n"ކުށްކުރީ ނިމްއެއްނޫން، ކުށްކުރެވުނީ އަހަންނަށް... އަހަރެން އަބަދުވެސް މިގޮތަށް މަޢާފަށް އެދޭނަން، އެންމެ ފުރަތަމަ ދުވަހު ވެސް ނިމްގެ ކުށެއްނެތްކަން ހާމަކުރި، އަހަރެން ބޭނުންވީ ބްލޭމް ކުރާނޭ މީހެއް، އައި އޭމް ސޮރީ... ސޮރީ އިޒް ނޮޓް އިނަފް" އަރްސަލް ބުނެލިއެވެ.\n"ލޯތްބަށް ޓަކައި ކުރީން މާޔޫސްވި، އެކަމަކު މިހާރު އުންމީދު އާވެއްޖެ، އަރްސަލް އަހަންނަށް މަޢާފުކުރުމުން، މި މޭގާ ދިރުންހުރި ހިތެއްވާކަމާއި އެހިތުގައި އަހަންނަށް ޓަކައި ލޯބިވާކަން އެނގުމުން... އައި ލަވް ޔޫ ޑެވިލް... ޔޫ މޭކް މީ ފޯލް ފޯ ޔޫ" އަރްސަލްގެ މޭގައި ނިމްރާ ފިރުމާލިއެވެ.\nނިމްރާ ގޮވައިގެން އައިސް ސޯފާގައި އަރްސަލް އިށީނެވެ. އޭނާއާ ވީހާ ވެސް ގާތުގައި ނިމްރާ ބައިންދަން ބޭނުންވެ އޭނާގެ އުނގުގައި ނިމްރާ ބޭންދިއެވެ. ލޯބިން ނިމްރާގެ ކޯތާފަތުގައި ފިރުމާލިއެވެ. ދެ މީހުންކުރެ އެކަކު ވެސް ބަހެއްނުބުނެ ތިއްބެވެ. ހަރަކާތްތައި ބީހުންތަކުން އެ ދެމެދުގައި އޮތް ލޯބި އެކަކު އަނެކަކަށް އިޙްސާސް ކުރެވެއެވެ.\n"ސްކާލެޓް، އައި ރިއަލީ ވޯންޓް އަ ފްރެޝް ސްޓާޓް ވިތް ޔޫ، އައި ލަވް ޔޫ ސޯ މަޗް އެންޑް އައި ރިއަލީ ވޯންޓް ޔޫ ޓު ބީ މައިން، އޮންލީ މައިން" އެތައް އިރަކު ހިމޭނުން އިނދެފައި އަރްސަލް ވާހަކަދެއްކިއެވެ. ނިމްރާ ހޫންއެއް ލައްވާލުމުން އެވަރުން އަރްސަލްއަށް ނުފުދުނެވެ. އޭނާ ނިމްރާއަށް ގޯނާއެއްކޮށްލިއެވެ.\n"އަރްސަލް، ކީއްތިކުރަނީ؟" ނިމްރާގެ ކަރުދޮށުގައި އަރްސަލް ވަސްގަތެވެ. އަދި މަޑުމަޑުން ބޮސްދިނެވެ.\n"އައި ލަވް ޔޯ ސްމެލް ސްކާލެޓް" އަރްސަލް ސިއްރެއް ބުނެލާ ފަދައިން ބުނެލިއެވެ.\n"ތިހެން ހެދީމަ ހީނލިކަރުވައޭ" އަރްސަލްގެ ކޮނޑުގައި ހިފައި ދުރަށް ޖައްސާލަމުން ނިމްރާ ބުންޏެވެ. ނިމްރާއަށް ބަލާލަމުން އަރްސަލް ހިނިތުންވެލިއެވެ. ލޯތްބާއެކު ނިމްރާގެ ކޯތާފަތުގައި ފިރުމާލިއެވެ. ދެ މީހުން ވެސް ފެންނަނީ ވަރަށް ބޮޑަށް ހަމަޖެހިފައި ތިބިހެނެވެ.\n"ޔޫ ނޯ ވަޓް ސްކާލެޓް، މީގެ ކުރީން އަހަރެން ބޭނުންވި އެއްވެސް އަންހެންކުއްޖެއް އަހަރެން ދޫކޮށްލާފައި ދާކަށް ނޫޅޭ، ޔޫ އާ ފަސްޓް، އެންޑް ޔޫ އާ ދި އޮންލީ ގާލް ގެޓިން އޮން މައި ނާވް، ވެން އައި ސޯ ޔޫ ވިތް އަދާ ގައީޒް އައި ކާންޓް ހެލްޕް އިޓް، އައި ލެޓް މައި ޖެލަސީ އެރައުޒް ދި ޑެވިލް އިން މީ ބައި ސްކޯލްޑިންގް ޔޫ އޯ އިންސަލްޓިންގް ޔޫ އޯ ބީޓިން މައިސެލްފް އަޕް، ދެޓްސް ވަޓް އައި ޑިޑް ވެން އައި ސޯ ޔޫ އެންޑް ހަލަފް، ބަޓް ނައު... ނައު އައި ވޯންޓް ޓު ޝޯ ޔޫ ދެޓް އައި ހޭވް ޗޭންޖްޑް، އީވަން އިފް އިޓް ހާޓްސް މީ ޓު ދި ކޯ، އައި ވިލް ޓްރައި ޓު ބީ ކޫލް އެންޑް ޕޭޝަންޓް އޭޒް ޕޮސިބަލް، އައި ނޯ ޔޫ ޑޯންޓް ހޭވް ސްޕެޝަލް ފީލިންގްސް ފޯ ހިމް، ހީ އިޒް މައި އިޑިއަޓް ލިޓްލް ބްރަދަރ އެންޑް ޔޯ ފްރެންޑް، އެހެންވިޔަސް ފިރިހެނެއްވާނީ ފިރިހެނެއްކަށްތާ ދޯ... ހެ ހެ ހެ ހެ..." އަރްސަލްގެ ލުއި ހީނލުން ނިމްރާގެ ހިތުގެ ހިނގުން އަވަސްކުރުވިއެވެ. އަރްސަލްގެ ހީނލުމުގައިވާ ބާރަކީ ނިމްރާއަށް މީގެ ކުރީން ވެސް އިޙްސާސްކުރެވިފައިވާ ބާރެކެވެ. އޭނާއަށް އެފަދަ ބާރެއް ލިބިފައިވާންވީ ސަބަބަކާމެދު ނިމްރާގެ އަމިއްލަ ޟަމީރާ ސުވާލުކުރިއެވެ. އަރްސަލްއަށްވުރެ ބޮޑަށް ދެވަނަ މީހަކުދެކެ ލޯބިނުވެވޭނެކަން ނިމްރާގެ ހިތް ވަގުތުން އެއްބަސްވީ އެހެންވެއެވެ. އެއީ ހޯދަން ބޭނުންވެ އަބަދުމެ ހިތް އެދެމުންދިޔަ ފަދަ ލޯތްބެކެވެ. ރައްކާތެރިކަމާއި އޯގާތެރިކަމުގެ އިތުރުން ހިތްބިރުގަންނަ ފަދަ ޖެހިލުންވުން އެކުލެވިފައިވާ ނުރައްކާތެރި ލޯތްބެކެވެ. ހުރިހާ ޚިއްސުތަކެއް ގަނޑުކޮށްލާފަދަ ވަރުގަދަ ލޯތްބެކެވެ. ލުއި ހިނިތުންވުމެއް ނިމްރާގެ ތުންފަތަށް ވެރިކޮށްލިއެވެ. އަރްސަލް ފަދަ ދެވަނަ ޒުވާނެއް ނުހުންނާނޭ އޭނާގެ ހިތަށް އެރިއެވެ.\n"ސޯ ޔޫ ވާ ޖެލަސް ލައިކް ޔޫ ވާ އިންލަވް ވިތް މީ، އޯލްދެޓް ޓައިމް... ކަމޯން، ޔޫ ސެޑް ޔޫ އާ ނޮޓް ސަމްވަން ހޫ ވިލް ގެޓް ޖެލަސް" ނިމްރާ ޤަބޫލުނުކުރާކަން ދައްކާލަމުން ދެފަރާތަށް ބޯހޫރުވާލިއެވެ.\n"އައި ނޯ... އަހަރެން ބުނިން ތިޔަހެން... އޭރު ލޯބިވާކަން ހާމަކުރަން ބޭނުންނުވީ، ބަޓް އައި ޑޫ ލަވް ޔޫ ވެރީ މަޗް ސްކާލެޓް، އައި އޭމް ރިއަލީ ސޮރީ... ސޮރީ ފޯ އެވްރިތިންގް" އަރްސަލްގެ ލޮލުގައިވި ވިދުން އޭނާ ބުނި ބަހުގެ ތެދުވެރިކަމާއި ސާފުކަން ހާމަކޮށްދެއެވެ.\n"އަހަރެން ވާހަކައެއް އަހަންތަ؟" ކުރީގެ ހަނދާންތައް އާކުރަމުން ނިމްރާ ސުވާލުކޮށްލިއެވެ. އަރްސަލް ހޫންލައްވާލުމުން ނިމްރާ ސީދާ އަރްސަލްގެ ދެލޮލަށް ބަލާލިއެވެ.\n"އެރޭ... ހުޅުމާލެ ގޭގައި އުޅުންއިރު... އެރޭ ދަންވަރު އަރްސަލް ގޮވައިގެން ހުރީ ކޮންއަންހެންކުއްޖެއް" ނިމްރާ އަހާލިއެވެ.\n"އެރޭގެ މަތިން ހަނދާންނެތޭނޭ ގޮތެއްނުވާނެތަ؟" މޫނަށް ވައްތަރެއް ޖައްސާލުމާއެކު އަރްސަލް ބުނެލިއެވެ.\n"އަހަންނަށް ނޭނގޭ އެތައްކަމެއް ހިނގި އޭރު، ސޯފާގައި އަހަރެމެން ތިއްބާ ރާދު އެ ދުވަހު އައީ، އޭގެ ފަހުން އަރްސަލްއަށް ބަދަލުތަކެއް އައިކަން އަހަންނަށް އެނގޭ... އެރޭ އެ އަންހެންކުއްޖާ ގޮވައިގެން ހުރީ، އަރްސަލް ފަހުން ރުޅި އައިސްގެން އުޅުނީ ކީއްވެ، އަހަރެން އެއްވެސް ކަމެއް ނުކުރަން" ނިމްރާ ވިސްނަމުން ބުނެލިއެވެ.\n"އެރޭ އަހަރެން ބޭރުގައި އުޅޭ އަޑުއިވިގެންތަ ސްކާލެޓް ނުކުތީ" އަރްސަލް އެއްސެވެ.\n"ނޫން... ނުނިދިގެން ނުކުތީ، ނުކުތްތަނާ ތި ދެ މީހުން ފެނުނީ، އެރޭ ވެސް ކަމެއް ނުހިނގައޭތަ ބުނާނީ" ނިމްރާ ސީރިއަސްވެލިއެވެ.\n"ގޯޑް ޕްރޮމިސް... އެއީ ރާދުގެ ކަންތައް" އަރްސަލް ނިކަން އަވަހަށް ބުނެލިއެވެ. (ނުނިމޭ)


ނޮވެމްބަރު ތިނަކަށް ނަޒަރެއް – Haftha\nMon, 30 November, 2020, 4:42 pm\nނޭޝަނަލް ސެކިއުރިޓީ ސަރވިސްގެ ހެޑްކްއޯޓަރޒް އިމާރާތް: ނޮވެމްބަރު3 ގެ އުދުވާނީ ހަމާގައި އެއިމާރާތަށް ވަނީ ބޮޑެތި ގެއްލުންދީފައި/ ފޮޓޯ: ނޮވެމްބަރު3 ގެއުދުވާނީ ހަމަލާ ފޮތުން\n1988 ވަނަ އަހަރުގެ ނޮވެމްބަރުމަހުގެ ތިންވަނަ ދުވަހަކީ އަޅުގަނޑުމެން ދިވެހިން ދުށް އެންމެ ބިރުވެރި އެއްދުވަސްކަމާމެދު ޝައްކެއްނެތެވެ. އެތައް ބައެއްގެ ފުރާނަ ގެއްލި އެތައް ރައްޔިތުންނެއް ނިކަމެތިވެ އެތައްބައެއްގެ މުދަލާއި ގެދޮރު ހަމައެއާއެކު ސަރުކާރުގެ މަރުކަޒުތަކަށް ގެއްލުންލިބުނު އުދުވާނީ ހަމަލާގައި އަޅުގަނޑުމެންގެ ދީނާއި ގައުމާއި ރައްޔިތުންގެ ހައްގުގައި ދުނިޔެދޫކުރީ އެންމެ ބަތަލެއް ނޫނެވެ. އެންމެ އާންމު ރައްޔިތެއް ނޫނެވެ. ހައްތަހާވެސް ގައުމީ ބަތަލުންނެވެ. އަދެ އެދުވަހު ސިފައިންގެ ވަޒީފާގައި ތިބި ފަރާތްތަކުގެ ތެރެއިން އަޅުގަނޑުމެން ދިވެހިންގެ ހިމާޔަތުގައި އައްޑަނައެއްގެ ގޮތުގައި މޭދިއްކޮށްލައި ދިވެހިބިމަށް ސާފުލޭ އޮހޮރުވާލީ ޝަހީދުންގެ ވާހަކަ ދައްކާލަމާތޯއެވެ. އެގޮތުން ނޮވެމްބަރު މަހުގެ ތިންވަނަ ދުވަހު އެއްވެސް ޖެހިލުމެއްނެތި އަދުއްވުންނާ ކުރިމަތިލައްވައި ގައުމަށްޓަކައި ލޭ އޮހޮރުވާލި 8 ސިފައިންގެ ތެރެއިން ޙުސައިން މުޙައްމަދު (ޝަހީދު ކޯޕްރަލް ޙުސައިން މުޙައްމަދު – ސނ:264) ބ. ތުޅާދޫ/ މަބުސްތާނުގެ އަކީ ސިފައިންގެ ހިދުމަތުގައި 17 އަހަރާއި3މަހާއި 18 ދުވަހު މަސައްކަތްޕުޅު ކުރައްވާފައިވާ މަތިވެރި ޝަހީދެކެވެ. މި މަތިވެރި ގައުމީ ޖިހާދުގައި ބައިވެރިވިއިރު ޝަހީދު ކޯޕްރަލް ޙުސައިން މުޙައްމަދަކީ ޕްރައިވެޓްއެކެވެ.\nއެގޮތުން ދިވެހި ދައުލަތުން މިކަން ފާހަގަ ކުރައްވައި އެފަރާތަށް ވަނީ މަގާމުގެ ކުރިއެރުންދެއްވައި ހުރަވީ ރިހި މެޑަލް އާއި ޖިހާދުގެ ރަތް މެޑަލް ހަމައެއާއެކު3ނޮވެމްބަރުގެ މެޑަލް ދެއްވާފައެވެ.3ނޮވެމްބަރުގެ އިތުރު ޝަހީދެކެވެ. އެބޭފުޅަކަށްޓަކައިވެސް އަޅުގަނޑުމެން ދިވެހިން ހަމަ ފަހުރުވެރިވާ ބޭފުޅެކެވެ. ކުޑަ އާދަމް ކުޑަތުއްތު (ޝަހީދު ސަރޖަންޓް ކުޑައާދަމް ކުޑަތުއްތު– ސނ:120) ކ. މާލެ/ ހ. އަންހީޓް އަކީ ސިފައިންގެ ހިދުމަތުގައި 27 އަހަރާއި 1 މަހާއި 24 ދުވަސް މަސައްކަތްޕުޅު ކުރައްވާފައިވާ މަތިވެރި ޝަހީދެކެވެ. މި ގައުމީ ޖިހާދުގައި ބައިވެރިވިއިރު ޝަހީދު ކޯޕްރަލް ޙުސައިން މުޙައްމަދަކީ ލާންސް ކޯޕްރަލްއެކެވެ. އެގޮތުން ދިވެހި ދައުލަތުން މިކަން ފާހަގަ ކުރައްވައި އެފަރާތަށް ވަނީ މަގާމުގެ ކުރިއެރުންދެއްވައި ހުރަވީ ރިހި މެޑަލް އާއި ޖިހާދުގެ ރަތް މެޑަލް ހަމައެއާއެކު3ނޮވެމްބަރުގެ މެޑަލް ދެއްވާފައެވެ. ދެންވެސް ހަމަ މިފަދަ ބޭފުޅެކެވެ. ދިވެހިންގެ މިނިވަންކަމާއި ގައުމު ހިމާޔަތްކުރުމުގައި މަރުވެދިޔަ ޝަހީދެކެވެ. ޢަބްދުﷲ ޒުހައިރު (ޝަހީދު ކޯޕްރަލް ޢަބްދުﷲ ޒުހައިރު - ސނ:830) ގދ. ތިނަދޫ/ އަރިނަގާގެ އަކީ ސިފައިންގެ ހިދުމަތުގައި5އަހަރު މަސައްކަތްޕުޅު ކުރައްވާފައިވާ މަތިވެރި ޝަހީދެކެވެ. މި ގައުމީ ޖިހާދުގައި ބައިވެރިވިއިރު ޝަހީދު ކޯޕްރަލް ޢަބްދުﷲ ޒުހައިރަކީ ޕްރައިވެޓްއެއްގެ ގޮތުގައި މަސައްކަތްޕުޅު ކުރެއްވި ބޭފުޅެކެވެ.\nއެގޮތުން ދިވެހި ދައުލަތުން މިކަން ފާހަގަ ކުރައްވައި އެފަރާތަށްވެސް ވަނީ މަގާމުގެ ކުރިއެރުންދެއްވައި ހުރަވީ ރިހި މެޑަލް އާއި ޖިހާދުގެ ރަތް މެޑަލް ހަމައެއާއެކު3ނޮވެމްބަރުގެ މެޑަލް ދެއްވާފައެވެ. ދިވެހިން އެބަޔަކަށްޓަކައި ފަހުރުވެރިވާ އެތައް ބަޔަކު ޝަހީދުވެދިޔައިރު މުޙައްމަދު ޙަސަން (ޝަހީދު ކޯޕްރަލް މުޙައްމަދު ޙަސަން - ސނ:821) ތ. ދިޔަމިނގިލި/ ރަބީޢުގެ އަކީވެސް ފާހަގަކުރެވޭ ބޭކަލެކެވެ. ސިފައިންގެ ހިދުމަތުގައި4އަހަރާއި 10 މަހާ 8 ދުވަހު މަސައްކަތްޕުޅު ކުރައްވާފައިވާ މަތިވެރި ޝަހީދެކެވެ. މި ގައުމީ ޖިހާދުގައި ބައިވެރިވިއިރު ޝަހީދު ކޯޕްރަލް މުޙައްމަދު ޙަސަން އަކީ ޕްރައިވެޓްއެއްގެ ގޮތުގައި މަސައްކަތްޕުޅު ކުރެއްވި ބޭފުޅެކެވެ. އެގޮތުން ދިވެހި ދައުލަތުން މިކަން ފާހަގަ ކުރައްވައި އެފަރާތަށް ވަނީ މަގާމުގެ ކުރިއެރުންދެއްވައި ހުރަވީ ރިހި މެޑަލް އާއި ޖިހާދުގެ ރަތް މެޑަލް ހަމައެއާއެކު3ނޮވެމްބަރުގެ މެޑަލް ދެއްވާފައެވެ. މީގެއިތުރުންވެސް މުހައްމަދު އިބްރާހިމް (ޝަހީދު ކޯޕްރަލް މުހައްމަދު އިބްރާހިމް - ސނ:606) ހއ. މުޅަދޫ/ އަނބުގަސްދޮށުގެ އަކީވެސް ފާހަގަކުރެވޭ ބޭކަލެކެވެ.\nސިފައިންގެ ހިދުމަތުގައި 8 އަހަރާއި5މަސްދުވަހު މަސައްކަތްޕުޅު ކުރައްވާފައިވާ މަތިވެރި ޝަހީދެކެވެ. މި ގައުމީ ޖިހާދުގައި ބައިވެރިވިއިރު ޝަހީދު ކޯޕްރަލް މުހައްމަދު އިބްރާހިމް އަކީ ޕްރައިވެޓްއެއްގެ ގޮތުގައި މަސައްކަތްޕުޅު ކުރެއްވި ބޭފުޅެކެވެ. އެގޮތުން ދިވެހި ދައުލަތުން މިކަން ފާހަގަ ކުރައްވައި އެފަރާތަށްވެސް ވަނީ މަގާމުގެ ކުރިއެރުންދެއްވައި ހުރަވީ ރިހި މެޑަލް އާއި ޖިހާދުގެ ރަތް މެޑަލް ހަމައެއާއެކު3ނޮވެމްބަރުގެ މެޑަލް ދެއްވާފައެވެ. ހަމައެއާއެކު އާދަމް ނަޞީރު (ޝަހީދު ސަރޖަންޓް އާދަމް ނަޞީރު - ސނ:635) ކ.މާލެ/ ހ. ޝޭޑީވިލާ އަކީވެސް ފާހަގަކުރެވޭ ބޭކަލެކެވެ. ސިފައިންގެ ހިދުމަތުގައި 8 އަހަރާއި 23 ދުވަހު މަސައްކަތްޕުޅު ކުރައްވާފައިވާ މަތިވެރި ޝަހީދެކެވެ. މި ގައުމީ ޖިހާދުގައި ބައިވެރިވިއިރު ޝަހީދު ސަރޖަންޓް އާދަމް ނަޞީރަކީ ލާންސް ކޯޕްރަލެއްގެ ގޮތުގައި މަސައްކަތްޕުޅު ކުރެއްވި ބޭފުޅެކެވެ.\nއެގޮތުން ދިވެހި ދައުލަތުން މިކަން ފާހަގަ ކުރައްވައި އެފަރާތަށް ވަނީ މަގާމުގެ ކުރިއެރުންދެއްވައި ހުރަވީ ރިހި މެޑަލް އާއި ޖިހާދުގެ ރަތް މެޑަލް ހަމައެއާއެކު3ނޮވެމްބަރުގެ މެޑަލް ދެއްވާފައެވެ. އަދި މީގެއިތުރުން މޫސާ އަޙްމަދު (ޝަހީދު ލެފްޓިނެންޓް މޫސާ އަޙްމަދު - ސނ:243) (ކުޑަނެނި ތުއްތު މަނިކު) ކ.މާލެ/ މއ. ދާރީގެ އަކީވެސް ފާހަގަކުރެވޭ ބޭކަލެކެވެ. ސިފައިންގެ ހިދުމަތުގައި 17 އަހަރާއި3މަހާއި 18 ދުވަހު މަސައްކަތްޕުޅު ކުރައްވާފައިވާ މަތިވެރި ޝަހީދެކެވެ. މި ގައުމީ ޖިހާދުގައި ބައިވެރިވިއިރު ޝަހީދު ލެފްޓިނެންޓް މޫސާ އަޙްމަދު (ކުޑަނެނި ތުއްތު މަނިކު)އަކީ ސަރޖަންޓެއްގެ ގޮތުގައި މަސައްކަތްޕުޅު ކުރެއްވި ބޭފުޅެކެވެ. އެގޮތުން ދިވެހި ދައުލަތުން މިކަން ފާހަގަ ކުރައްވައި އެފަރާތަށް ވަނީ މަގާމުގެ ކުރިއެރުންދެއްވައި ހުރަވީ ރަން މެޑަލް އާއި ޖިހާދުގެ ރަތް މެޑަލް ހަމައެއާއެކު3ނޮވެމްބަރުގެ މެޑަލްވެސް ދެއްވާފައެވެ. މީގެ އިތުރުންވެސް އަޅުގަނޑުމެން އެންމެހާ ދިވެހިން3ނޮވެމްބަރުގެ ނަންގަތުމާއެކު އެބޭފުޅެއްގެ ނަން އެންމެ ފުރަތަމައަށް ހިތައް އަންނަ ބޭފުޅެއްގެގޮތުގައި، ހަމައެއައެކު އެބޭފުޅެއްގެ ނަން ރަންއަކުރުން ފަވާލެވިފައިވާ ޝަހީދު ހުސައިން އާދަމް އަކީ ނުލާހިކު ޅައުމުރުފުޅުގައި ދިވެހި ރާއްޖޭގެ މިނިވަންކަމާއި އިސްތިގުލާލު ހިމާޔަތްކުރެއްވުމުގައި އަންނާނެ ތީރެއް އުންޑައެއް ފެނިގެން އަމާޒުވެގެން މެޔަށް ގަންނާ ކުރެއްވި ބިރުން ފިލަންދާ މީހަކަށް މަނުވާނަމޭ... މިއަޒުމުގައި ނުހަނު ހިތްވަރާއެކު މަސައްކަތްކުރެއްވި އަޅުގަޑުމެންގެ ބަތަލެކެވެ.\nޝަހީދު ކޯޕްރަލް ހުސައިން އާދަމަކީ ހދ. ކުޅުދުއްފުށީ މާވާގެއަށް އުފަން ސިފައިންގެ ވަޒީފާގައި4އަހަރާއި5މަހާއި 24 ދުވަހު ނުހަނު އަގުހުރި ހިދުމަތްތަކެއް ކޮށްދެއްވުމުގައި ފުރާނަ ގައުމަށްޓަކައި ދޫކޮށްލެއްވި ޝަހީދީ ބަތަލެކެވެ. އުމުރުން އެންމެ 19 އަހަރުގައި މުޅިއުންމަތަށް މުޅި ގައުމަށް ދައްކަވައިދެއްވި އަގުހުރި ނަމޫނާއަކީ އެކަމުން އަޅުގަނޑުމެން ކޮންމެ ދިވެއްސަކު އިބުރަތް ހާސިލްކުރައްވަން ޖެހިވަޑައިގަންނަވާނެ މާތް މަތިވެރި ފިލާވަޅެކެވެ. އެގޮތުން ޝަހީދު ކޯޕްރަލް ހުސައިން އާދަމަކީ ސަހީދުވެވަޑައިގެންނެވިއިރު ޕްރައިވެޓެއްގެ ގޮތުގައި ހުންނެވި ބޭކަލެކެވެ. ނޮވެމްބަރު 3ގެ އުދުވާނުގައި ޝަހީދުވުމުން ދިވެހި ދައުލަތުންވަނީ އެކަން ފާހަކުރައްވައި ހުރަވީ ރަން މެޑެއްޔާއި ޖިހާދުގެ ރަތް މެޑަލް ހަމަ އެއާއެކު3ނޮވެމްބަރުގެ މެޑަލް ޝަހީދު ހުސައިން އާދަމަށް ދެއްވާފައެވެ.3ނޮވެމްބަރުގެ އުދުވާނުގައި ޝަހީދުވީ ސިފައިންގެ އިތުރުން އާންމުންގެ 11 މީހަކުވަނީ ޝަހީދުވެފައެވެ.\nސިފައިންނާއި އާންމުން އެކު ޖުމްލަ 19 ދިވެހިން މިހާދިސާގައި އަޅުގަނޑުމެނާ ވަނީ އަލްވަދާއުކިޔާފައެވެ. އެގޮތުން 40 އަށްވުރެ ގިނަ ފަރާތްތައް ވަނީ މި ހަދުސާގައި ޒަހަމްވެފައެވެ. މިއީ ކޮންމެ ހާލެއްގައިނަމަވެސް އަޅުގަނޑުމެންގެ ތެރެއިން ވަކިބަޔަކު ބޭރުގެ ފަރަތްތަކާއި ގުޅިގެން އަޅުގަނޑުމެން ދިވެހިންނަށް ދިމާވެފައިވާ ހިތާމަވެރި ހާދިސާތަކުގެތރެއިން ހާދިސާއެކެވެ. މިފަދަ ކަންކަމަކީ އަޅުގަނޑުމެން އިބުރަތް ހާސިލްކޮށް މާތް ﷲ ގެ މަގުގައި ޖިހާދުކޮށް ގައުމާއި ދީން އަދި ރައްޔަތުން ހިމާޔަތްކުރުމަށް ފިލާވަޅުތައް ދަސްކުރަންޖެހޭ ކަމެކެވެ. މާތް ﷲ ދިވެހި ޤައުމާއި އިސްލާމްދީން އަދި އެންމެހާ ދިވެހި ރައްޔިތުން އެންމެހައި ނުބައި އޮއިވަރުތަކުން ސަލާމަތްކުރައްވާށި! އާމީން.\nނޯޓް: މި ލިޔުމަކީ ފަންވަތް.އިންފޯގައި 20 ސެޕްޓެމްބަރު 2015 ގައި ޝާފިއު އަބްދުﷲ/ ތިނަދޫގެ ހއ. ބާރަށް ޝާއިއުކޮށްފައިވާ ލިޔުމެކެވެ. އަދި މިލިޔުން "ހަފްތާ" ޝާއިއުކޮށްފައި މިވަނީ މި ލިޔުމަށް އެއްވެސް އެއްވެސް އުނި އިތުރެއް ނުގެނެސް ލިޔުންތެރިޔާ ލިޔުއްވާފައިވާ ގޮތަށެވެ.\nފާހަގަ: ހަފްތާ, ނަސްރުގެ ދުވަސް, ނޮވެމްބަރު3ބަޣާވާތް, ނޮވެމްބަރު ތިނެއް, އެމްއެންޑީއެފް, ސިފައިން


Trump ge supporters bodethi hamanujehun thah hingaifi - vNews.mv\nޓްރަމްޕްގެ ސަޕޯޓަރުން ބޮޑެތި ހަމަނުޖެހުންތައް ހިންގައިފި، އެތައްބަޔަކު ހައްޔަރު!\nސައިފް އަޒްހަރު 15 November 2020, 17:31\nއެމެރިކާގެ ރައީސް ޑޮނަލްޑް ޓްރަމްޕްގެ ސަޕޯޓަރުން ވެރިރަށް ވޮޝިންޓަންގެ މަގުތަކުގައި ބޮޑެތި ހަމަނުޖެހުންތައް ހިންގައިފިއެވެ.\nއެގޮތުން ތަންތަނަށް ގެއްލުންދިނުމާއި، އެމީހުންނާ އިދިކޮޅަށް މަގުތަކަށް ނުކުތް ބައެއް މީހުންގެ ގައިގައި ތަޅައި އަނިޔާވެސް ކޮށްފައި ވެއެވެ.\nމި ހަމަނުޖެހުންތަކާ ގުޅިގެން ފުލުހުންވަނީ ގާތްގަނޑަކަށް 20 މީހަކު ހައްޔަރުކޮށްފައެވެ.\nވޮޝިންޓަންގެ އިތުރުން، އެމެރިކާގެ އެހެން ބައެއް ސިޓީތަކުގެ މަގުތަކަށްވެސް ރައީސް ޓްރަމްޕްގެ ސަޕޯޓަރުން ނުކުމެ މުޒާހަރާކޮށްފައި ވެއެވެ.\nޓްރަމްޕްގެ ސަޕޯޓަރުން މަގުތަކަށް ނުކުމެ އަޑުއުފުލަމުން ގެންދަނީ، ރިޔާސީ އިންތިޚާބުގައި އިދިކޮޅު ޖޯ ބައިޑެންއަށް ލިބުނު ކާމިޔާބީ ގަބޫލު ނުކުރާ ކަމަށް ބުނެއެވެ.\nމަގުތަކަށް ނުކުތްމީހުން ވަނީ، ވޯޓު ވަގަށްނެގުން ހުއްޓުވުމަށާއި، ހުރިހާ ވޯޓެއް ގުނުމަށް ގޮވާލައި އަޑުއުފުލާފައެވެ.\nއެމެރިކާގެ ރައީސް ޑޮނަލްޓް ޓްރަމްޕެކޭ އެއްގޮތަށް ޓްރަމްޕްގެ ސަޕޯޓަރުންވެސް ގެންދަނީ، ރިޔާސީ އިންތިޚާބުގެ ނަތީޖާ ގަބޫލުކުރުމަށް ދެކޮޅު ހަދަމުންނެވެ.\nވޯޓުގައި މަކަރު ހަދާފައިވާ ކަމަށާއި، ސައްހަ ނޫން ވޯޓުވެސް ގުނާފައިވާ ކަމަށް އެމެރިކާގެ ރައީސް ޓްރަމްޕް ތުހުމަތުތައް ކުރެއްވި ނަމަވެސް، އެކަމަށް އެއްވެސް ހެއްކެއް މިހާތަނަށް ދެއްކިފައިނުވާކަން ކޯޓުތަކަށް ވައްދަމުންދާ މައްސަލަތަކުން ދަނީ ހާމަވަމުންނެވެ.\nޓްރަމްޕްގެ ސަޕޯޓަރުން ވެރިރަށް ވޮޝިންޓަނާއި، އެހެން ސިޓީތަކުގެ މަގުތަކަށް ނުކުމެފައިވަނީ އިއްޔެއެވެ. "މިލިއަން މާޗް" ގެ ނަމުގައި ސަޕޯޓަރުން މަގުތަކަށް ނުތުމުން ޓްރަމްޕް އިއްޔެވަނީ މޮޓޮކޭޑުގައި އެމީހުންގެ ތެރޭގައި ބުރެއް ޖައްސަވާލައްވައި، މުޒާހަރާ "ކުރިއަށް ގެންދިއުމަށް" އިޝާރާތްކުރައްވައި އެތަނުން ވަޑައިގެންފައެވެ.\nނަމަވެސް، އެއްވުންތައް ނުތަވަނަސްވެ، ހަމަނުޖެހުން ހިންގަންފެށީ ރޭގަނޑުވެ އަނދިރިވުމާ އެކުގައެވެ.\nރޭގަނޑުވުމާއެކު ދެން ފެނިގެންދިޔައީ، އެއްޗެހިތައް ހަލާކުކޮށް، މުޒާހަރާކުރާ މީހުން ދުރަށް ދިއުމަށް ގޮވި މީހުންގެ ގައިގައި ތަޅައި އަނިޔާކުރަންފެށި ތަނެވެ. މި މަންޒަރުތައް ފެންނަ ވީޑިއޯތައް ސޯޝަލް މީޑިއާގައި ދައުރުވަމުން އެބަދެއެވެ.\nހަމަނުޖެހުން ހިންގި ބައެއްމީހުން ތިބީ ހަތިޔާރުވެސް ހިފައިގެން ކަމަށް މީޑިއާ ރިޕޯޓްތައް ބުނެއެވެ. އަދި ހައްޔަރުކުރި ބައެއް މީހުންގެ އަތުން ގޮވާތަކެތިވެސް ފެނުނު ކަމަށް ބުނެފައި ވެއެވެ.\nހަމަނުޖެހުން ހުއްޓުވަން މަސައްކަތްކުރި ފުލުހުންގެ ދެމީހަކަށް އަނިޔާވެފައިވާ ކަމަށްވެސް ފުލުހުން ބުނެފައި ވެއެވެ.


Match Preview: Russia - Croatia - Vaguthu\nމެޗު ޕްރިވިއު: ރަޝިއާ – ކްރޮއޭޝިއާ\nމި އަހަރުގެ ވޯލްޑް ކަޕް ބާއްވާ ޤައުމުކަމަށްވާ ރަޝިއާ މުބާރާތަށް ކުރިމަތިލިއިރު، އެ ޓީމަށް ކުއާޓާ ފައިނަލަށް ދަތުރުކުރެވޭނެކަމަށް މާ ގިނަ ބަޔަކު ގަބޫލެއްނުކުރެ އެވެ. މުބާރާތުގެ ކުރިން ކުޅުނު އެކުވެރިކަމުގެ މެޗުތަކުގައި ރަޝިއާ އިން ނެރުނު ނަތީޖާތަކާ ގުޅިގެން، އެ ޓީމަށް ގުރޫޕް ސްޓޭޖުން ސަލާމަތްވެވޭނެކަމާމެދު ވެސް ސުވާލު އުފެދުނެވެ. އެކަމަކު ރަޝިއާ އިން މުބާރާތް ފެށީ ވަރަށް ރަނގަޅަށެވެ. ފުރަަތަމަ މެޗުގައި ސައުދީ އަތުން 5-0 އިން މޮޅުވެ، ދެވަނަ މެޗުގައި މިސްރު ބަލިކޮށް ރަޝިއާ އިން ދެވަަނަ ބުރުގެ ޖާގަ ކަށަވަރުކުރި އެވެ. އަދި ކުއާޓާ ފައިނަލަށް ދަތުރުކުރީ ދެވަނަ ބުރުގައި ސްޕެއިން ބަލިކުރުމަށް ފަހު އެވެ.\nއެކަމަކު މި މުބާރާުތުގައި އެންމެ ފަހުން ކުޅުނު ދެ މެޗުގައި ރަޝިއާ އިން ފެނުނީ ޑިފެންސިވްކޮށް ކުޅޭ ތަނެވެ. އެ ދެ މެޗުގެ ތެރެއިން، ކޮންމެ މެޗެއްގައި ވެސް ރަޝިއާ އަށް އިދިކޮޅު ޓީމުގެ ގޯލަށް އަމާޒުކުރެވުނީ އެންމެ ޝޮޓެކެވެ. ކުއާޓާ ފައިނަލްގައި މިރޭ ކްރޮއޭޝިއާއާ ދެކޮޅަށް ވެސް ރަޝިއާ އިން ކުޅޭނީ ޑިފެންސިވް ގޭމެއްކަމަށް ގަބޫލްކުރެވެ އެވެ.\nމި މެޗަށް ނުކުންނައިރު ރަޝިއާގެ ޑިފެންޑަރ ޔުރީ ޒިރްކޯފް އަށް ވަނީ އަނިޔާވެފަ އެވެ. މުބާރާތުގައި ކުޅުނު ފުރަތަމަ މެޗުގައި އަނިޔާވި އެ ޓީމުގެ މިޑްފީލްޑަރ އެލަން ޒަގޮއޭފް މިހާރު ވަނީ ގާތްގަނޑަކަށް ފިޓުވެފަ އެވެ. މިރޭގެ މެޗުގައި ޒަގޮއޭފް ރަޝިއާގެ ބެންޗުން ފެނިދާނެ އެވެ.\nމި މެޗަށް ނުކުންނައިރު ކްރޮއޭޝިއާ އަށް އަނިޔާގެ މާބޮޑު މައްސަލައެއް ނެތެވެ. މުބާރާތުގެ ދެވަނަ ބުރުގައި ޑެންމާކް އަތުން ކްރޮއޭޝިއާ މޮޅުުވީ ޕެނަލްޓީ ޖަހައިގެނެވެ. މުބާރާތް ބާއްވާ ޤައުމާ ދެކޮޅަށް ކުޅޭއިރު، ކްރޮއޭޝިއާ އޮތީ އިތުބާރާއެކު އެވެ.\nކްރޮއޭޝިއާގެ މިޑްފީލްޑަރު އީވާން ރަކިޓިޗް ބުނީ ކުޅުންތެރިންގެ ފެންވަރަށް ބަލާއިރު ރަނގަޅު ކުޅުންތެރިން ތިބީ ކްރޮއޭޝިއާގައި ކަމަށެވެ. އެހެންކަމުން، މެޗުު ކޮންޓުރޯލްކުރާނީ ކްރޮއޭޝިއާކަން ގަބޫލްކުރެވޭ ކަމަށެވެ.\nވޯލްޑް ކަޕްގެ ހޯސްޓެއް އެންމެ ފަހުން ކުއާޓާ ފައިނަލްގައި ވާދަކުރި ފަސް ފަހަރު ވެސް، ސެމީ ފައިނަލަށް އެ ޤައުމުތައް ވަނީ ދަތުރުކޮށްފަ.\nކުއާޓާ ފައިނަލުން އެންމެ ފަހުން ކެޓި ހޯސްޓަކީ މެކްސިކޯ، 1986 ވަަނަ އަހަރު.\nކުއާޓާ ފައިނަލްގައި ކްރޮއޭޝިއާ މީގެ ކުރިން ވާދަކުރީ އެންމެ ފަހަރަކު.\nއެންމެ ފަހުން ޥޯލްޑް ކަޕްގައި ކުޅުނު 8 މެޗުގައި ވެސް ކްރޮއޭޝިއާ ވަނީ ލަނޑު ޖަހައިފަ.\nވާދަވެރި މެޗެއްގައި މީގެ ކުރިން ރަޝިއާ އާއި ކްރޮއޭޝިއާ ބައްދަލުކުރި ދެ މެޗު ވެސް ނިމުނީ ލަނޑެއް ނުޖެހި އެއްވަރުވެގެނެވެ.\nޖުލައި 7, 2018 - 22:05\nމިރޭ މޮޅުވާނީ ކްރޮއޭޝިޔާ! މަރުހަބާ!


Arabi safeerunnaa Minister Shahid bahdhalukurahvaifi\nމިނިސްޓަރު ޝާހިދު، މިއަދުގެ ބައްދަލްވުމުގައި --\nއަރަބި ބައެއް ގައުމުތަކުން ރާއްޖެއަށް ކަނޑައަޅާފައި ތިއްބަވާ ނަން-ރެޒިޑެންޓް ސަފީރުންނާއި ފޮރިން މިނިސްޓަރު އަބްދުﷲ ޝާހިދު މިއަދު ބައްދަލު ކުރައްވައިފި އެވެ.\nވާޗްއަލްކޮށް މިނިސްޓަރު މިއަދު ބައްދަލު ކުރައްވާފައި ވަނީ އުރުދުން އާއި ކުވައިތު އާއި ފަލަސްތީން އަދި ޔަމަނުން ރާއްޖެއަށް ކަނޑައަޅާފައި ތިއްބަވާ ސަފީރުންނާއި އޮމާންއަށް ރާއްޖެއަށް ކަނޑައަޅާފައި ހުންނަ އެމްބަސީގެ ޑެޕިއުޓީ ހެޑް އޮފް މިޝަން އާއެވެ.\nމި ބައްދަލުވުމުގައި ކޮވިޑް-19 އާއި ގުޅިގެން ރާއްޖޭގެ މިހާރުގެ ހާލަތާއި ބެހޭ މައުލޫމާތު، ވަޒީރު ވަނީ ސަފީރުންނާއި ހިއްސާކުރައްވައި، އެ ގައުމުތަކުގެ ހާލަތާއި ބެހޭ މައުލޫމާތު އޮޅުންފިލުއްވާފައެވެ. އަދި އެ ގައުމުތަކާއެކު އޮންނަ ގުޅުން ބަދަހިކުރުމާއި ބައިނަލްއަގްވާމީ މުޖްތަމައުގައި އެކުގައި ގުޅިގެން މަސައްކަތްކުރުމާ ބެހޭ ގޮތުން މަޝްވަރާ ކުރެއްވިއެވެ.\nމި ބައްދަލްވުމުގައި ކޮވިޑް-19 އާއި ގުޅިގެން ގައުމުތަކުން ރާއްޖެއަށް ލިބެމުންދާ އެއްބާރުލުން ފާހަގަކުރައްވާ މިނިސްޓަރު ޝާހިދު ވަނީ ޝުކުރު އަދާކުރައްވާފައެވެ.\nމިއަދުގެ ބައްދަލުވުމަކީ މިނިސްޓަރު ޝާހިދުގެ އިސްނެންގެވުމަކަށް، އެކި ގައުމުތަކުން ރާއްޖެއަށް ކަނޑައަޅާފައި ތިއްބަވާ ސަފީރުންނާއި ފޮރިން މިނިސްޓްރީއާ ދެމެދު އޮންނަ ގުޅުން އިތުރަށް ހަރުދަނާ ކުރުމަށް ކުރިއަށް ގެންދާ މަސައްކަތުގެ ތެރެއިން ބޭއްވުނު މިފަދަ ދެ ވަނަ ބައްދަލުވުމެކެވެ. ނިމިދިޔަ ހަފްތާގައި މިނިސްޓަރު ވަނީ އިރުމަތީ އޭޝިއާގެ ބައެއް ގައުމުތަކުން ރާއްޖެއަށް ކަނޑައަޅާފައި ތިއްބަވާ ސަފީރުންނާއެކުވެސް މިފަދަ ބައްދަލުވުމެއް ބާއްވަވާފައެވެ.\nފަލަސްތީން ފޮރިން މިނިސްޓްރީ އަބްދުﷲ ޝާހިދު + ކްވޭތު ޔަމަން އޮމޮން


BREAKING NEWS: Covid-19: Raajje In Ithuru 25 Meehaku Fassivejje - Vaguthu\nމީހެއްގެ ސުންކު ނެގުމުގެ މަސައްކަތް ފުލުހުން ކުރަނީ - ފޮޓޯ: ޕޮލިސް\nރާއްޖެ އިން އިތުރު 25 މީހަކު ކޮވިޑް-19 އަށް ފައްސިވެއްޖެއެވެ.\nކޮވިޑް-19 އަށް ފައްސިވި މީހުންގެ ތެރޭގައި 19 ދިވެހިން ހިމެނެއެވެ. ދެން ހިމެނެނީ ބަންގްލަދޭޝްގެ ހަތަރު މީހަކާއި އިންޑިއާ މީހަކާއި ނޭޕާލް މީހެކެވެ.\nމިއަދު 18:00 އާއި ހަމައަށް ފާއިތުވި 24 ގަޑިއިރުގެ ތެރޭގައި ރާއްޖެ އިން ކޮވިޑް-19 އަށް ފައްސިވި މީހުންނާއި އެކު ރާއްޖެ އިން ބަލި ޖެހުނު މީހުންގެ ޖުމްލަ އަދަދު މިހާރު ވަނީ 2435 އަށް އަރާފައެވެ.\nއިތުރު 25 މީހަކު ކޮވިޑް-19 އަށް ފައްސިވިކަން މިރޭ އިއުލާން ކުރި ނަމަވެސް ވަކިވަކި ދުވަސްތަކުގައި ފައްސިވި މީހުންނަށް ބަލާއިރު ހޮނިހިރު ދުވަހު ފައްސިވެފައި ވަނީ ތިން މީހުންނެވެ. މިއަދަދަށް މާދަމާ ބަދަލު އައުން ގާތެވެ. ހުކުރު ދުވަހު 15 މީހަކު ފައްސިވި ކަމަށް މިހާރު ހެލްތު މިނިސްޓްރީގެ ވެބްސައިޓުން ދައްކައެވެ. އަދި ބުރާސްފަތި ދުވަހު 14 މީހަކު ފައްސިވި ކަމަށް ވެސް ވެބްސައިޓުން ދައްކައެވެ.\nރާއްޖެ އިން ކޮވިޑް-19 ޖެހުނު މީހުންގެ ތެރެއިން އިތުރު 54 މީހަކު މިއަދު ވަނީ ބަލިން ރަނގަޅު ވެފައެވެ.\nމިއަދަކީ ފަހަކަށް އައިސް ރާއްޖެ އިން އެންމެ ގިނަ މީހުން ބަލިން ރަނގަޅުވި ދުވަހެވެ. ރާއްޖެ އިން ކޮވިޑް-19 ޖެހުނު މީހުންގެ ތެރެއިން 2030 މީހަކު މިހާރު ވަނީ ބަލިން ރަނގަޅު ވެފައެވެ. އެހެންކަމުން މިހާރު ރާއްޖޭގައި ކޮވިޑް-19 ޖެހިފައި ތިބީ 390 މީހުންނެވެ.\nޖުލައި 4, 2020 22:09\nހުރި ހިތާމައެއްގެ ބޮޑުކަމާއެވެ! މިކަންކަން ބަލަހައްޓަންތިބި ބައެއްގެ ނުކުޅެދުންތެރިކަމާއެވެ! އިންސާނާގެ ނިކަމެތިކަން ނިކަން ބައްލަވާ!\nޖުލައި 5, 2020 00:01\nއައިޖީއެމް ހޮސްޕިޓަލްގެ ކަންތައް ފަޅާއެރުމުން ކިރިޔާވެސް އިތުރުކަމަށް ތިވީ ނޫންނަމަ 10 18 11 ބަނގްލަދޭސް ކިޔަކިޔާތިބޭނީ\nމަގޭ ހިތައްއަރާ ކީއްކުރަން ކުރާ ހަރަދެއްބާވައޭ އެންމެ 1% ފައްސުވާއިރު އާއްމުބަލިރަކުގައިވެސް ތިޔަށްވުރެ ބޮޑުވަރުވޭ\nޖުލައި 5, 2020 09:06\nހިތައް އަރަނީ ދުވާލަކު 200 މީހުންޓެއްޓް ކޮއްލަ ކޮއްލަ ދެންހަމަ މިހެން ގޭގަ ތާށި ވެފަ ތިބެންވީ ބާއޭ. ކިހާދުވަަހަކު މިހެންތިބެންޖެހޭނެބާއޭ. ތަންކޮޅެއް ގިނައިން ޓެސްޓް ހެދީމަ ދޯ އަވަހަށް ނައްތާލެވޭނި. ސަރުކާރުން މިހާރު މިތި އާންމު ބައްޔަކަށް ހަދައިފި


PPM sarukaarehga hiya flat thakuge agu kuda kohdheynan: Yameen\nކޮތަރު ކޮށި ޖަލްސާގައި ރައީސް ޔާމީން ވާހަކަފުޅު ދައްކަވަނީ: ވިދާޅުވީ ޕީޕީއެމް ސަރުކާރެއްގައި ހިޔާ ފްލެތްތަކަށް ޖަވާބުދާރީ ވާނެ ކަމަށް --- ފޮޓޯ: ޕީޕީއެމް\nއިދިކޮޅު ޕީޕީއެމް-ޕީއެންސީ ސަރުކާރެއްގައި ހިޔާ ފްލެޓްތަކުގައި ދިރިއުޅޭ ރައްޔިތުންގެ ކަންބޮޑުވުންތަކަށް ޖަވާބުދާރީވެވަޑައިގަންނަވާނެ ކަމަށް ކުރީގެ ރައީސް އަދި އިދިކޮޅު ލީޑަރު އަބްދުﷲ ޔާމީން އަބްދުލްގައްޔޫމް ވިދާޅުވެއްޖެ އެވެ.\nރައީސް ޔާމީން މިހެން ވިދާޅުވީ މިރޭ އިލިމަސް ކާނިވަލު ސަރަހައްދުގައި އިދިކޮޅުން ކުރިއަށް ގެންދާ "ކަތަރު ކޮށި" ޖަލްސާގައި ވާހަކަ ފުޅުދައްކަވަމުންނެވެ.\nއިދިކޮޅުން އެންމެ ފުރަތަމަ މިރޭގެ ޖަލްސާ ބާއްވަން ހަމަޖެއްސީ ހިޔާ ފްލެޓް ސަރަހައްދުގަ އެވެ. ނަމަވެސް އެކަމަށް މިސަރުކާރުން ހުރަސް އެޅިކަން ފާހަގަކުރައްވަމުން ރައީސް ޔާމީން ވިދާޅުވީ ހިޔާ ފްލެޓް ސަރަހައްދުގައި ޖަލްސާ ބާއްވަން އުޅުމުން އެމްޑީޕީއަށް ހަޖަމް ނުވި ކަމަށެވެ. އެއީ އެތާގައި ދިރިއުޅޭ ރައްޔިތުންނަށް އިދިކޮޅުން ދައްކާ ވާހަކަ އަޑުއިވިދާނެތީ ކުރި ކަމެއް ކަމުގައިވެސް ވިދާޅުވި އެވެ.\nރައީސް ޔާމީން ވިދާޅުވީ ހުޅުމާލޭގެ ދެވަނަ ފިޔަވަހީގައި ޖަލްސާ ބާއްވަން އުޅުމުން އިންޑިއާއަށް އަަސަރުކުރާ ކަމަށެވެ. އެއީ އިދިކޮޅުން އިންޑިއާގެ އަސްކަރިއްޔާ ރާއްޖެއިން ބޭރުކުރުމަށް ގޮވާތީ ކަމަށެވެ. އިންޑިއާގެ ސަފީރު ހުޅުމާލޭގައި ދިރިއުޅުއްވާކަން ފާހަގަކުރައްވަމުން ރައީސް ޔާމީން ވިދާޅުވީ ސަފީރުގެ ކަންފަތްޕުޅަށް އެ އަޑުތައް އިވިވަޑައިގަތުމުން އުނދަގޫވެވަޑައިގަންނަވާތީ ޖަލްސާ ބޭއްވިޔަ ނުދިނީ ކަމަށެވެ.\n"އެމްޑީޕީއަކީ ނަމުން ކިތަންމެ ޑިމޮކްރެޓިކްވީ ނަމަވެސް ހިޕޮކްޓްރިކް ބައެއް. އެ ބޭފުޅުންނަކަށް ޑިމޮކްރެޓިކް ވެރިކަމެއް ހިންގާކަށް ނޭނގޭ." ރައީސް ޔާމީން ވިދާޅުވި އެވެ.\nޔާމީން ވިދާޅުވީ ހުޅުމާލޭގެ ދެވަނަ ފިޔަވަހީގައި ހަދާފައިވާ ހިޔާ ފްލެޓްތަކާއި ޕްލޭންތަކަކީ ފެނުނު ހުވަފެނެއް ނޫން ކަމަށެވެ. އެއީ ރާއްޖޭގެ ޒުވާނުންގެ ހާލަތު ފެނިގެން، އެމީހުންނަށް ބޯހިޔާވެހިކަން ފޯރުކޮށްދިނުމަށް ހެދި ފްލޭންތަކެއް ކަމަަށެވެ. އަދި ހިޔާ ފްލެޓްތަކަކީ ކޮތަރު ކޮށްޓެކޭ ބުނާ މީހުނަށް ރައްދު ދެއްވަމުން ރައީސް ޔާމީން ވިދާޅުވީ އެއީ ކޮތަރު ކޮށްޓެއް ނޫން ކަމަށެވެ. އެތަނުގައި ދިރިއުޅޭ ރައްޔިތުން ބޭރަށް ނިކުމެ، ހިތްހަމަޖައްސައިލަން ޕާކެއް ވެސް ހަދަން ފްލޭންތައް ރާވާފައިވާނެ ކަމަށެވެ.\nހިޔާ ފްލެޓްތަކުގައި ނުކުޅެދުންތެރިކަން ހުންނަ ފަރާތްތަކަށް 1000 ފްލެޓް ޕީޕީއެމް ސަރުކާރުން ހާއްސަ ކުރިކަން ފާހަގަކުރައްވަމުން ޔާމީން ވިދާޅުވީ އެފަދަ ބައެއް މީހުންގެ އަތުން އެ ފްލެޓްތައް ވެސް މި ސަރުކާރުން އަތުލާފައިވާ ކަމަށެވެ. އަދި އަލަތު ކައިވެންޏައް ހާއްސަ ކުރި ފްލެޓްތައް ވެސް ވުޖޫދުގައި ނެތް ކަމަށް މި ސަރުކާރުން އޭރު ބުނި ކަމަށާއި ނަމަވެސް މިހާރު ކުއްލިޔަކަށް އެ ފްލެޓްތައް ވެސް ފާޅުވެގެން އުޅޭ ކަމަށެވެ.\nމި ސަރުކާރަށް ތިން އަހަރު ފުރިގެން ދިޔަ އިރުވެސް އެއްވެސް ފްލެޓެއް ނުހެދުނުކަން ފާހަގަކުރައްވަމުން ރައީސް ޔާމީންވިދާޅުވީ ޕީޕީއެމްގެ ސަރުކާރެއްގައި ހިޔާ ފްލެޓްތަކުގައި ދިރިއުޅޭ މީހުންގެ އަޑު އަހާނެ ކަމަށެވެ. އަދި އެ މީހުންގެ ތަކުލީފުތަކަށް ޖަވާބުދާރީވެ ވަޑައިގަންނަވާނެ ކަމަށެވެ.\nހިޔާ ފްލެޓްތަކުގެ ކުއްޔަށް މި ސަރުކާރުން ނަގަމުންދާ 7500 ރުފިޔާއަށް ފާޑު ވިދާޅުވަމުން ރައީސް ޔާމީން އިތުރަށް ވިދާޅުވީ ފީފީއެމް ސަރުކާރުގައި ކުރިން ކަނޑައެޅި އަގަށް ފްލެޓްތަކުގެ ކުލި ބަދަލުކުރައްވާނެ ކަމަށެވެ.\nރައީސް އަބްދުﷲ ޔާމީން ޕީޕީއެމް ރައީސް އިބްރާހިމް މުހައްމަދު ސޯލިހު + އެޗްޑީސީ ބޯހިޔާވަހިކަން ހިޔާ މަޝްރޫއު ހިޔާ މަޝްރޫއު ޕީޕަލްސް ނޭޝަނަލް ކޮންގްރެސް - ޕީއެންސީ


އިންތިޚާބު ކާމިޔާބުވާ އެންމެ މުހިންމު ސަބަބަކީ އެމްޑީޕީއިން އެކަށައަޅައިފައިވާ ސިޔާސަތުތައް: ރައީސް ނަޝީދު – Maldivian Democratic Party\nއިންތިޚާބު ކާމިޔާބުވާ އެންމެ މުހިންމު ސަބަބަކީ އެމްޑީޕީއިން އެކަށައަޅައިފައިވާ ސިޔާސަތުތައް: ރައީސް ނަޝީދު\nކުރިއަށް އޮތް ރިޔާސީ އިންތިޚާބު އެމްޑީޕީއަށް ކާމިޔާބުވާ އެންމެ މުހިންމު ސަބަބަކީ އެމްޑީޕީއިން އެކަށައަޅައިފައިވާ ސިޔާސަތުތައް ކަމުގައި ދިވެހިރައްޔިތުންގެ ޑިމޮކްރަޓިކް ޕާޓީގެ ރިޔާސީ ކެންޑިޑޭޓް ރައީސް މުޙައްމަދު ނަޝީދު ވިދާޅުވެއްޖެއެވެ.\nސިޔާސީ ވައުދަކީ ކޮބައިކަމާއި، އެވައުދު ވާގޮތާއި، ސިޔާސީ ޕާޓީ ހިންގާ ގޮތާއި، ސިޔާސީ ޕާޓީގެ ސިޔާސަތުތައް ކަނޑައަޅައި އުސޫލުތައް މިރާއްޖެއަށް ތައާރަފްކުރަމުން އަންނަނީ އެމްޑީޕީކަން ރައްޔިތުންނަށް އެނގޭކަމަށް އެމަނިކުފާނު ވިދާޅުވިއެވެ. އަދި ރާއްޖޭގެ ރައްޔިތުން ނިންމައިގެންތިބީ ރާއްޖެއަށް ތަރައްގީ އަންނާނީ އެމްޑީޕީގެ މެނިފެސްޓޯ ތަންފީޒުވީމާކަމަށް ރައީސް ނަޝީދު ވިދާޅުވިއެވެ.\nރޭގެ ޖަލްސާގައި ވާހަކަ ދައްކަވަމުން ރައީސް ނަޝީދު ވިދާޅުވީ ދިވެހިރާއްޖޭގައި މިހާރު އޮތީ އެމްޑީޕީގެ ފިކުރުކަމަށްވެސް ރައީސް ނަޝީދު ވިދާޅުވިއެވެ. ފުވައްމުލަކުގައި ބޭއްވުނު ޖަލްސާގައި ވާހަކަފުޅުދައްކަވަމުން ރައީސް ނަޝީދު ފާހަގަކުރެއްވި ގޮތުގައި އެ ފިކުރަކީ ޚިޔާލު ފާޅުކުރުމުގެ މިނިވަންކަމާއި، އެއްވެ އުޅުމުގެ މިނިވަންކަމާއި، ސުލްހަވެރި ސިޔާސީ ހަރަކާތް ހިންގެން ޖެހޭނެކަމަށް ދެކުން ކަމަށާއި އަދި ރާއްޖެ ތަރައްގީ ކުރެވޭނީ ޒަމާނީ ޑިމޮކްރެސީ އެއް ގާއިމްކޮށްގެންކަން ގަބޫލުކުންކަމަށެވެ. އެމްޑީޕީއިން މިކަންތައް އަށަގަންނުވަން އަބަދުވެސް މަސައްކަތްކުރާކަމަށް އެމަނިކުފާނު ވިދާޅުވިއެވެ.\nމިފަހަރުގެ އިންތިޚާބު އެއްބުރުން ކާމިޔާބުވާނޭ ސަބަބުތަކަށް އަލިއަޅުވައިލައްވަމުން ރައީސް ނަޝީދު ވިދާޅުވެފައިވަނީ ރައްޔިތުން 30 އަހަރާއި އެމަނިކުފާނުގެ3އަހަރު ރައްޔިތުން މިނާ، އަޅައިކިޔައިފިކަމަށެވެ. މިގޮތުން 30 އަހަރުގެ ތެރޭގައި އުމްރާނީ ގޮތުން ލިބުނު ތަރައްގީ ލަސްކަން ފާހަގަކުރައްވާ ދިވެހި ރައްޔިތުންގެ ޑިމޮކްރެޓިކް ޕާޓީ (އެމްޑީޕީ)ގެ ސަރުކާރުގައި އައި ހަލުވި ތަރައްގީގެ މައްޗަށް ރައީސް ނަޝީދު ބައްލަވައިލެއްވިއެވެ. އަދި އެތަރައްގީ ލިބުނީ ކިހިނެއްކަމާއިމެދު ރައްޔިތުން ވިސްނާތީ އެއްބުރުން މިއިންތިޚާބު ކާމިޔާބުވާނޭކަމަށް އެމަނިކުފާނު ވިދާޅުވިއެވެ.\nރަށްރަށަށް އެމަނިކުފާނު ވަޑައިގަތުމުން ވަކިވަކި ކަންތައްތަކަށް އެދޭަކަމަށާއި އެފަދަ ވައުދުތައް އިދިކޮޅު ސިޔާސީ ވެރިން ވަމުންދާކަމަށާއި އެހެންނަމަވެސް އެކަހަލަ ވައުދަކީ ސިޔާސަތެއް ނެތި، ހިނގާނެ ހަރަދެއް ނޭނގޭހާ ހިދެއްގައި އެއީ ސިޔާސީ ވައުދުކަމަށް ރައީސް ނަޝީދު ވިދާޅުވިއެވެ. އަދި ސިޔާސީ ވައުދަކީ ސިޔާސަތާއި ގުޅިގެން އަންނަ ވައުދުކަމަށް އެމަނިކުފާނު ފާހަގަކުރައްވަމުން އެމްޑީޕީގެ ސިޔާސަތުތައް ތަންފީޒުވީމައި ރައްޔިތުން އެދޭކަންކަން ވާނޭކަމަށް އެމަނިކުފާނު ވިދާޅުވިއެވެ. އެމްޑީޕީގެ މެނިފެސްޓޯގެ ދަށުން 137 ޕްރޮޖެކްޓް ހިންގޭނެކަމަށާއި އޭގެ ނަތީޖާއެއްގެ ގޮތުން އެހުރިހާ ވައުދުތަކެއް ފުއްދޭނެމަގު ތަނަވަސްވެގެންދާނޭކަމަށްވެސް ވިދާޅުވިއެވެ. ދައުލަތުގެ އާމްދަނީއަށް ކުރިއަށް އޮތް5އަހަރުގެ ތެރޭގައި 72 ބިލިއަން ރުފިޔާ ލިބިގެންދާނޭކަން ފާހަގަކުރައްވަމުން އޭގެ ތެރެއިން 30 ބިލިއަން ރުފިޔާ އެޕްރޮެކްޓްތަކަށް، 37 ބިލިއަން ރުފިޔާ އިދާރީކަންކަމަށާއި އާންމުހިންގުމަށް، 16 ބިލިއަން ރުފިޔާ ދަރަނި އަދާކުރުމަށް ޚަރަދުކުރައްވާނޭކަމަށް ރައީސް ނަޝީދު ވިދާޅުވިއެވެ.\nސިޔާސަތުތައް އެކުލަވައިލައިފައިވަނީ ދޮރުންދޮރަށް ހިނގައި ރައްޔިތުންގެ އުންމީދުތައް ހާސިލްވާނޭގޮތް ބަލައިފައިކަން ރައީސް ނަޝީދު ފާހަގަކުރެއްވިއެވެ. ސިޔާސީ ކެމްޕެއިނެއް ހިންގާ ތާއިދު ހޯދޭނީ މިފަދަ ގޮތަކަށް ކަމަށާއި އިދިކޮޅު ސިޔާސީ ފަރާތްތަކަށް އަދި އެކަން ވިސްނޭނެކަމަށް އެމަނިކުފާނު ވިދާޅުވިއެވެ.\nއެމްޑީޕީގެ ސިޔާސަތުތަކުގެ ތެރެއިން މިފަހަރު ހުށައަޅައިފައިވަނީ މައިގަނޑު3ވިޔަފާރިއެއްކަމަށާއި އެއީ ގެސްޓްހައުސްގެ ވިޔަފާރި އާއި އެގްރިވިޔަފާރި އާއި މެރިކަލްޗަރގެ ވިޔަފާރިކަމަށް ރައީސް ނަޝީދު ވިދާޅުވިއެވެ. ފުވައްމުލަކަކީ ގުދުރަތީ ގޮތުން ރީތި ރަށަކަށް ވުމާއެކު ގެސްޓްހައުސްގެ ވިޔަފާރި ރަށުގައި ފުޅާކުރުމުން ވަޒީފާގެ ފުރުސަތު އިންތިހާއަށް އިތުރުވެގެންދާނޭކަމަށް އެމަނިކުފާނު ވިދާޅުވިއެވެ. އަދި ސިޔާސަތުތައް ތަންފީޒުވެ ފުވައްމުލައް ސިޓީއަަކަށް ބަދަލުކުރައްވާނޭކަމަށް ރައީސް ނަޝީދު ފާގަކުރެއްވިއެވެ. މިގޮތުން އުމްރާނީ ގޮތުން ރަށް ތަރައްގީވާނޭކަމަށް ވިދާޅުވިއެވެ.\nއިންތިޚާބު ކާމިޔާބުކުރަން މިހާރު އެންމެ މުހިންމީ ހާސްނުވެ ތިބުން ކަމަށާއި ވޭތުވެދިޔަ 18 މަހު ފުވައްމުލަކުގައި ކެމްޕެއިން ޓީމް އިން އެކަކު އަނެކަކުގެ ކިބައިން ހިތްވަރު ހޯދައިގެންކުރި މަސައްކަތުން މިއަދު ހާސްވާންނުޖެހޭނޭކަމަށް އެމަނިކުފާނު ވިދާޅުވިއެވެ. އަދި އެމްޑީޕީއިން ގަބޫލުކުރީ ބައެއްގެ މޮޅުކަމަކީ އެބަޔަކު ކުރިއަރާއިދާ މިންވަރު ނޫންކަމަށާއި ވެއްޓުނީމާ ތެދުވަނީ ކިހާއަވަހަށްތޯ ބެލުން ކަމަށް ރައީސް ނަޝީދު ވިދާޅުވިއެވެ.


Breaking: Lavakiyuntheriyaa Athif avahaaravejje | Mihaaru\nލަވަކިޔުންތެރިޔާ އާތިފް.-- ފޮޓޯ: ޕީއެސްއެމް\n20 އޯގަސްޓް 2017 - 13:51 73 comments\nސިފައިންގޭގައި ވަރަށް ގިނަ ދުވަހު ޚިދުމަތް ކުރައްވައި އަދި ރާއްޖޭގެ މިއުޒިކީ ދާއިރާ އަށް ވަރަށް ގިނަ ހިދުމަތްތަކެއް ކޮށްދެއްވައިފައިވާ، ސިފައިންގެ މޭޖާ އާތިފް، 52، އަވަހާރަވީ ކުއްލި ގޮތަކަށް ހދ. ހަނިމާދޫގަ އެވެ. އެނގިފައިވާ ގޮތުގައި އޭނާ ވަޒީފާ އަދާކުރައްވަނީ ވެސް ހަނިމާދޫގައި ހުންނަ ސިފައިންގެ މަރުކަޒުގެ އެންމެ އިސް ވެރިޔާގެ ގޮތުގަ އެވެ. އޭނާގެ ހަށިގަނޑު މިހާރު އޮތީ ހަނިމާދޫ ސިއްހީ މަރުކަޒުގަ އެވެ.\nއެނގިފައިވާ ގޮތުގައި އާތިފް އަވަހާރަވެފައިވާ ކަން އެނގުނީ އޭނާ ހޭނުލައްވައިގެން ބެލިއިރު އެވެ. ހަށިގަނޑު ބެއްލެވި ޑޮކްޓަރު ވިދާޅުވެފައި ވަނީ ސިއްހީ މަރުކަޒަށް ހަށިގަނޑު ގެންދިޔައިރު، އާތިފް އަވަހަރާވެފައިވާތާ ހައެއްކަ ގަޑިއިރުވެދާނެ ކަމަށެވެ.\nމަޝްހޫރު ކޮޕްސް ބޭންޑްގެ އިސް ލަވަކިޔުންތެރިޔާގެ ގޮތުގައި އާތިފް ވިދާޅުވެފައިވާ މަޝްހޫރު ލަވަތަކުގެ ތެރޭގައި "ދޭނަން ހިތާ ޖާނާ..."، "ގެންދާށެ ވަޔާއޭ..."، "ޖޯޝޭ ގެނައިމީ ގައުމީ އުފާ..."، ހިންދީ ލަވަ "ޕާޕާ ކެހެތޭހޭ..."، ފަދަ ލަވަތައް ހިމެނެ އެވެ. އޭނާ އަކީ ވަރަށް ގިނަ ގައުމީ ލަވަތައް ވިދާޅުވެފައިވާ ބޭފުޅެކެވެ.\nއެންމެންނަށް ވެސް ޝޮކެއް\nއާތިފަކީ ވަރަށް ގިނަ ރައްޓެހިން ތިބި، އަދި އާންމުންނާ ވެސް ވަރަށް ގުޅުން ބޮޑު ބޭފުޅެކެވެ. ހާއްސަކޮށް މިއުޒިކް ކުރިއެރުވުމުގައި ސިފައިންގެ ތެރޭގައި އެންމެ އިސްކޮށް އުޅުއްވައި ސިފައިންގެ ތެރޭގައި ބޭންޑް ކުރިއަރުވަން އަމިއްލަ ގޮތުން ވެސް މަސައްކަތް ކުރެއްވި އެވެ. ވަރަށް ރީތި އަމިއްލަ ރާގުތައް އޭނާ ހެއްދެވި އެވެ. އޭގެ ތެރެއިން އެންމެ ގިނަ މިއުޒީޝަނުންނާއި ލަވަކިޔުންތެރިންނަށް ކަމުދިޔަ "ގެންދާށެ ވަޔާއޭ..." އަކީ ބައެއް ލަވަކިޔުންތެރިން ސިފަ ކުރާ ގޮތުން "ފުރާނައާ ކުޅެލާ ކަހަލަ ރީތި" ރާގެކެވެ.\nއާތިފްްގެ މަރުގެ ހަބަރު އެންމެންނަށް ވެސް ލިބުނީ ކުއްލިއަކަށެވެ. އެހެންވެ، އެންމެންނަށް ވެސް ލިބުނީ ޝޮކެކެވެ.\n"އަޅުގަނޑަށް ފުރަތަމަ އެނގުނީ އާތިފަށް ކޮންމެވެސް ގޮތެއް ވެގެން އުޅޭކަން. ދެން އަޅުގަނޑު ސީދާ ގުޅީ އާތިފްގެ ނަންބަރަށް. އެކަމަކު ފޯނެއް ނުނަންގަވާ. ދެން އޭގެ ފަހުން އަޅުގަނޑަށް އިވުނީ މި ހަބަރު،" ކޮޕްސް ބޭންޑުގައި އާތިފާ އެކު ވޯކަލިސްޓެއްގެ ގޮތުގައި ހަރަކާތްތެރިވި މަޥްހޫރު ލަވަކިޔުންތެރިޔާ ހުސެއިން އަލީ ބުންޏެވެ. "އާތިފަކީ އަޅުގަނޑާ އެކު ވަރަށް ގިނަ ދަތުރުތައް ކޮށް ވަރަށް ގިނަ މުބަރާތްތަކުގައި ވެސް އެކުގައި ޖަޖްކަން ކޮށް މިއުޒިކާއި ވަޒީފާގެ ދާއިރާގެ ގޮތުން ވެސް ވަރަށް ގާތުން މަސައްކަތް ކުރެއްވި ބޭފުޅެއް. ވަރަށް ގާތް ރަހުމަތްތެރިއެއް އަދި އަޅުގަނޑަށް ވަރަށް އެހީތެރިވެދެއްވި ބޭފުޅެއް."\nލަވަކިޔުންތެރިޔާ މުހަންމަދު އަބްދުލްޣަނީ ބުނީ އާތިފަކީ "އެންމެ ރީތި އެއް އަޑު" ކަމަށެވެ.\n"ހަމަ ވަރަށް ބޮޑު ޝޮކެއްގައި މި ހުރީ އެ ހަބަރާ އެކު. އާތިފަކީ މިއުޒިކަށް ޝައުގުވެރިކަން ހުރި މިއުޒީޝަނުންނަށް ވަރަށް ބޮޑު އެހީތެރިކަމެއް ވެދެއްވި ބޭފުޅެއް."\nމިއުޒިކް ޑައިރެކްޓަރު އިބްރާހިމް އަލީ (ކުޑައިއްބެ) ބުނީ އާތިފް ދޫކޮށްލެއްވި އަމިއްލަ ރާގުތަކަކީ އެއާ ވަކިވެވެން ނެތް ރީތި މިއުޒިކްތަކެއް ކަމަށެވެ.\n"މިސާލަކަށް ގެންދާށެ ވަޔާއޭ ކަހަލަ ރާގުތަކަކީ ރާއްޖެއިން އަޅުގަނޑު އެހި ހަމަ އެންމެ ރީތި ރާގު. އާތިފް ސާ އަކީ އާދަޔާ ޙިލާފު ރީތި އަޑެއްގެ ވެރިއެއް. އަޅުގަނޑުމެންނަށް އެ ގެއްލުނީ ވަރަށް ގާތް ރަހުމަތްތެރިއެއް. އަދި އެހާމެ ހުނަރުވެރި ބޭފުޅެއް،" އިއްބެ ބުންޏެވެ.\nއިތުރު ލިޔުންތައް އެމްއެންޑީއެފް މަރު ދިވެހި ސިފައިން ކުއްލި މަރު\nމަސްހިފަން އުޅެނިކޮށް، ޖެވެލިން ޗެމްޕިއަން މަރުވެއްޖެ


Ithuru3dhaairaaeh ge by-election baavvan nimmaifi - vNews.mv\nކުރީގެ އިންތިޚާބެއްގެ ވޯޓުލުމުގެ ތެރެއިން:\nއަންހެނުންގެ ކޮމިޓީތަކުގެ އިތުރު3ދާއިރާއެއްގެ ބައި-އިލެކްޝަން ބާއްވަން ނިންމައިފި\nރިފާޢަތު Male' | 30 July 2021, 10:55\nއަންހެނުންގެ ތަރައްގީއަށް މަސައްކަތްކުރާ ކޮމިޓީތަކުގެ އިންތިޚާބުގައި، އިންތިޚާބު ނުކުރެވޭ އެއް ދާއިރާއާއި، އިންތިޚާބުވި ފަހުން މަގާމުން އިސްތިއުފާދެއްވި2ދާއިރާއެއްގެ ބައި އިލެކްޝަން ބޭއްވުމަށް އިލެކްޝަންސް ކޮމިޝަނުން ނިންމައިފިއެވެ.\nމި ތިން ދާއިރާގައި ބައި އިލެކްޝަން ބޭއްވުމަށް އިލެކްޝަންސް ކޮމިޝަނުން ނިންމާފައިވަނީ ސެޕްޓެމްބަރު މަހުގެ 11 ވަނަ ދުވަހުއެވެ.\nއަންހެނުންގެ ތަރައްގީއަށް މަސައްކަތް ކުރާ ކޮމިޓީތަކުގެ އިންތިޚާބުގައި އިންތިޚާބުނުކުރެވޭ ދާއިރާތަކުގެ ތެރެއިން5ދާއިރާއެއްގައި އަންނަ މަހުގެ7ވަނަ ދުވަހުވެސް އިންތިޚާބު ބޭއްވުމަށް އިލެކްޝަންސް ކޮމިޝަނުން ވަނީ ނިންމާފައެވެ.\nއެގޮތުން އަންނަ މަހުގެ7ވަނަ ދުވަހު އިންތިޚާބު ބާއްވާ ރަށްތަކަކީ ހދ. ނޭކުރެންދޫ، ރ. މަޑުއްވަރީ އަދި ނ. ކެނދިކުޅުދޫގައި ކަމަށް އެ ކޮމިޝަނުން ވަނީ ބުނެފައެވެ.\nނޭކުރެންދޫގައި އިތުރު ގޮޑިއެއް ހުސްވެފައިވަނީ، އަންހެނުންގެ ކޮމެޓީއަށް އިންތިޚާބުވި މެމްބަރަކު މަގާމުން އިސްތިއުފާ ދެއްވުމާއި ގުޅިގެންނެވެ.\nކެނދިކުޅުދޫ އަދި މަޑުއްވަރީގައިވެސް އިންތިޚާބު ބޭއްވުމަށް ނިންމާފައިވަނީ، އެ ދެރަށުގެ އަންހެނުންގެ ކޮމެޓީތަކަށް އިންތިޚާބުވި މެމްބަރުންގެ ތެރެއިން މެމްބަރަކު މަގާމުން އިސްތިއުފާ ދެއްވުމާ ގުޅިގެން ކަމަށް ކޮމިޝަނުން ބުނެއެވެ.\nއިލެކްޝަންސް ކޮމިޝަން ލޯކަލް ކައުންސިލް އިންތިޚާބު ރާއްޖެ ސިޔާސީ


Rohingna Fund ge faisaa varah avahah havaalu kuraanan: Islamic Ministry | Mihaaru\nއިސްލާމިކް މިނިސްޓަރު ޑރ. އަހުމަދު ޒިޔާދު ބާގިިރު-- މިހާރު ފޮޓޯ\nރޮހިންޖާ ފަންޑުގެ ފައިސާ ވަރަށް އަވަހަށް ހަވާލު ކުރާނަން: އިސްލާމިކް މިނިސްޓްރީ\n13 މާޗް 2018 - 09:14 160 comments\nރޮހިންޖާ މީހުންނަށް އެހީވާން އިސްލާމިކް މިނިސްޓްރީން މިދިޔަ އަހަރު ހިންގި ހަރަކާތްތަކުން ލިބުނު 18 މިލިއަނަށް ވުރެ ގިނަ ރުފިޔާ، ބަންގްލަދޭޝް ރެޑް ކްރެސެންޓާ ވީހާވެސް އަވަހަކަަށް ހަވާލުކުރަން މަސައްކަތް ކުރަމުން އަންނަ ކަމަށް އިސްލާމިކް މިނިސްޓްރީން ރޭ ބުނެފި އެވެ.\nރޭ ދަންވަރު އެ މިނިސްޓްރީން، އެ ފަންޑާ ބެހޭ ގޮތުން ނޫސް ބަޔާނެއް ނެރުނީ، ރޮހިންޖާ ފަންޑަށް ވީ ގޮތެއް ނޭނގުނު ކަމަށް ބުނެ، "މިހާރު"ގައި ހަބަރެއް ޖަހާފައި ވަނިކޮށެވެ. އެ ހަބަރު ލިއުމުގެ ކުރިން އެތައް ފަހަރަކު އެކަމާ ބެހޭ ގޮތުން މިނިސްޓްރީއަށް ގުޅާފައިވެ އެވެ. އެކަމަކު އެއްވެސް މައުލޫމާތެއް ދީފައެއް ނުވެ އެވެ.\nމިދިޔަ ނޮވެމްބަރު ފުރަތަމަ ހަފުތާގައި އިސްލާމިކް މިނިސްޓަރު ޑރ. އަހުމަދު ޒިޔާދު ބާގިިރު ވިދާޅުވެފައި ވަނީ އެ ފައިސާ ހަފުތާއެއްގެ ތެރޭގައި ބަންގްލަދޭޝްގެ ރެޑް ކްރެސެންޓާ ހަވާލުކުރާނެ ކަމަށެވެ.\nRohingya Fundah veegotheh neiygunu\nރޮހިންޖާ ފަންޑަށް ލިބުނު ފައިސާއަށް ވީގޮތެއް ނޭނގުން.\nމިނިސްޓްރީގެ ބަޔާނުގައި ބުނެފައިވަނީ އެ ފައިސާ ބަންގްލަދޭޝްއަށް ފޮނުވަން ކުރަން ޖެހޭ އިދާރީ ހުރިހާ މަސައްކަތެއް މިހާރު ނިމިފައިވާ ކަމަށެވެ. އެހެންކަމުން ވީހާވެސް އަވަސް މުއްދަތެއްގެ ތެރޭގައި ފައިސާ ހަވާލުކުރުމުގެ މަސައްކަތް ކުރަމުން އަންނަ ކަމަށް މިނިސްޓްރީން ބުނެ އެވެ.\nއެފައިސާ ހަވާލުނުކޮށް ލަސްވާ ސަބަބެއް މިނިސްޓްރީގެ ބަޔާނުގައި ނެތެވެ. އެކަމަކު ފަންޑަށް ފައިސާ ހަދިޔާކުރި ބައެއް ފަރާތްތަކުގެ އަތުން ފައިސާ ހޯދަން ދިގު މުއްދަތެއް ހޭދަވި ކަމަށް މިނިސްޓްރީން ބުންޏެވެ.\nމިނިސްޓްރީން ބުނީ އެ އެހީގެ ހައްގުވެރިންނާ ފައިސާ ހަވާލުކޮށް އެކަން ޔަގީން ވެސް ކުރާނެ ކަމަށެވެ.\nރޮހިންޖާ ފަންޑަށް ލިބުނު ފައިސާ ބަންގްލަދޭޝްގެ ރެޑް ކްރެސެންޓާ ހަވާލުކުރި ކަމުގެ މައުލޫމާތު ލިބިފައިވޭތޯ ބެލުމަށް މިދިޔަ ހަފުތާގައި ފޮރިން މިނިސްޓްރީއާ ގުޅުމުން އެ މިނިސްޓްރީން ބުނީ އެހީގެ ފައިސާ ފޮނުވިކަން ނޭނގޭ ކަމަށާއި، ޔަގީނުން ވެސް އެ މިނިސްޓްރީ މެދުވެރިކޮށް އެފަދަ މުއާމަލާތެއް ބަންގްލަދޭޝްއާ ކޮށްފައިނުވާ ކަމަށެވެ.\nއެކަމަކު އިސްލާމިކް މިނިސްޓްރީގެ ބަޔާނުގައި ބުނެފައިވަނީ އެފަދަ ރަސްމީ މައުލޫމާތެއް ފޮރިން މިނިސްޓްރީން ދީފައިނުވާނެ ކަމަށް އެ މިނިސްޓްރީން އަންގާފައިވާ ކަމަށެވެ.\nރޮހިންޖާ މުސްލިމުންނަށް އެހީވާން ރާއްޖެ ޓީވީ ވަކިން ފަންޑު ފޮއްޓެއް ހުޅުވި އެވެ. ދިވެހި ރެޑް ކްރެސެންޓާއި ބައެއް ކައުންސިލްތަކާއި އާންމުން އެ ފަންޑަށް ދިން 500،000 އަށް ވުރެ ގިނަ ޑޮލަރު ބަންގްލަދޭޝްގައި ރޮހިންޖާ މުސްލިމުންނަށް އެހީތެރިވުމުގެ ހަރަކާތުގައި އުޅޭ ރެޑް ކްރެސެންޓާ މިހާރު ވަނީ ހަވާލުކޮށްފަ އެވެ.\nއިތުރު ލިޔުންތައް ބަންގްލަދޭޝް އިސްލާމިކް މިނިސްޓްރީ ރޮހިންޖާ\nރޮހިންޖާ ފަންޑުގެ ފައިސާ އެންމެ ފަހުން ހަވާލުކޮށްފި\n"ރޮހިންޖާ ފަންޑުގެ ބާކީ ފައިސާ މިމަހު ހަވާލުކުރާނަން"\n9 months ago 120\nރޮހިންޖާ ފަންޑަށް ވީ ގޮތެއް ނޭނގުނު


އެއާޕޯޓް ފީ ބޮޑުކުރަން ހުށަ ހެޅި ބިލު ފާސްކޮށްފި | Sandhaanu\nއެއާޕޯޓް ފީ ބޮޑުކުރަން ހުށަ ހެޅި ބިލު ފާސްކޮށްފި\nރާއްޖޭން ބޭރަށް ފުރާ ފަސިންޖަރުންގެ އަތުން ޓެކުހާއި ފީތައް ބޮޑުކުރަން ރައްޔިތުންގެ މަޖިލީހަށް ހުށަހެޅި ބިލު ރައްޔިތުންގެ މަޖިލީހުން ފާސްކޮށްފި އެވެ.\nމިއީ 2019 ވަނަ އަހަރު ސަރުކާރުގެ ފަރާތުން ފުވައްމުލަކު އުތުރު ދާއިރާގެ މެންބަރު މުހައްމަދު ރަޝީދު ހުށަހެޅުއްވި ބިލެކެވެ.\nމި ބިލު ފާސްވެފައިވަނީ ބައިވެރިވެވަޑައިގެންނެވި 42 މެމްބަރުންގެ އަގުލަބިއްޔަތުންނެވެ. އެކަން ކުރަން ނުފެންނަ ކަމަށް އެއް މެމްބަރަކު ވޯޓު ދެއްވިއިރު، ވަކި ކޮޅަކަށް ވޯޓު ނުދެއްވާ ދެ މެމްބަރުން ތިއްބެވި އެވެ.\nއާ ޑިޕާޗާ ޓެކުހާއި އެއާޕޯޓު ޑިވެލޮޕްމަންޓު ފީއާއެކު ނެގޭނެ ޖުމްލަ އަދަދުތައް ގޮތުގައި ކަނޑައަޅާފައިވާ އަދަތުތައް:\nއިކޮނޮމީ ކްލާސް – ދިވެހިން – 24 ޑޮލަރު / ބިދޭސީން – 60 ޑޮލަރު\nބިޒްނަސް ކްލާސް – ދިވެހިން – 120 ޑޮލަރު / ބިދޭސީން 120 ޑޮލަރު\nފަސްޓް ކަލާސް – ދިވެހިން – 180 ޑޮލަރު / ބިދޭސީން 180 ޑޮލަރު\nޕްރައިވެޓް ޖެޓު – ދިވެހިން – 240 ޑޮލަރު / ބިދޭސީން 240 ޑޮލަރު\nމިއަހަރަށް ސަރުކާރުން ހުށަހެޅި ދައުލަތުގެ ބަޖެޓުގައި ވެސް އާމްދަނީ އިތުރުކުރަން ހިމެނި އާ ކަންތައްތަކުގެ ތެރޭގައި ވެސް ރާއްޖޭން ބޭރަށް ފުރާ ޕަސިންޖަރުންގެ އަތުން ޓެކުހާއި ފީތައް ބޮޑު ކުރަންހިމަނައިފައިވެއެވެ.\nއާޕޯޓް ޑިވްލޮޕްމަންޓް ޗާޖު ގޮތުގައި ވެލާނާ އިންޓަނޭޝަނަލް އެއާޕޯޓް އިން ފުރާ ދިވެހިންގެ އަތުން މިހާރު 12 ޑޮލަރާއެކު އެއާޕޯޓް ސާވިސް ޗާޖުގެ ގޮތުގައި 12 ޑޮލަރާއެކު ޖުމްލަ 24 ޑޮލަރު ނަގަ އެވެ.\nއަދި އޭޑީސީގެ ގޮތުގައި ވިއައިއޭއިން ފުރާ 25 ޑޮލަރާއެކު ސާވިސް ޗާގުގެ ގޮތުގައި އިތުރު 25 ޑޮލަރާއެކު ޖުމްލަ 50 ޑޮލަރު މިހާރު ނަގަމުންދެ އެވެ.\nއެކަމަކު ސަރުކާރުން ހުށަހަޅާފައިވަނީ އަލަށް ތައާރަފު ކުރާ ޑިޕާޗާ ޓެކުހުން އިކޮނޮމީ ކްލާހުން ދަތުރުކުރާނަމަ ދިވެހިންގެ އަތުން 12 ޑޮލަރު އަދި ބިދޭސީންގެ އަތުން 30 ޑޮލަރެވެ. ބިޒްނަސް ކްލާހުންނަމަ 60 ޑޮލަރު އަދި ފަސްޓް ކްލާހުން ނަމަ ދިވެހިންނާއި ބިދޭސީންގެ އަތުން ވެސް 90 ޑޮލަރު ނެގުމަށް ވެސް ހިމެނި އެވެ.\nމީގެ އިތުރުން ޕްރައިވެޓް ޖެޓުން އަންނަ މީހުންގެ އަތުން 120 ޑޮލަރުގެ ފީއެއް ނަގަން ވަނީ ހުށަހަޅައިފަ އެވެ.\nޑިޕާޗާ ޓެކުހުގެ އިތުރުން މިހާރު ނަގަމުން އަންނަ އެއާޕޯޓު ޑިވެލޮޕްމަންޓު ފީ ވެސް ދަތުރުކުރާ ކްލާހުގެ ނިސްބަތުން ހަމަ އެ މިންވަރަށް ވަނީ ބޮޑުކޮށްފަ އެވެ.\nއެ ބިލު ދިރާސާކުރިއިރު މަޖިލީހުގެ އިގުތިސޯދީ ކޮމިޓީން ހަމައެކަނި ބިލަށް ގެނައިބަދަލަކީ ފީތައް ނަގަން ފަށާ ތާރީހެވެ.\nކޮމިޓީން އެ ބިލު އިސްލާހުކޮށްފައިވަނީ އަންނަ އަހަރުން ފެށިގެން އާ ފީތައް ނަގަން ފަށާ ގޮތަށެވެ.


India Ge Fuluhaku 50 Aharuge Anhenaku Rape Kuri Mahssala Eh Fenmathi Vejje - Vaguthu\nއިންޑިއާގެ ފުލުހަކު 50 އަހަރުގެ އަންހެނަކު ރޭޕް ކުރި މައްސަލަ އެއް ފެންމަތިވެއްޖެ\nއިންޑިއާގެ ޕުންޖާބް ފުލުހުންގެ އިންސްޕެކްޓަރަކު 50 އަހަރު އަންހެނަކު ރޭޕް ކުރި މައްސަލައެއް ފެންމަތިވެއްޖެއެވެ.\nރިޕޯޓްތައް ބުނާގޮތުގައި، އެ މައްސަލައާ ގުޅިގެން އެ ފުލުސް މީހާ ވަނީ ހައްޔަރުކޮށްފައެެވެ. ސުޚްދެވް ސިންގ ނަމަކަށް ކިޔާ އެ ފިރިހެން މީހާ އުމުރުން 50 އަހަރުގެ އެ އަންހެން މީހާ ރޭޕްކޮށްފައި ވަނީ މިދިޔަ ހުކުރު ދުވަހުގެ ރޭގެ ވަގުތެއްގައި ކާރެއްގެ ތެރޭގައިކަމަށް ވެއެވެ.\nއެ އަންހެން މީހާއާ ހަވާލާދީ އިންޑިއާ ނޫސްތައް ބުނާގޮތުގައި، އޭނާ ރޭޕްކޮށްފައި ވަނީ، ހުކުރު ދުވަހުގެ ރޭގެ ވަގުތެއްގައި އެ އަންހެން މީހާ ޗަންދިގަރްއަށް ބޭސް ފަރުވާއަކަށް ގޮސް އެނބުރި އަވަށަށް ދިޔުމަށް ކާރުގައި ދިޔަ ވަގުތުގައެވެ.\nއެ އަންހެން މީހާ ބުނިގޮތުގައި، ވަކި ހިސާބަކަށް ކާރުގައި ދުއްވާލުމަށްފަހު ސާފު ވައި ބޭނުންވާތި ކާރުން އޭނާ ފޭބިއެވެ. އަދި އެ އެ ވަގުތު އެ ފުލުސް މީހާ އައިސް އޭނާ ރޭޕް ކުރީއެވެ. އެ އަންހެން މީހާ ބުނާގޮތުގައި އެ ފުލުސް މީހާ ދިޔައީ އެ އަންހެން މީހާގެ ހަރަކާތްތަކަށް ފާރަލަމުންނެވެ.\nއެ މައްސަލައާ ގުޅިގެން އެ ފުލުސް މީހާ ހައްޔަރުކުރިއިރު، އެ އަންހެން މީހާ މެޑިކަލް ޓެސްޓުތައް ހަދަމުންދާކަމަށް ވެއެވެ.\nފެބުރުއަރީ 13, 2018 - 16:54\nފެބުރުއަރީ 13, 2018 - 19:08\nއިނޑިއާ މިިހާރު ވިސްނަނީ ކުދި ގައުމުތަށް ވެސް (ރޭޕުކުރަން)\nފެބުރުއަރީ 13, 2018 - 19:28\nއިންޑިޔާއިން ތިކަންތައް ހައްލުކުރިޔާތާހިރެއނޫން، އެހެންގައުމުތަކުގެ ދާހިލީކަންކަމުގަ ތެރެއަށނުވަދެ!\nފެބުރުއަރީ 13, 2018 - 19:49\nތި ފުލުސް މީހާ ވަގުތުން މިނިވަންކޮށް ދޫކޮށްލުމަށް އިންޑިޔާ ސަރުކާރަށް ގޮވާލަން:::::::\nފެބުރުއަރީ 13, 2018 - 20:02


Miadhu covid ah positivevi meehun ge adhadhu 2,800 in machchah.\nމިއަދު ކޯވިޑަށް ޕޮޒިޓިވްވި މީހުންގެ އަދަދު 2،800 އިން މައްޗަށް\n26 ޖެނުއަރީ 2022\nފާއިތުވި ދެ ހަފްތާ ތެރޭ ރާއްޖެއިން ކޮވިޑަށް ފައްސިވީ މީހުން އަދަދު 312 އަށް\nޑެންގީއާއި ރޯގާ އިތުރުވާތީ ސަމާލުވުމަށް އިލްތިމާސްކޮށްފި\n1676ގެ ޚިދުމަތް ދެން ލިބޭނީ ރަސްމީ ގަޑިތަކުގައި\nމިއަދު ކޯވިޑަށް ޕޮޒިޓިވްވި މީހުންގެ އަދަދު 2،800 އިން މައްޗަށް އަރައިފިއެވެ.\nހެލްތު ޕްރޮޓެކްޝަން އެޖެންސީ، (އެޗް.ޕީ.އޭ)އިން އެންމެފަހުން ޢާއްމުކުރި ތަފާސްހިސާބުތައް ދައްކާގޮތުން ވޭތުވެދިޔަ 24 ގަޑިއިރުތެރޭގައި 2813 މީހަކު ކޯވިޑަށް ޕޮޒިޓިވްވެފައިވެއެވެ. މީގެ ތެރެއިން 1،273 މީހުންނަކީ މާލެއިން ޕޮޒިޓިވްވި މީހުންނެވެ. އަދި އަތޮޅުތަކުގެ ރަށްރަށުން 974 މީހަކު ބައްޔަށް ޕޮޒިޓިވްވެފައިވާއިރު ރިސޯޓްތަކުން 114 މީހުން ވަނީ ޕޮޒިޓިވްވެފައެވެ. މިއާއެކު ރާއްޖެއިން މި ބަލިޖެހުނު މީހުންގެ ޢަދަދު ވަނީ 125،590 އަށް އަރާފައެވެ.\nއަލަށް ކޯވިޑް ޖެހުނު މީހުންނާއެކު ބަލީގައި ފަރުވާ ހޯދާ މީހުންގެ ޢަދަދުވެސް މިހާރު ވަނީ ކަންބޮޑުވާ މިންވަރަކަށް އިތުރުވެފައެވެ. މިވަގުތު 16،673 މީހަކު ފަރުވާ ހޯދަމުން އަންނައިރު އޭގެތެރެއިން 57 މީހަކަށް ފަރުވާދެމުން އަންނަނީ އެޑްމިޓްކޮށްގެންނެވެ.\nމިދިޔަ 24 ގަޑިއިރު 2،805 މީހަކު ވަނީ މި ބަލިން ރަނގަޅުވެފައެވެ. މިއާއެކު ޖުމުލަ 108،632 މީހަކު ވަނީ ބަލިން ރަނގަޅުވެފައެވެ. ކޯވިޑް ބަލި ދެނެގަތުމަށް ވޭތުވެދިޔަ 24 ގަޑިއިރު ތެރޭގައި 7،343 ސާމްޕަލެއް ވަނީ ޓެސްޓުކޮށްފައެވެ. ރާއްޖެއިން މި ބަލީގައި މިހާތަނަށް 272 މީހަކު ވަނީ ނިޔާވެފައެވެ.\nރާއްޖޭގައި ކޯވިޑް-19 ޖެހޭ މީހުންގެ އަދަދު މިހާ ބޮޑަށް އިތުރުވެފައިވާއިރުވެފައި މިވަނީ ކޯވިޑްގެ އާ ވޭރިއަންޓާއެކުއެވެ. މިހާރުގެ ޕީކްގައި އަތޮޅުތަކުން ބައްޔަށް ޕޮޒިޓިވްވާ މީހުންގެ ޢަދަދުވެސް މިވަނީ ވަރަށް ބޮޑަށް އިތުރުވެފައެވެ.